REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Prvog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/120-23

(Drugi dan rada)

19. maj 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Treće sednice Prvog redovnog zasedanja Narodne skupštine Republike Srbije u 2023. godini.

Na osnovu službene evidencije o prisutnosti narodnih poslanika, konstatujem da sednici prisustvuju 86 narodnih poslanika.

Molim sve da ubace svoje identifikacione kartice u elektronski sistem, kako bismo utvrdili broj prisutnih u sali.

Konstatujem da je, primenom elektronskog sistema, utvrđeno da je u sali prisutno 138 narodnih poslanika, odnosno najmanje 84 narodna poslanika i da postoje uslovi za rad.

Obaveštavam vas da su sprečeni da sednici prisustvuju narodni poslanici Dubravka Kralj i Nataša Bogunović.

Nastavljamo pretres o prvoj tački dnevnog reda – Izveštaj o bezbednosnoj situaciji u Republici Srbiji, nastaloj nakon masovnih ubistava u osnovnoj školi „Vladislav Ribnikar“ u Beogradu, na području Smedereva i Mladenovca, u Malom Orašju i u Duboni.

Obaveštavam vas da su, saglasno članu 90. stav 1. Poslovnika, pozvani da sednici prisustvuju: Ana Brnabić, predsednik Vlade, Bratislav Gašić, ministar unutrašnjih poslova, prof. dr Danica Grujičić, ministar zdravlja, Maja Popović, ministar pravde, Nikola Selaković, ministar za rad, zapošljavanje, boračka i socijalna pitanja, prof. dr Darija Kisić, ministar za brigu o porodici i demografiju, Željko Brkić, državni sekretar, Veselin Milić, pomoćnik direktora, Simo Čulić, savetnik, Milan Stanić, zamenik načelnika Uprave za upravne poslove u Ministarstvu unutrašnjih poslova.

Nastavljamo sa razmatranjem Izveštaja o bezbednosnoj situaciji u Republici Srbiji nastaloj nakon masovnih ubistava u OŠ „Vladislav Ribnikar“ u Beogradu i na području Smedereva i Mladenovca, u Malom Orašju i Duboni, i sa izlaganjima ovlašćenih predstavnika, odnosno predsednika poslaničkih grupa.

Pre toga, da li želite da se neko od ministara obrati, pošto je više njih juče bilo prijavljeno za reč u trenutku kada smo završavali sa radom?

Reč ima ministar Bratislav Gašić, izvolite.

BRATISLAV GAŠIĆ: Zahvaljujem.

Gospodine predsedavajući, dame i gospodo narodni poslanici, pošto smo juče čuli i svih ovih dana više priča o događajima, želeo sam da vam pročitam tačno šta je Ministarstvo unutrašnjih poslova i policijska stanica Vračar, tj. Policijska uprava za grad Beograd učinila u prethodnom periodu i čini na teritoriji čitave Srbije, pa tako i u Beogradu, kada je zaštita škola u pitanju i da nemamo dileme da li je i ko postupio onako kako to zakoni nalažu.

Osnovna škola „Vladislav Ribnikar“ se nalazi u Kralja Milutina br. 10, gradska opština Vračar. Navedenu školu pohađa 1.104 učenika, a nastava se odvija u dve smene, od 8 do 13.20 časova i druga smena od 14.00 do 19.20 časova.

Škola poseduje video nadzor, ima angažovano službeno fizičko-tehničko obezbeđenje, školsko dvorište je dobro uređeno i osvetljeno, ograđeno zidom i metalnom ogradom i u okviru njega se nalazi teren za mali fudbal, teren za odbojku, kao i teren za košarku.

Odlukom o utvrđivanju pozorničkih i patrolnih rejona na sektorima na području policijske ispostave Vračar, formiran je treći povremeni pozornički rejon, koji obuhvata prostor u zoni ulica Treće beogradske gimnazije i ulice Njegoševa br. 15 i zoni OŠ „Vladislav Ribnikar“, odnosno prostor ograđen ulicama Njegoševom od broja 6 do broja 8, Kralja Milutina od broja 2 do broja 10, Desanke Maksimović od broja 2 do broja 10 i Svetozara Markovića od broja 9 do broja 33, kao i Krunske od broja 30 do broja 38. Na povremenom pozorničkom rejonu delatnost obavlja policijski službenik angažovan na unapređenju bezbednosti učenika i škola, školski policajac, u redovnoj uniformi.

U izveštajnom periodu ostvareno je 189 pozorničkih delatnosti školske 2021/22 - 104, i 2022/23 – 85. Radno vreme policijskog službenika je usklađeno sa radnim vremenom škole, kao i sa bezbednosnim problemima učenika iz škole, od 7 do 15 i od 13 do 21 čas.

U školskoj 2022. godini opredeljeni školski policajac je bila Stojanov Zorica, koja je posao obavljala do maja meseca 2022. godine, a u školskoj 2022/23 godini poslove školskog policajca obavljao je školski policajac Stanković Milica, koja je i pored navedene škole zaduživala i za obilazak Treću beogradsku gimnaziju koja se nalazi u ulici Njegoševa br. 15.

Na području škole, pored školskog policajca, kroz patrolnu i operativnu delatnost obezbeđeno je delovanje drugih policijskih službenika, konkretnim zadacima u nalozima, što je posebno izraženo kada školski policajac nije radno angažovan. Kontrolna delatnost školskih policajaca se planira na mesečnom nivou, ali se vrši i vanredno, instruktivno, kontrolna delatnost. Kontrolu rada vrši pomoćnici komandira policijske ispostave i oficiri policije u policijskoj ispostavi zaduženi za koordinaciju poslova bezbednosti zaštite učenika i škola.

U izveštajnom periodu rukovodioci policijske ispostave Vračar izvršili su ukupno 15 kontrolnih delatnosti školskih policajaca angažovanih u ovoj školi koji prilikom nije bilo evidentiranih nepravilnosti.

Takođe, dana oktobra 2022. godine policijski službenici Uprave policije u sedištu Direkcije policije izvršili su instruktivno, kontrolnu delatnost u upravi policije i policijskoj ispostavi Vračar, u policijskoj Upravi za grad Beograd. Tokom kontrole delatnosti izvršen je obilazak područja policijske stanice Vračar i ispred OŠ „Vladislav Ribnikar“, kontrolisanje policijski službenik angažovan na području škole, školski policajac kojom prilikom je utvrđeno da policijski službenik je svoju delatnost obavljao na pravilan način u skladu sa Pravilnikom o načinu ponašanja i ličnom izgledu policijskog službenika.

Policijska ispostava Vračar je u izveštajnom periodu ostvarivala neposredno i kontinuiranu saradnju sa predstavnicima OŠ „Vladislav Ribnikar“, predstavljala analizu stanja bezbednosti škole i zajedno sa predstavnicima škole preuzimala aktivnosti na unapređenju bezbednosti učenika. Saradnja sa upravom škole naročito je intenzivirana pre početka školske godine, kao i u vreme neposredno pred završetak školske godine sve u cilju preuzimanja zajedničkih aktivnosti usmerenih na bezbednost učenika završnih razreda na dan završetka nastave i tokom proslave maturske večeri male mature.

U školskoj 2022/2023. godini 28.8.2022. godine u prostorijama policijske stanice Vračar održan je sastanak sa direktorima osnovnih i srednjih škola na kome je prisustvovala direktorka škole, Snežana Knežević gde je glavna tema bila početka školske godine i bezbednost učenika, odnosno kako istu unaprediti.

Takođe dana 22.3.2023. godine u gradskoj opštini Vračar povodom početka drugog polugodišta, kao i aktivnosti koje se tiču završetka školske 2022/2023. godine izvršili analizu prethodne školske godine. Tokom ostvarene saradnje predstavnici škole su pružili punu podršku radu policije, nije bilo pritužbi na rad školskog policajca i postupanje policijskih službenika policijske ispostave Vračar. U toku školske 2022. godine usred pandemije korona virusa nije bilo realizovanih predavanja, dok je u školskoj 2022/2023. godini imajući u vidu aktivnosti učenika i same škole održano je šest predavanja na kojima je prisustvovalo ukupno 339 učenika.

Dana 4.4. od 12,40 sati do 14,00 časova na temu – Nasilje kao negativna društvena pojava, učenicima šestog razreda, prisustvovalo 95 učenika. Dana 22.2 od 12,30 sati do 15,00 sati na temu – Nasilje kao negativna društvena pojava, učenicima šestog razreda, prisustvovalo 47 učenika. Dana 21.11 od 12,00 sati do 12,45 sati časovi na temu – Bezbednost korišćenja društvenih mreža, učenicima petog razreda, prisustvovalo 75 učenika. Dana 16.11 od 12,00 sati do 12,45 sati na temu – Bezbednost korišćenja društvenih mreža, učenicima petog razreda, prisustvovalo 75 učenika. Dana 10.10 od 8,00 sati do 8,45 sati, na temu – Šta radi policija, učenicima drugog razreda, prisustvovalo 23 učenika i istog dana od 8,45 sati do 9,30 sati, učenicima drugog razreda na istu temu.

U izveštajnom periodu nije bilo evidentiranih krivičnih dela i prekršaja, a evidentirano je ukupno 12 ostalih bezbednosnih događaja u školskoj 2022/2023. godini po šest događaja. Školske 2022/2023. godine dana 29.9.2022. godine pod rednim brojem DD51335 evidentiran je događaja kada je prijavljeno da je radnica škole koja je raspoređena na poslovima održavanja higijene viče u prostorijama škole, lice upućeno da problem rešava kod nadležnih organa.

Dana 17.10 evidentiran je događaja kada je prijavljeno da je na štetu deteta K.J. izvršeno krivično delo utaje. Predmet krivičnog dela je mobilni telefon koji je pronađen u prostorijama škole i vraćen učeniku.

Dana 19.10.2022. godine evidentiran je događaj kad je dete O.V. za vreme školskih aktivnosti koje su se održavale u dvorištu škole fizički napao učenika škole i naneo mu povredu kapka desnog oka o otok nosa. Od strane odgovornih lica škole pokrenut je vaspitno-disciplinski postupak.

Dana 2.12.2022. godine evidentiran je događaj kada je dete B.Ć. loptom pogodilo učenika škole tom prilikom je imenovana dobila lake telesne povrede u vidu nagnječenja podlaktice.

Dana 29.12.2022. godine evidentirano je događaj kada je prijavljena da je 28.12. između petog i šesto časa dete P.Š. fizički napao bivše učenik A.Ž. Povodom navedenog događaja konsultovan je dežurni zamenik tužioca Višeg javnog tužilaštva u Beogradu koji se izjasnio da se spisi predmeta dostave nadležnom tužilaštvu.

Što se tiče masakra u Smederevu, zamoliću vas da kasnije… da pronađem u mojim spisima, pa da nastavim izlaganje oko toga.

Pročitaću vam tačno pošto je juče bilo raznih priča oko toga da li je postupanje prema izvršiocu zločina u Mladenovcu bilo na adekvatan način od strane policije i od strane tužilaštva učinjeno, tako da ćete moći da dobijete i tu kompletnu informaciju.

Hvala.

PREDSEDNIK: Narodni poslanik Radomir Lazović, dva minuta.

Izvolite.

RADOMIR LAZOVIĆ: Hvala, predsedavajući, za reč i repliku.

Dragi građani, juče dok se premijerka trudila da potroši svo vreme, kako narodni poslanici i opozicija ne bi mogli da postave pitanje i odgovore, desio se još jedan slučaj koji nam govori koliko je situacija bezbednosna u zemlji stabilna. Dakle, čovek je zoljom, raketnim bacačem, srušio kuću u Rumi. Dakle, to dovoljno govori koliko je nama situacija stabilna.

Takođe, hteo bih da vas pitam kako izgleda ovo razoružavanje Srbije? Dakle, pozvali ste građane da dostave oružje i građani su se odazvali iz pijeteta, saosećanja i odgovornosti prema žrtvama zaista velike tragedije koja se desila, ali ne možete sebi pripisivati to kao glavnu meru koja se sprovodi zato što ste vi trebali da obezbedite da se smanji taj broj unapred, a ne sada, nakon što se desio ovaj slučaj, govorite o tome kako sad ste od jednom počeli da radite.

Podsetiću javnost da je Radna grupa za sprečavanje nasilja u školama formirana već ranije i nije donelo ništa od rezultata u smislu sprečavanja ovako nečega.

Ne kažem da su ti ljudi, daleko od toga, krivi ili odgovorni za nešto od toga, nego da je potreban rez u ovom sistemu kakav sada imamo kako bi se na drugi način odgovorilo na velike probleme i nasilje i agresiju koja se dešava.

Ljudi, ne možete ignorisati zahteve ljudi na protestu. Ne možete ignorisati zahteve za zaustavljanje bujice nasilja koja dolazi sa „Pinka“, sa „Hepija“, koji truju naše društvo. To su fabrike zla i svako će se složiti da je tako. Nema čoveka u Srbiji koji se neće složiti da je tako i zato ja pozivam ljude da se odazovu na poziv na protest danas u 18 časova i da dođu ispred Narodne Skupštine kako bismo ovo zlo zaustavili.

Hvala.

PREDSEDNIK: To bi bilo ta dva minuta.

Samo jedna stvar što se tiče tog vremena za raspravu, vama je sada pružena šansa da govorite dva minuta. Da li znate da li se to ikada desilo u istoriji naše Skupštine da neko dobije repliku sutradan?

Da ne biste govorili posle da ste za nešto strašno uskraćeni, pruža vam se mogućnost koju nikada niko nije imao, kao što vidite.

Replika sutradan, to nikada nije bilo, a vi ste je upravo sada koristili.

Reč ima Ministar Bratislav Gašić.

Izvolite.

BRATISLAV GAŠIĆ: Zahvaljujem, gospodine predsedniče.

Da bi upoznali javnost, krenuću od toga da je ukupno od 8. maja 2023. godine od 7 časova do 18. maja 2023. godine do 19 časova predato 23.503 komada oružja, 1.222.268 komada municije i 5.643 komada minsko-eksplozivnih sredstava.

Juče ste citirali izvode iz izveštaja MUP-a. Morate samo jednu stvar da objasnite građanima Srbije, tamo gde su završeni upravni postupci mi možemo da prikažemo tu količinu naoružanja.

MUP je za proteklih šest meseci oduzeo u raznim akcijama, u raznim postupanjima 57.000 komada oružja, ali do završetka sudskih procesa, upravnih postupaka to nije nešto s čime mi možemo da raspolažemo i da izlazimo sa takvim informacijama u javnost.

Znači, raznih oružja pištolja, pušaka i svega ostalog, lovačkog naoružanja i svega ostalog.

U brdu ovih papira uspeo sam da… Znate, vi ste juče negde 17 puta ponovili – pa, nije normalno. Čini mi se da sam dobro računa. Sedamnaest puta nije normalno? Pa, nije normalno da vi lično pozivate na demonstracije protiv nasilja. Da vi pozivate nije normalno, a znate zašto to kažem.

Što se tiče Uroša Blažića…

(Radomir Lazović: Čekaj, čekaj, zašto nije normalno?)

Uvidom u evidenciju, utvrđeno je da je prema Blažiću…

PREDSEDNIK: Bez vikanja iz klupe. Saslušajte pristojno.

Lazoviću, niko ne viče kada vi govorite. Pokažite toliko pristojnosti i saslušajte druge, a ne da se bečite i mašete rukama, nego da ne vičete iz klupe.

BRATISLAV GAŠIĆ: Da ne bi dolazili do toga da sa informacijama koje dobijate sa raznih strana, a koje nisu ni proverene, ni tačne, ja ću vama da pročitam šta je urađeno kada je Uroš Blažić i njegova porodica u prethodnom periodu kada je postupanje policije. Za tužilaštvo ćete njih da pitate, a ja mogu što se aspekta policije tiče.

Uvidom u evidenciju, utvrđeno je da je prema Blažić Urošu, njegovom ocu Blažić Radiši i njegovoj majci Blažić Biljana postupano u sledećim događajima.

Policijska stanica Mladenovac, događaj od 31.5.2020. godine, protiv Blažić Uroša Više javno tužilaštvo za maloletnike podnelo je krivičnu prijavu broj KU 5292/20 za krivično delo napad na službeno lice u vršenju službene dužnosti, člana 323. kaznenog zakona. Vozio je motocikl. Nije se zaustavio na znak policijskog službenika i udari istog motorom, a policijski službenik zadobio povrede ramena i kuka. Prošao je dve patrole i treća ga je zaustavila.

Doveden je u PS Mladenovac, gde je utvrđeno da se radi o maloletniku. U prisustvu oca, Radiše Blažića, uručen mu je poziv da se 1.6.2020. godine licenciranom policijskom službeniku za maloletnike u PS Mladenovac. Tada mu je uručena i potvrda o privremeno oduzetom motociklu. Po konsultaciji sa zamenikom tužioca Višeg javnog tužilaštva u Beogradu, protiv Uroša Blažića je podnesena krivična prijava za krivično delo napad na službeno lice u vršenju službene dužnosti i člana 323. u redovnom postupku.

Dana, 1.6.2020. godine, u prisustvu oca i advokata sačinjen je zapisnik o saslušanju osumnjičenog, koji je zajedno sa krivičnom prijavom prosleđen Višem javnom tužilaštvu u Beogradu.

Takođe, 2.6.2020. godine dostavljen je izveštaj Centru za socijalni rad Zvezdara, Uroš Blažić ima prijavljeno prebivalište na Zvezdari, radi preuzimanja mera iz svoje nadležnosti. Nemamo ishod.

Drugo, PS Mladenovac, događaj od 28.7.2019. godine, protiv Blažić Uroša podneta je prekršajna prijava zbog prekršaja iz člana 8. stav 1. Zakona o javnom redu i mira, drsko ili bezobrazno ponašanje. Motornom testerom posekao je rampu kojom je Živorad Petković iz Dubone branio ulaz u svoje imanje. Prednjim točkom traktora, kojim je maloletnik upravljao, naneo Petroviću lakše telesne povrede.

PS Mladenovac, događaj od 15.12.2021. godine, protiv Blažić Uroša podneta prekršajna prijava zbog prekršaja iz člana 9. stav 2. Zakona o javnom redu i miru, izazivanje tuče.

PS Stari Grad, protiv Uroša Blažića podneta prekršajna prijava zbog prekršaja 48. stav 1. tačka 4. Zakona o oružju i municiji, posedovanje noža, obustavljen zbog apsolutne zastarelosti.

PS Grocka, 19.10. protiv Blažić Biljane Drugo osnovno javno tužilaštvo u Beogradu u redovnom postupku podneta je krivična prijava za krivično delo ugrožavanje sigurnosti iz člana 138. Krivičnog zakonika. Krivična prijava je odbačena.

PS Mladenovac, događaj od 28.9.2018. godine, postupano po Zakonu o sprečavanju nasilja u porodici, izrečene hitne mere Blažić Radiši, prijavljen od strane oca Blažić Najdana da ga je udario otvorenom šakom u predelu potiljka glave.

PS Mladenovac, događaj od 11.9.2020. godine, Blažić Radiša prijavio uginulu životinju u svom voćnjaku. ZOO higijena istu uklonila, događaj evidentiran.

PS, Mladenovac, događaj od 3.9.2021. godine, Blažić Radiša učesnik saobraćajne nesreće, kao i dana 23.4.2023. godine. Podneta je službena beleška o saobraćajnim nezgodama.

Dana11.11.2016. godine, Radiši Blažiću, od strane policijskih službenika PS Mladenovac, privremeno je oduzeto oružje u legalnom posedu i predato policijskoj stranici Zvezdara, radi sprovođenja upravnog postupka, lovačka puška „crvena zastava“ i malokalibarska puška „crvena zastava“. Dana 15.12.2021. godine isto oružje je ponovo privremeno oduzeto od strane policijskog službenika PS Mladenovac.

Evo, to je ono što je do sada kada je, da ne biste sa nepotpunim informacijama izlazili pred javnost i pred građane Srbije, šta je sve Policijska uprava u Mladenovcu postupala prema porodici Blažić. Hvala.

PREDSEDNIK: Reč ima predsednica Vlade Ana Brnabić.

ANA BRNABIĆ: Hvala vam.

Dakle, čuli smo da sam se juče trudila da potrošim sve vreme kako narodni poslanici ne bi mogli da postave pitanja. Pričala sam 30 minuta i danas sam se vratila.

(Narodni poslanik Radomir Lazović dobacuje iz klupe.)

PREDSEDNIK: Lazoviću, treći put danas, nemojte da vičete iz klupe.

ANA BRNABIĆ: Trideset minuta sam pričala, odgovarala na brojna pitanja i otvorene teme koje ste mi postavili, odgovorno, zato što je važno za sve naše građane da čuju odgovore Vlade Republike Srbije kao izvršne vlasti na sve ono što ste pokrenuli kao teme, vratila se danas i sedeću ovde i danas i sutra i prekosutra i za tri dana i za pet dana i za 10 dana, koliko god treba, da razgovaramo o ovim temama.

Dakle, ne znam kako sam potrošila sve vreme da narodni poslanici ne bi mogli da postavljaju pitanja. Pa, evo, postavili ste pitanje, evo, ja sam tu da odgovaram dalje na pitanja. Čemu to? Čemu te neistine? To bi bila istina da sam odgovarala juče pola sata i da se danas nisam vratila. Tu sam i biću sutra tu ako treba i prekosutra. Postavljajte pitanja, ja ću odgovarati na ta pitanja, zato što nemam šta da krijem.

Kao odgovorna Vlada i kao predsednica Vlade tu sam ako treba 10 dana, 15 dana, 20 dana, da obrazložimo šta smo radili. Ali, meni je žao što vi ništa niste slušali od onoga što sam ja pričala. Tako je izgledao taj dijalog. Ja vas pažljivo slušam i odgovaram, trudim se da odgovorim na svako pitanje i svaku temu.

Vi mene ništa juče niste slušali. Vi meni danas ponovo, meni, nama kao Vladi, zamerate, kažete - razoružavanje ste trebali da počnete ranije, a ne nakon ovih tragedija. Ja sam vam juče dala egzaktne brojeve o naoružanju, o izdatim dozvolama, koji pokazuju koliko smo mi smanjili broj dozvola i koliko je oružja oduzeto od građana Srbije. I ponovo sam vam rekla, od 2002. godine, kada se desila prva velika tragedija, masovno ubistvo u Leskovcu, kada je broj komada oružja koje se drži i nosi pod dozvolom organa unutrašnjih poslova bio 1.064.595, do, na primer, 2007. godine, kada se desila još veća tragedija, još veći zločin, masovno ubistvo u Jabukovcu, se povećao broj dozvola i broj oružja u posedu naših građana 1.160.277 i nakon toga ti ljudi koji su bili u tadašnjoj vlasti, većina koja sedi ovde u opoziciji, su nastavili da izdaju dozvole za oružje i 2008. godine smo mi imali u Republici Srbiji maksimalni broj izdatih dozvola za oružje od 2000. godine, preko milion i 100 hiljada.

Mi smo krenuli da smanjujemo broj izdatih dozvola i broj oružja tako da smo ga sa tih 1.172.468 smanjili na 761.415. Da ste me slušali, ne bi danas ponovili netačnu tezu da nismo to radili pre ovih zločina. Ali, niste me slušali, zato što vam nije ni važno. Važno je ponavljanje floskula, da bi se samo reklo nešto da kao ispadne da mi nešto nismo radili, što sam vam juče faktografski objasnila da smo radili.

Zašto sada opet? Pa, zato što ste mi ponovo ponovili istu laž. Eto, zato. Laž da nismo razoružavali pre ove tragedije, da smo trebali da oduzimamo oružje i pre tragedije, a ne nakon.

(Narodni poslanik Siniša Kovačević dobacuje s mesta.)

PREDSEDNIK: Kovačeviću, nemojte da vičete iz klupe ni vi, niste na pijaci.

ANA BRNABIĆ: Da li mislite da ja mislim da treba ovo da se ponavlja sto puta? Ne, zato što smo to valjda prošli kao temu juče, ali pošto nismo, ako treba, i svaki put tokom ove rasprave kada mi ponovite istu tezu zašto razoružavate sada, a niste razoružavali pre, ja ću vam ponoviti iste brojeve, zato što ne mogu i neću da pustim da lažete, da govorite neistinu. Neću, nije u redu, nije u redu posebno po ovako važnoj temi.

Čekajte, ako neko govori neistinu, kako da kažem tačno? Malo lakše, dobro, niste lagali, ja se izvinjavam, niste lagali, govorili ste neistinu.

PREDSEDNIK: Sad važi za sve vas koji to radite, da ne vičete iz klupa.

(Boško Obradović: Pazite kako nam se obraćate.)

ANA BRNABIĆ: Jel vi meni pretite?

PREDSEDNIK: Osnovna pristojnost, Obradoviću, važi i za vas, kao i za ostale, i za Kovačevića koji je malopre iz klupe vikao – lažete, i za Manojlović koja viče i sada.

(Boško Obradović: Ko je ovde lagao?)

Obradoviću, nemojte da vičete iz klupe. Ne treba da ponavljam valjda nikome od vas gde se nalazite i na kakvoj ste sednici, Obradoviću. Četvrti put zaredom vičete iz klupe. Svi vas čujemo, svi koliko nas ima ovde. Vas možda nema mnogo, ali čujemo svi i nemojte ponovo to da radite.

(Boško Obradović: Upozorite predsednika Vlade.)

Zašto govorite bilo šta sada? Kad dobijete reč, i vi Puškiću i svi ostali, kad dobijete reč, onda govorite.

Obradoviću, šta je sa vama? Jel to pokazatelj poštovanja?

Ako mogu da zamolim sve u sali, da li me čujete svi, dobro, ako mogu da zamolim sve u sali u miru saslušajte izlaganje, posle toga, kao i uvek, prijavite se za reč pristojno, dobijete reč, onda govorite, kad dobijete reč, onda govorite, a ne u glas, jer ne samo da to nikakvog smisla nema, da ne možete ni da čujete druge, ni drugi vas, nego posebno nema smisla na sednici kakvu imamo danas.

(Boško Obradović: Upozorite predsednika Vlade isto to.)

Jeste li me razumeli, i vi iz DS i vi iz Dveri jednako? Ne razumete, Obradoviću, ništa vam nije jasno. I dalje vam se viče iz klupe.

(Boško Obradović: Vi i dalje ne razumete.)

Dobro, onda neka to bude slika koju vi šaljete o sebi.

(Tamara Milenković Kerković: Poslovnik.)

A znate da povrede Poslovnika idu kad se završi izlaganje, a ne kad vama padne na pamet? Ne znate to? Dobro. Neka i to bude slika koju vi šaljete o sebi.

Izvolite, nastavite i izvinite.

ANA BRNABIĆ: Hvala vam.

Takođe, ono što mi je zanimljivo, obzirom na tu deklarisanu borbu protiv nasilja, danas ste opet mogli da čujete, poštovani građani Srbije, koliko je ona selektivna. Opet smo od narodnog poslanika čuli kako govorimo o bujicama nasilja sa „Pinka“ i sa „Hepija“ i ni jednu jedinu reč nakon mog jučerašnjeg izlaganja, ni jednu jedinu reč o bujicama nasilja koje možemo da čujemo sa N1 i „Nova S“, ni jednu jedinu reč osude, recimo, od profesora Jove Bakića i poziva na nasilje, ni jednu jedinu reč o tome da kada se, kako kažete, borite protiv nasilja da osudite da neko u danima nakon ovakve tragedije preti nekom da će ga juriti po ulicama, ni jednu jedinu reč nismo čuli o osudi toga, o brutalnim pretnjama za obračunavanje na ulicama, valjda za svrgavanje vlasti na ulicama i u krvi. Jel to ta Srbija protiv nasilja? Jel to tako? To je vaše obećanje kako će izgledati Srbija to je ono što mi želimo da ostavimo našoj deci, našim potomcima, to je ono kako mi vidimo našu zemlju.

Profesor Beogradskog univerziteta na televizijskoj emisiji gde dva sata poziva na nasilje, a novinarka se smeje i kaže - a kako bi to izgledalo da se jurite po ulicama, kako ćete ih juriti po ulicama, a kako će oni plivati. Nije to „Hit tvit“. To je „Utisak nedelje“ na „Nova S“. Jeste osudili? Niste. Hoćete da mi kažete da je takva vrsta poziva na nasilje okej? Zašto? Zato što je poziv na nasilje nad Aleksandrom Vučićem, njegovom porodicom, SNS, jel, to je u redu? Jel moguće uopšte? Dobro, čuli smo ponovo kakva je to selektivna borba protiv nasilja, makar reda radi da ste rekli.

Konačno kažete - ne možete ignorisati zahteve, pa što se zahteva tiče za izvršnu vlast ona su dva, a to je ostavka, odnosno smena ministra unutrašnjih poslova i o tome ćemo raspravljati i direktora BIA Aleksandra Vulina. To su ti zahtevi. Svi ostali zahtevi o kojima ste mi pričali i juče, očigledno ćemo pričati i danas, možemo naravno da pričamo o svemu, nikakve veze nemaju sa Vladom Republike Srbije. Nikakve. Regulatorno telo za elektronske medije, smena REM-a. Da vam kažem samo da građani Srbije znaju, Regulatorno telo za elektronske medije ima devet članova. Ti članovi se biraju ovako dva nadležni odbor Narodne skupštine, jedan nadležni odbor AP Vojvodine, jedan sa univerziteta, jedan Udruženje izdavača elektronskih medija i Udruženja novinara, jedan Udruženje filmskih, scenskih i dramskih umetnika i Udruženja kompozitora, jedan Udruženje čiji su ciljevi ostvarivanje slobode, izdržavanja i zaštite dece, jedan iz nacionalnih saveta nacionalnih manjina, jedan predstavnik crkava i verskih zajednica. I? Kako je to zahtev za Vladu?

(Tatjana Manojlović: Ne rade svoj posao.)

PREDSEDNIK: Manojlović, neću više da vas molim. Stvarno treba da vas bude sramota.

ANA BRNABIĆ: Od devet izvršna vlast ne bira ni jednog. Nikakav uticaj. Nacionalne frekvencije nikakve veze nemaju sa Vladom Republike Srbije, ali dobro, nema veze, ima vremena, naučiće se i to, pa ćemo videti onda, je li, kako rade institucije. Izvolite, na kraju krajeva, nadležni odbori Narodne skupštine Republike Srbije imaju dva člana, izvolite, razgovarajte. Ako želite vi to da pokrenete, pokrenite lepo u Skupštini. To je u svakom smislu iznad Vlade. Vidite sa univerzitetom. Vidite sa nacionalnim savetima nacionalnih manjina. Vidite sa crkvom i drugim verskim zajednicama, sa udruženjima izdavača. Vidite i rešite to na demokratski način. Nemojte maltretirati sve ostale građane zbog toga.

Protesti, u redu, uvek su dobrodošli u jednom demokratskom društvu, ali samo da se ne maltretiraju drugi građani i da se ne uskraćuju njihove Ustavom zagarantovane slobode, pre svega sloboda na kretanje. Mislim da je to najmanje što mogu da molim kao predsednica Vlade, obzirom da kažete da je protest protiv nasilja. Hvala.

(Siniša Kovačević: Poslovnik.)

PREDSEDNIK: Sve će povrede Poslovnika da budu.

Samo jedna stvar, dobićete reč, jel možete da se toliko suzdržite da ne vičite. Ovo je bilo užasno na šta je ličilo, ali bukvalno. Vi sa jedne strane, onda se pridružujete vi drugi i vi Kozma, isto je sramota šta ste radili.

Dobiće reč po povredi Poslovnika ko god hoće.

Prvo Siniša Kovačević.

SINIŠA KOVAČEVIĆ: Dakle, uvaženi gospodine predsedniče parlamenta, pozivam se na član 107. u kome se kaže da je govornik na sednici Narodne skupštine dužan da poštuje dostojanstvo Narodne skupštine.

Uvažena gospođo predsednice srpske Vlade, vi kao reprezentativni…

PREDSEDNIK: Samo se meni obraćajte, gospodine Kovačeviću, kada ukazujete na povredu Poslovnika.

SINIŠA KOVAČEVIĆ: Samo vama. Izvinite, onda vas najljubaznije molim da prenesete gospođi predsednici Vlade da u srpskom jeziku postoje eufemizmi i da je nekom, dakle, izrikom reći da laže ili da je lažom jedna vrlo, vrlo reprezentativna uvreda. Zamolite onda u moje ime gospođu predsednicu Vlade, budući da se u njen intelektualni asortiman ne može sumnjati, da takve uvrede više ne iznosi.

Vas, uvaženi gospodine, dakle, ponoviću, uvaženi gospodine predsedniče parlamenta, najljubaznije molim da mi se više ne obraćate po prezimenu. Ako vam je teško da mi kažete - gospodine Kovačeviću, ostaje ona druga varijanta – poslaniče Kovačeviću. Vi i ja nismo vršnjaci. Ja mislim da biološki mogu da vam budem i otac. Vi ste prema meni do sada iskazivali određenu vrstu poštovanja i to je vrlo lepo. Molim vas da tako i ostane, inače ću i ja vas morati da zovem Orliću ili još po nekom drugom sistemu vrednosti, što mi, verujte, ne bi prijalo. Najljubaznije vas molim, pošto ovo nije žandarmerijska, podoficirska škola da se bar meni ubuduće obraćate sa gospodine Kovačeviću ili sa poslaniče Kovačeviću. Hvala vam lepo.

PREDSEDNIK: Dobro, ako je to bilo to.

Ja sam malopre rekao, čini mi se da se toga dobro sećam, reč ima Siniša Kovačević. Ako vama smeta da vas oslovljavam po prezimenu, šta hoćete? Gospodin Siniša, poslanik Siniša. Ja mislim da to nije bolje od ovoga što sam uradio.

U svakom slučaju, mene možete da oslovljavate kako god hoćete. Već sam čuo mnogo puta kako oslovljavate, ne vi lično, nego vi u množini, i mene i sve nas ovde. To je vaša stvar.

Što se tiče ovog prvog što ste rekli, da, treba da se obraća sa uvažavanjem. To važi za svakoga. Kada vi vičete iz klupa, čak ne i kada dobijete reč, nego iz klupa vičete, što je maksimalno nepristojno, predsednici Vlade da laže, jel to onda u redu i pristojno? Šta mislite, gospodine Kovačeviću ili poslaniče Kovačeviću? Jel to pristojno?

(Siniša Kovačević: Nisam siguran.)

Niste sigurni da li je pristojno? Vidite kako se vraćamo na stare dileme da sebi dozvoljavate sve, a druge optužujete. To je suština nerazumevanja i nesporazuma.

Treba li da se glasa za član 107?

(Siniša Kovačević: Nema potrebe.)

Nema potrebe. Dobro.

Reč ima narodna poslanica Tatjana Manojlović, povreda Poslovnika.

TATJANA MANOJLOVIĆ: Hvala vam, predsedniče Skupštine.

Ukazujem povredu Poslovnika po članu 27. Molim vas da se starate o primeni ovog Poslovnika, da opomenete i premijerku kada izađe iz okvira pravila koje Poslovnik predviđa.

Ono što jeste agresija, nismo bitni mi poslanici, ali su bitni građani Srbije i molim vas da prestanete da ih ucenjujete pritiscima… (Isključen mikrofon.)

PREDSEDNIK: Gospođo Manojlović, da li mogu da vas zamolim za jednu stvar.

(Tatjana Manojlović: Molim vas da prestanete da podležete pritiscima…)

Opet me ne slušate. Nije važno.

Znači, ovako, da vas zamolim i vas i sve ostale, kada se javnite za povredu Poslovnika, hajde neka to ima nekakvog smisla. Ne radi se to zato što hoćete da držite govor.

(Tatjana Manojlović: Znate vi šta sam htela da kažem.)

Govor će te držati kada budete po redosledu prijavljenih za reč i da ne vičete, gospođo Manojlović. Opet to radite. Na svom mestu stojite i vičete. Odlično. Neka i za vas važi ono što sam rekao malopre onim drugima. Neka ovo što sada radite bude vaša slika koju o sebi šaljete.

(Tatjana Manojlović: Vređate dostojanstvo tih ljudi.)

Da glasamo za član 27?

(Tatjana Manojlović: Da.)

Glasaćemo. Hvala.

Šta je još povreda Poslovnika? Nije povreda Poslovnika, nije. Još neko?

(Miroslav Aleksić: Od sinoć imam repliku.)

Pošto ste prijavljeni u sistem, ništa, sada ću da obrišem listu.

Ko se sada javlja za reč?

(Tamara Milenković Kerković: Poslovnik.)

Morate da se i prijavite i podignete Poslovnik.

Hajde, prijavite se.

Reč ima Tamara Milenković Kerković.

TAMARA MILENKOVIĆ KERKOVIĆ: Zahvaljujem, gospodine predsedniče.

Članom 108. Poslovnika Narodne skupštine Republike Srbije, predviđeno je da se o redu na sednici Narodne skupštine stara predsednik Narodne skupštine.

Ova Skupština je prethodnih meseci pretvorena u jedan rijaliti iz koga izvire nasilje, jer ste vi to dozvolili. Danas opet dozvoljavate kada je nacija na kraju svog strpljenja i kada su sve crvene linije pređene, jer su nam sada deca pobijena, vi dozvoljavate da predsednik Vlade provocira narodne poslanike, da im deli lekcije i da umesto da podnosi izveštaj polemiše sa njima.

Ja vas molim, da se starate o redu i da …

PREDSEDNIK: Jeste li i vi održali govor?

TAMARA MILENKOVIĆ KERKOVIĆ: Šta sada radite?

PREDSEDNIK: Jeste li i vi održali govor?

TAMARA MILENKOVIĆ KERKOVIĆ: Ne, nisam održala govor, ja vam govorim u čemu ste povredili red na Skupštini… (Isključen mikrofon)

PREDSEDNIK: Evo ovako da vam kažem nešto, ide moje obrazloženje.

(Tamara Milenković Kerković: Vi ste odgovorni.)

Znači, ako pričate o crvenim linijama i o tragičnim događajima, vi prvi, gospođo Milenković Kerković, vi prvi ne treba iz te klupe da vičete, ni na mene, hajde za mene nije važno, navikao sam, ali na predsednicu Vlade, prisutne ministre, niti na druge poslanike.

(Tamara Milenković Kerković: Da li vičem? Kako vičem?)

Ne treba to da radite, uopšte, a vi ste to radili malopre. I kako sada to može da se dovede u vezu sa ovim što ste govorili pre 10 sekundi, sa crvenim linijama, tragičnim događajima i pijetetom? Da li na taj način pokazujete pijetet? Ne bih rekao.

E, zato sam rekao i vama i ostalima, sliku koju šaljete o sebi danas kreirali ste sami. Član 108, treba li da se glasa?

(Tamara Milenković Kerković: Da.)

Glasamo i za 108.

Da li nema više povreda Poslovnika? Možemo li da nastavimo dalje sa predsednicima poslaničkih grupa?

(Miroslav Aleksić: Replika.)

Osnova za replike nema. Pitao sam za povrede Poslovnika, ko želi?

(Miroslav Aleksić: Replika.)

Sačekajte, sačekajte. Osnova za replike nema. Da li još neko ko hoće povredu Poslovnika? Pružam mogućnost. Ne želi. Dobro.

Po veličini poslaničke grupe, ko se prijavio od predsednika?

Reč ima Boško Obradović. Izvolite.

BOŠKO OBRADOVIĆ: Poštovani predsedniče Narodne skupštine, poštovane kolege narodni poslanici, gosti na ovom zaista važnom i vanrednom zasedanju Narodne skupštine Republike Srbije, želim da krenem od konstatacije koja mislim da najbolje oslikava aktuelnu situaciju Srbije, a to je vanredno stanje. Mi smo u vanrednom stanju u našoj državi, iako ono još uvek nije proglašeno.

Ovo nije vreme za prepucavanje između vlasti i opozicije, a posebno nije vreme ni za kakve aplauze u Narodnoj skupštini.

Šokiran sam i ne mogu da verujem da narodni poslanici, moje kolege iz vlasti aplaudiraju nakon govora predsednika Vlade koji govori o bezbednosnoj situaciji nakon ubistva 18 mladih ljudi i ranjavanja 20 mladih ljudi. Imali li prostora za aplauze, izuzev za tugu i bol u ovih 40 dana, kako nalaže naša tradicija?

Koristim se prilikom da najpre izjavim saučešće svim porodicama ubijenih i ranjenih, ali i kompletnoj srpskoj javnosti koja je takođe ožalošćena i šokirana sa tim što se desilo.

Ovo je kako što sam već rekao vreme bola i tuge, vreme za nacionalni mir i slogu, a ne za mržnju, podele, nove sukobe i tome slično, ali ovo je, verujte, i vreme za odgovornost i za ogromne promene u našem društvu, jer ako nismo svesni koliko je ova tragedija zapravo velika i koliko nešto ogromno moramo da menjamo, ovakve tragedije će nažalost, verovatno, da nam se ponavljaju.

Zato je zapanjujuća nespremnost predstavnika izvršne vlasti da preuzmu odgovornost za 11 godina vršenja apsolutne vlasti u ovoj državi. Apsolutna vlast - apsolutna odgovornost. Vi ste i subjektivno i objektivno odgovorni za sve što se dešava u ovoj državi i za ono što ste radili, za ono što niste uradili, a trebalo je i vi morate da podnesete ostavke na funkcije u Vladi Republike Srbije.

Ono što posebno želim da istaknem jeste da u ovakvoj dramatičnoj bezbednosnoj situaciji, da u ovom vanrednom stanju mi predlažemo jedno mirno i demokratsko rešenje kako bi smo izašli iz ove političke krize.

Pod jedan je ostavka kompletne Vlade Republike Srbije. Pod dva je Okrugli sto između vlasti i opozicije na kome će se razgovarati o vanrednim izborima na svim nivoima u narednih godinu dana, kada će biti ti izbori, koji izbori, razdvojeno ili istovremeno? Formiranje prelazne tehničke Vlade, koja će voditi državu do narednih izbora, koja će osloboditi medije i koja će omogućiti poštene izbore i što je posebno važno, prelazne Vlade koja će doneti hitne mere u oblasti prosvetnih i medijskih reformi u cilju prevencije nasilja u našem društvu.

Ono što ovde želim posebno da istaknem, jer mislim da je doprinos ovom našem konstruktivnom predlogu za mirno i demokratsko rešenje aktuelne krize, jeste poziv predsedniku Republike da otkaže kontra miting, najavljen za 26. maj, jer će taj kontra miting biti uzrok novih podela i sukoba u našem društvu i novih tenzija i da pozovemo svi zajedno građane Srbije na veliku Spasovdansku litiju, u četvrtak 25. maja, od Vaznesenjske crkve do hrama Svetog Save u Beogradu u 19,00 časova.

Na čelu litije će biti mošti svetoga vladike Nikolaja Velimirovića, najvećeg Srbina posle Svetoga Save, što je prilika da se nad moštima našeg svetitelja i pomire neka zavađena braća, kao što je to činjeno i u prethodnim vremenima ovoga naroda.

Ono što je ključno, da je jedino Srpski pokret Dveri u skupštinsku proceduru predao tri preporuke Vlade Republike Srbije za prevenciju nasilja u našem društvu, jednu još u decembru i dve pre nekoliko dana i da su to jedine mere koje su trenutno u skupštinskoj proceduri, a nisu se našle na dnevnom redu ovog zasedanja Narodne skupštine.

Zato, gospodine predsedniče, nismo glasali za dnevni red. To su jedine mere koje postoje u skupštinskoj proceduri za prevenciju nasilja u našem društvu. Tražili smo sednice svih skupštinskih odbora koji su nadležni za zdravlje i porodicu, za prava deteta, za kulturu i informisanje. Ni jedan nije zakazan do ovoga trenutka. Do ovoga trenutka se, verovali ili ne, čak nije sastao ni školski Odbor tragične OŠ „Vladislav Ribnikar“ u Beogradu ni posle 15 dana od tragedije.

Ono što želim posebno da istaknem jeste da izuzev kozmetičkih promena i apsolutne političke neodgovornosti aktuelne vlasti, nema suštinskih mera, a toliko smo blizu raspada našeg kompletnog društva i samo ogromne promene u sistemu vrednosti mogu nešto ovde da donesu kao boljitak.

Ono što posebno želim ovde da podržim jeste zahtev roditelja iz OŠ „Vladislav Ribnikar“ da se izvrši kompletna rekonstrukcija masakra koji se dogodio u ovoj školi. Pitam, gospodine ministre, gde je bio školski policajac u vreme masakra? Gde je bilo privatno obezbeđenje u vreme masakra? Gde je bio direktor i sekretar škole u vreme masakra? Da li je moguće da za više od pola sata tog krvavog pira niko nije pozvao policiju? Da li je moguće da je policiju pozvao ubica?

Da li je moguće da dečak od 13 godina bude tako hladnokrvan i profesionalan ubica? Gde su snimci sa nadzornih kamera škole? Da li nešto krijete? Zašto je ubici stavljena kapuljača na glavu kada je privođen, hapšen i izveden iz škole? Zašto policija nije na vreme reagovala?

Pominjali ste ovde, ja vam se zahvaljujem na tim podacima, koliko praktično prekršajnih i krivičnih dela je već učinio ubica iz Mladenovca. Zašto preventivno nije reagovano? Zašto nije otkriven njegov arsenal oružja koji je krio, a čitavo selo je znalo da to postoji i šenlučio je u mnogo navrata, o kojima ste i vi ovde govorili?

Zašto je za 600 policajaca potrebno deset sati da uhapse ubicu u Mladenovcu? Zašto vam je trebalo šest dana da uhapsite njegovog oca, o kome ste sada ovde takođe iznosili podatke, šta je sve u njegovom dosijeu? Konačno, ko je taj čovek? Gde je zaposlen u bezbednosno sistem Srbije? Zašto to krijete, zašto je to tajna?

Konačno, da li se na životnom primeru mladenovačkog ubice može rekonstruisati čitava spirala nasilja i zla koje vlada našim društvom, TV „Pink“, „Zadruga“, Kristijan Golubović, starlete, droga, oružje. Ako mu je uzor bio Kristijan Golubović, koji je po izlasku iz zatvora pružio podršku SNS, ako se družio sa starletama iz „Zadruge“, ako se bahatio u drogiranom stanju i vitlao oružjem, ako je za to oružje znalo celo selo, a policija se pravila luda, onda imamo jasnu rekonstrukciju kako je došlo do ove užasne tragedije. I, ko je kriv gospodine ministre? Ko je kriv?

U pitanju je sistemsko zlo, nažalost, poštovani građani Srbije. U pitanju je televizija „Pink“ kao medijski proizvod vlasti SPS i JUL-a još iz 90-tih godina, koju je preuzela nova dosovska vlast nakon 5. oktobra 2000. godine za potrebe svoje propagande, a sadašnji režim od nje napravio javni medijski servis i centar medijskog zla. Isto se odnosi na dnevni list „Informer“ koji je takođe napravljen u vreme prethodne vlasti, a sada ga koristi sadašnja vlast za najprljavije moguće negativne kampanje. Dakle, radi se o kontinuitetu lošeg režima. Ono što je posebno važno, oni koji su napravili probleme ne mogu da ih rešavaju.

Kada smo kod odgovornosti tražimo ostavke Brankice Janković, Poverenika za ravnopravnost i svih odgovornih u izvršnoj vlasti, od bivšeg potpredsednika Vlade Zorane Mihajlović, do sadašnjeg ministra Maje Gojković, jer je za vreme vaše vlasti, za deset godina, u ovom društvu ubijeno 300 žena. Šta ste vi uradili? Postoji objektivna odgovornosti.

Istovremeno osuđujemo vređanje SPC i našeg patrijarha gospodina Porfirija, koji je ovih dana prisutan u javnosti. Naša crkva je retka nacionalna ustanova od velikog poverenja, koja uz druge verske zajednice može da nam pomogne da obnovimo duhovne i moralne vrednosti i rešimo neke od ovih tragičnih slomova našeg društva.

Važno je pitanje i šta stoji iza ove ideje razoružanja, jer Srbija je trenutno jedina zemlja u Evropi koja se razoružava. Da, uzeti nelegalno oružje. Da, spasiti psihopatološke pojave koje onda koriste oružje i prave ovakve masovne zločine. Da vas pitam odakle EU i nekakva strana agencija koja podržava vašu akciju razoružavanja. Koja strana agencija koja ima dva prioriteta u svom delovanju. Prvi je razoružavanje, a drugi promocija rodne ravnopravnosti i promene pola.

Da li je moguće da su EU i ova strana agencija bile u danu spremne da daju podršku akciji Vlade Republike Srbije za razoružavanje stanovništva u Srbiji? Podržaćemo ovu akciju, da se razumemo, ali znate kada? Kada oružje predaju ministri u Vladi Republike Srbije, narodni poslanici vlasti, vaši kumovi i prijatelji, kada razoružate mafiju, kada oružje predaju Preševo i Bujanovac, onda se javite da razoružavate ostatak Srbije i da ljudima upadate u kuće i oduzimate im legalno oružje.

Dakle, najavili ste upadanje u kuće i uzimanje legalnog oružja građanima Srbije.

Da se razumemo jednu stvar. Ja nisam ljubitelj oružja, nemam oružje u svom posedu, niko u mojoj porodici nema oružje u svom posedu, ali Srbi imaju i ratničku i lovačku tradiciju.

Šta je ovo gospodine predsedniče. Da li može da se govori normalno u ovom parlamentu?

PREDSEDNIK: Može i treba da se govori.

Dakle, svaki put kada čujete zvono, svaki put kada ga upotrebim, to znači da treba da se primirimo u sali.

BOŠKO OBRADOVIĆ: Dakle, Srbi imaju i vojničku i ratničku i lovačku tradiciju. To ne treba mešati sa psihopatološkim pojavama, jer je najmanji procenat da je bilo kakav zločin učinjen sa legalnim oružjem, jer je upravo poenta u nelegalnom oružju. Oko toga ćemo se lako složiti.

Ono što je međutim ovde ključno, da i razoružavanje i pooštravanje kaznene politike neće promeniti suštinu problema, a to je jedan urušeni naopaki, pogrešan sistem vrednosti koji se ovde generiše više od tri decenije. Tražili smo zapadne vrednosti, dobili smo zapadne vrednosti. Umesto pozitivnih primera sa zapada, uvezli smo ono najgore sa zapada i sada kusamo plodove tih najgorih zapadnih vrednosti.

Našim medijima, društvenim mrežama, video igricama, filmovima, dominira nasilje. Uzori omladini su kriminalci i starlete. Nacionalne frekvencije se daju televizijama poput televizije „Pink“ za rijaliti šoue sa nasilnim sadržajima, sa govorom mržnje, sa verbalnim nasilje koje pritom pronose i predstavnici vlasti, vređajući, napadajući, vodeći negativne kampanje preko svojih medija, protiv svakog ko drugačije misli i kritikuje vlast.

Dakle, tu je uzrok nasilja. Vlast je najodgovornija. Ne može biti odgovorna opozicija koliko je odgovorna vlast i ne možete pobeći od odgovornosti. Vreme je za suštinske promene koje vi uopšte ne pokrećete, za povratak autoriteta nastavnika, za veća primanja prosvetnih radnika, za ono što smo mi nazvali većim pedagoškim radom, za bolju zajednicu između porodičnog doma i škole, za okretanje omladine zdravim stilovima života. O tome nismo čuli ništa od izvršne vlasti, a sve stoji u preporukama Vladi Republike Srbije od strane poslaničke grupe Srpski pokret Dveri – Patriotski blok.

Da završim gospodine ministre, u Norveškoj je ministar policije podneo ostavku posle Brejvikovog zločina. Očekujem da vi to danas učinite. Predsednik Vlade Norveške je nakon završetka rada komisije uputio izvinjenje svim građanima, a rejting vladajuće stranke je pao za 50%. Da li je to ono što je suština vašeg problema danas? Da li vi razmišljate samo rejtingu i zato bežite od odgovornosti, zato pravite nove pogrešne poteze. Zato tvrdite da sistem nije zakazao, a sistem ne da je zakazao, sistem je bolestan. Sistem se raspada i vi ne vidite nezadovoljne ljude širom Srbije kojima je ovo samo prelilo čašu, jer oni vas gledaju 11 godina kako vređate svakog ko drugačije misli, kako ste zauzeli sve funkcije u ovom društvu, kako kontrolišete sve finansije, sve medije, sve obaveštajne službe, svu privredu, sve i kako mislite da je to normalno i kako ne date nikome da diše i da živi normalno u ovoj državi ko nije SNS.

Zato moram da vas upozorim da se već čuje taj huk sa raznih narodnih protesta poljoprivrednika, prosvetnih radnika, domaćih preduzetnika, građana Srbije koji ne mogu više da trpe vašu vlast posle 11 godina. Dosta je, izgubili ste legitimitet. Snosite objektivnu odgovornost za sve. Morate da podnesete ostavke. Imate tu mogućnost da spasite svoju čast kao što je to učinio ministar Ružić.

U tom smislu moja je obaveza da vas pozovem da se ova sednica završi tako što ćemo ići ka mirnom i demokratskom rešenju aktuelne političke krize, sukobi i podele nam nisu potrebni. Potreban nam je mir i red i kompletna promena sistema vrednosti i ovakvih institucija koje ste vi doveli u ovakvu fazu. To je moguće jedino sa nekim novim ljudima. Vi više legitimitet da vodite ovu državu nemate i vreme je da podnesete ostavke. Hvala vam na pažnji.

PREDSEDNIK: Dobro.

(Narodni poslanici SNS dobacuju.)

(Aleksandar Jovanović: Recite da se ne deru ovi vaši.)

Jovanoviću, nije vaš red. Dobićete reč, prijavljeni ste za reč. Dobićete reč.

(Aleksandar Jovanović: Recite da se ne deru vaši. Ne može da za jedne važi, a za druge da ne važi.)

Jel vi morate čak i na ovoj sednici da radite isto što i na svakoj drugoj? Jel moguće?

Kako uđete u salu da se istaknete, valjda da svima stavite do znanja da ste prisutni, vi krenete da vičete iz tog poslednjeg reda, na ovoj sednici.

Svaka vam čast Jovanoviću.

(Aleksandar Jovanović: Svaka vama čast.)

Gospodine Obradoviću, vezano za ove dve stvari, kada ste se obratili meni.

Rekli ste mi da niste hteli da glasate za dnevni red, koji ste tražili na kolegijumu sa mnom, svi vi koji predstavljate poslaničke grupe opozicije, bio je prisutan vaš predstavnik gospođa Vasić, ako se ne varam. To je bio vaš predlog i dogovor sa većinom. Za to niste hteli da glasate juče, a sad ste mi ponudili kao obrazloženje, navodno, da vi niste hteli to, nego ste hteli neke dodatne mere i neke predloge vaše. Ja ovde imam dnevni red koji ste vi potpisali, dnevni red koji ste potpisali vi svi zajedno.

(Boško Obradović: Vratite mi vreme.)

Šta je bilo? Sad ne možete da saslušate moj odgovor vama. Ajde budite toliko pristojni, budite toliko pristojni pa saslušajte mog odgovor vama. Ovo ste vi potpisali, vas 84, svi zajedno. Tu se nalaze i potpisi svih vas iz grupe Dveri. Evo, potpisali: Vasić Radmila, Jakovljević Milovan, Kostić Ivan, Milenković Kerković Tamara, Obradović Boško, Puškić Borko, zajedno sa svim ostalima tamo.

Koliko ovde ima tačaka dnevnog reda i koje su? Ima dve. Jesu li i ove o kojima ste vi govorili sada? Ne. Ovo ste vi potpisali, to je dnevni red koji ste tražili.

(Boško Obradović: Jesu li i one tri u skupštinskoj proceduri?)

Dobili ste ne samo ovo što ste tražili, nego i duplo više. To je došlo na dnevni red i vi onda za to niste glasali. A sada mi kažete, dakle, ne samo da niste tražili i niste potpisali ovo o čemu govorite malopre, da bi opravdali sebe, nego mi kažete - imamo mi sad neke tri nove mere i tri neka nova predloga, koje ste, koliko ja vidim, predali, kada?

(Boško Obradović: Još u decembru.)

Sedamnaestog maja 2023. godine. Jel 17. maj bio u decembru?

(Boško Obradović: U decembru, 13. decembra, o prevenciji nasilja u školama.)

Preporuka Vladi Republike Srbije o hitnim merama u prosvetnom sistemu. Evo, nalazi se, i to mogu da nađu svi narodni poslanici zavedeno, čitam vam sada, pečat 17. 5. 2023. godine.

(Boško Obradović: Pročitajte 13. decembar, ako ste pošten čovek.)

Nemojte da vičete, Obradoviću. Nemojte da vičete, Obradoviću.

Kad je bio 17. maj?

(Boško Obradović: Kad je bio 13. decembar?)

Ja vam čitam šta ste vi podneli. Jeste li vi podneli preporuku Vladi?

(Boško Obradović: Da, 13. decembra.)

Jeste li podneli preporuku Vladi 17. maja? Ne sećate se. Ne sećate se da ste ovo podneli?

(Boško Obradović: Ne sećaš se da smo 13. decembra?)

Dobro. Ono što mogu da učinim to je da ovo umnožim, pa da podelim i vama i ostalim narodnim poslanicima, da se svi uvere da je istina ovo što govorim.

Sedamnaestog maja ste podneli preporuku Vladi Republike Srbije.

(Boško Obradović: Trinaestog decembra.)

Pa ćemo na osnovu toga, Obradoviću, da pričamo o svemu ostalom.

(Boško Obradović: Tako je.)

Tako je, e, vidim da klimate glavom, zadovoljni ste.

(Boško Obradović: Apsolutno. Na osnovu toga ćemo da pričamo.)

I još jednu stvar da vam kažem, kada podnesete nešto ovako, dan pred sednicu koja je verovatno bila već zakazana u tom trenutku, stavite makar oznaku hitnosti, jer kada predate 17. 5, bez oznake hitnosti, vi ste narodni poslanik i znate šta to znači. Vi onda tražite da to bude na dnevnom redu za, koliko, 15 dana ili malo dalje. Jel i to treba da podelim i vama i ostalima?

(Boško Obradović: Ne treba. Trinaesti decembar 2022. godine, upamtite taj datum.)

E dobro, drago mi je što neke stvari znate i da ne moram da vam podelim, ali čisto da ne biste neistine govorili meni ili bilo kome ovde u sali.

(Boško Obradović: Trinaesti decembar 2022. godine, jedina mera za prevenciju nasilja u našem društvu.)

I sada vičete iz klupe. Isto tako ste se ponašali i kada je govorila predsednica Vlade. A onda primetite kada govorite vi kako vam smeta buka. Jeste li videli?

(Boško Obradović: Možeš ti da zloupotrebljavaš ceo dan. Ništa nije sporno. Vidim šta radite.)

I dalje vičete.

(Boško Obradović: Ništa nije sporno. Sve je u redu. Samo da znate da znamo šta radite.)

Ja uvek intervenišem. Pritisnem zvono, zamolim narodne poslanike da se primire i vama onda buka smeta. A šta mislite, Obradoviću, ovo što sad radite, da li to smeta nekome? Ne. Nego je vama uvek važno samo da li nešto smeta vama.

(Boško Obradović: Samo ti radi svoj posao.)

I to što sad vičete iz klupe, šta mislite? To nikome ne smeta. Kao što sam rekao i vama i svima ostalima, to ponašanje koje pokazujete danas i koje gleda cela Srbija jeste slika o vama koju kreirate sami.

(Boško Obradović: Samo ti radi svoj posao.)

Tako da, nadam se da smo to konačno razjasnili.

Pravo na repliku.

MILENKO JOVANOV: Dakle, za one ljude koji žele da prisustvuju litiji, moram da kažem da ne znam da li će mošti vladike Nikolaja biti na toj litiji, budući da politički saveznici Boška Obradovića govore o tome da te kosti treba baciti psima.

(Boško Obradović: Koji su to saveznici?)

Vaši politički saveznici.

(Boško Obradović: Kako te nije sramota da tako nešto kažeš?! To je najveća uvreda koju sam dobio u životu.)

Hvala.

PREDSEDNIK: Nemojte da vičete iz klupa. Sedite i saslušajte svi.

MILENKO JOVANOV: Vaši politički saveznici kažu da kosti vladike Nikolaja treba baciti psima.

(Boško Obradović: Koji moji politički saveznici su to rekli?)

Isti oni sa kojima mitinguješ, šetaš i ostalo.

PREDSEDNIK: Narodni poslanici, nemojte da vičete iz klupa.

MILENKO JOVANOV: Oni sa kojima potpisuješ dnevni red, baš ti.

(Boško Obradović: Kako te nije sramota da tako nešto kažeš?)

Čega, istine da me bude sramota? Istine da me bude sramota?

PREDSEDNIK: Puškiću i Obradoviću, sedite i ne vičite.

MILENKO JOVANOV: To je istina. Ali to što tebe boli… Sad ću da nastavim šta dalje rade tvoji politički saveznici. Tvoji politički saveznici kažu da će jajima da gađaju litiju i patrijarha.

(Boško Obradović: Ko?)

Tvoji politički saveznici.

(Boško Obradović: Ovo pamtimo za sva vremena.)

Apsolutno, ostaje zapisano i u stenogramima. Hvala što si mi dao reč i hvala što ćeš da pamtiš, a ostaje i u stenogramu.

(Boško Obradović: Nastavi slobodno. Sve je u redu, svaka čast, tebi i tvom radu.)

Kažu dalje - o podelama u društvu nam govori, valjda je on taj novi čovek, on je najdugovečniji novi čovek na političkoj sceni, on je 25 godina novi čovek i novo lice na političkoj sceni. I šta kaže novi čovek? On će da donese mir. Tako što gađa mišem i tuče Aleksandra Martinovića i onda kažu - ko je kriv?

Ko je kriv, Boško Obradoviću, što si napao Aleksandra Martinovića ovde u sali? Ko je kriv, Boško Obradoviću, što si linčovao Marijana Rističevića ispred sale ove zgrade, na ulazu u zgradu? Ko je kriv, Boško Obradoviću, što si napao Zlatibora Lončara na ulazu u zgradu? Ko je kriv, Boško Obradoviću, što si napao predsednika Republike, blokirao ulaz u Predsedništvo? Ko je kriv, Boško Obradoviću, za ovu tuču koju si izazvao u ovoj sali? Ko je kriv, Boško Obradoviću, što tvoj poslanik Srđan Nogo nosi vešala na protestima koje si i tada organizovao sa onima koji bi jajima da gađaju patrijarha i da kosti vladike Nikolaja bacaju psima? Ko je kriv za testeru u RTS-u, Boško Obradoviću? Ko je kriv za napad u policijskoj stanici, Boško Obradoviću?

Ko je kriv za sve to? Ko za to treba da podnese ostavku? I misliš li ti da ti lično treba da podneseš ostavku i zbog svog ovog nasilja se povučeš iz politike, jer ovo ni u tim rijalitijima o kojima govoriš nije bilo? Ovo nikada niko u javnosti našoj nije radio, do tvoje pojave. Hvala.

PREDSEDNIK: Hvala vam.

Dobiće reč svi koji su se prijavili.

Samo da vam kažem jednu stvar. To ponašanje da skočite sa mesta kada neko govori, da onda vičete, da mašete rukama, pretite, samo da vam skrenem pažnju, to je nasilje, to je nasilničko ponašanje. Mi na ovoj sednici govorimo valjda o tome koliko je to i takvo ponašanje loše. Poslednja je sednica na kojoj treba da se na taj način bilo ko ponaša.

Reč ima ministar Gašić.

Izvolite.

BRATISLAV GAŠIĆ: Zahvaljujem, predsedniče.

Narodni poslanici mogu da kažu šta god žele, naravno, ja sa ovog mesta na kome jesam, upravo zbog odgovornosti, ne mogu da kažem šta god želim. Razumem ja vašu borbu i zašto vi želite moju smenu, naravno, ne zbog mene, nego zbog dolaska do mog predsednika, ne zbog mene, nego zbog moje stranke. Međutim, ja moram i hoću da sve neistine koje iznosite, zbog časnih i poštenih policajaca koji preduzimaju sve, za razliku od nekog prethodnog perioda, da bezbednost naše dece, građana Republike Srbije bude maksimalna.

Ne krijemo ništa. Pitate me – šta to krijete? Ne krijemo ništa.

Pitali ste me – gde je bio školski policajac? Znate da je ubijen istog trenutka kad je kročio sa trotoara na vrata škole. Taj isti Dragan, koji je bio obezbeđenje i koga su sva ta deca u toj školi volela. I ovaj je razmenjivao poruke sa njim i družio se. Ne policajac, pričam o školskom obezbeđenju.

Školski policajac je tog jutra bio na vratima škole, po proceduri koja jeste, dok sva deca ne uđu u školu i ne krenu časovi. Posle toga njegova je obaveza da obiđe školu, da vidi da li su sva deca u svojim učenicima. I bio je u obilasku škole.

Gde je video nadzor? Video nadzor je tu. Radio je, bio je u upotrebi i izuzet je kao dokazni materijal.

Ko je pozvao policiju? Pozvao je pomoćnik direktora škole prva. Sve to vi znate odlično, samo ne želite da shvatite da to stoji zapisano, zabeleženo.

Da, da li je zvao i ubica, monstrum ovaj? Jeste, i on je zvao.

Da li je policija stigla posle nepunih 10 minuta? Da, stigla je.

Ne mogu ja da iznosim detalje, koji jesu jako bitni za kompletnu istragu. Tako da, nema tu ničega da se krije.

Nepunih 20 minuta posle ovog strašnog zločina stigla je ministarka Dana Grujičić na lice mesta. Posle nje nepunih pet minuta stigao je ministar Ružić. Nepunih 20 minuta posle njih stigao sam i ja tamo. Bili smo sve vreme, zajedno sa mojim saradnicima iz forenzike, na licu mesta.

Šta tu ima da se krije, ljudi?

Međutim, odlično vi znate da zločin nastaje nizom bioloških, socioloških, psihičkih faktora koji su se… Policija nije mogla da zna i da pretpostavi da će tako nešto da se desi.

Pričamo o zločinu u Mladenovcu. Da ne nabrajam sad. Sve što je bilo ne možemo – pričaju, rekao je, čuo sam. Ne možemo tako pred građane Srbije, moramo…

Pitate me –da li snosim odgovornost? Da, snosim i ja, snosite i vi, snosimo je svi mi zajedno. Snosimo je svi zajedno. Ne možemo…

Pričate, malo pre imam pitanje, prvo jučerašnji događaj u Smederevskoj Palanci. Čovek koji je juče ujutru izašao iz psihijatrijske bolnice nije ispalio zolju na kuću, nego na napuštenu železničku stanicu oko koje nema drugih građevinskih objekata. Istog trenutka je uhapšen. Prodao mu je tu istu zolju čovek koji je sa njime bio u psihijatrijskoj bolnici do juče ujutru. Obojica su istog trenutka uhapšeni i privedeni Tužilaštvu i sudu.

Kako policija može da se stavi u nečiju glavu i da preduzme, a ovde je policija preduzela sve.

E sad, dolazimo na jednu drugu situaciju. Bivši režim, koji je sada najglasniji…

Izvinite, gospodo, jutros vidim priče o naoružanju i oduzimanju naoružanja. Gospodo, pa vi 2008. godine imate milion 172 hiljade 468 komada u državini kod građana Srbije. Sve vreme od 2000. godine ste preko milion komada oružja. Mi 2022. godine imamo 771.701. Na današnji dan, 18. maj 2023. godine dozvole za držanje oružja za ličnu bezbednost, pištolji i revolveri – 227.836 komada. Dozvole za držanje lovačkog oružja – 360.185. Ostalo su trofejno oružje, po dozvoli, i ostalo je streljačko, tj. za takmičenje u streljačkim klubovima i u streljanama, kojih imamo 200 streljačkih udruženja sa 90 registrovanih streljana.

Kažete – nećemo da damo podatke. Pa, ko krije podatke?

Vršite zamenu teza. Uzeli ste samo, zaboga, 500 komada. Pedeset sedam hiljada komada za zadnjih šest meseci. Ali, ljudi, morate da shvatite, mi moramo da imamo odobrenje suda, moramo da imamo zaključen sudski spor, moramo da imamo upravni spor završen da bi mogli da kažemo – da, evo oduzeli smo toliko.

Prošle godine smo uništili 147.000 raznih komada naoružanja i minsko-eksplozivnih sredstava. Prošle godine.

Neću da dozvolim da kažete da policija ne radi svoj posao. Naprotiv, nemamo ni jedno ne rešeno ubistvo ili pokušaj ubistva. Ni jedno. U prvih 24 sata policija u zadnjih šest meseci rešava 95% krivičnih dela. To imate u ovom Izveštaju koji vam je predat ovde.

U ukupnom kriminalu za prvih šest meseci, tj. od novembra meseca mi imamo 30% manje krivičnih dela na teritoriji Republike Srbije. Deset dana u toku meseca imamo. U Beogradu od 18 časova uveče do 06 časova ujutru ni jedno krivično delo se ne desi, u dvomilionskom gradu. Ni jedno otuđenje tuđeg vozila ili druga krivična dela. Ne zaboravite da dnevno imamo 46.000 poziva PU za grad Beograd. Dakle, 46.000 svakog dana.

Zbog tih ljudi nemam prava da vas pustim da pričate neistine i da iznosite detalje koji nisu tačni.

Drugo, rekli ste da je ministar podneo ostavku u Norveškoj. Ni to nije tačno. Direktor policije je podneo ostavku, ali to nema veze. To nema veze.

Samo vas pitam – pogledajte koliko ste imali masovnih zločina u vaše vreme, od 2000. do 2012. godine, u vreme kada su vam ubili premijera. Vi sada pričate nešto. Šta smo mi kao društvo činili, šta smo mi kao policija učinili? Učinili smo sve ono što je bilo u našoj moći.

Ništa niko ne krije ni od koga. Nemojte tako. Nije fer prema toj poginuloj deci. Među tom deci je i dete naše koleginice. Među tim ubijenim ljudima je i naš kolega, u Mladenovcu, i njegova sestra.

Zahvaljujem.

PREDSEDAVAJUĆA (Sandra Božić): Zahvaljujem, ministre.

Dva minuta, Snežana Paunović.

Izvolite.

SNEŽANA PAUNOVIĆ: Hvala, potpredsednice.

Nije gluma, nije licemerstvo, više od toga. Kada ustanete i mirnim tonom, opominjući da aplauz nije prikladan, SPS-u i JUL-u u 2023. godini spočitate „Pink“ i gospodina Željka Mitrovića i ja dođem da odgovorim, i u svoje ime, pa i u ime gospodina Željka Mitrovića.

Razgovaraćemo kada bude tema REM i o tome koliki je uticaj neadekvatnih televizijskih sadržaja i koliko bi mogao da bude motiv, ali sa kojom stranom obraza, kolega Obradoviću, optužiste socijaliste da su motivatori za nasilje? Vi, koji me istraumiraste pre 3,5 minuta svojom reakcijom. Vi, pored kog, sticajem okolnosti, sedim i uvek se osećam kao da sam na brodu pijanih mornara, gde je reakcija instant, bez pokrića i uglavnom agresivna.

Bezbroj puta sam u ovoj sali rekla da smo model ponašanja, bezbroj puta ste mi se smejali, a danas me optužujete da sam motivator za nasilje ja, JUL, Mira Marković, mrtav Milošević, a vi ste ljubičica koja sve vreme u parlamentu širi neku hipi ideju.

Vi ste ljudi koji pokušavaju da nam objasne da aplauz nije prikladan. Kad sam silazila da vam odgovorim čula sam aplauz, verovatno zato što ja silazim. Bio je prikladan meni i nije bio upućen vama posle diskusije.

Govoriću o ovoj temi kao ovlašćeni predstavnik. Odgovoriću i na ovo što čujem, čini mi se, iz redova DS.

Nemam nikakav problem da sa vama razgovaram, imam problem da se ponašam kao nedefinisana, psihički nestabilna osoba. To neću raditi. To neće raditi niko od socijalista. Nikada nećete moći da ubedite građane Srbije da smo mi krivi za agresiju, a da ste vi, zaboga, žrtve.

Nikada, ni pod kojim okolnostima, ni sa jednim plaćenim tekstom, ni na jednom portalu nemojte da pokušavate da sopstveno nevaspitanje spočitate nekom drugom ko vaspitanje nosi apsolutno iz kuće kao moralnu obavezu. Ako ste već spremni da razgovarate o moralu, onda ga se setite.

Sve vreme koje sam potrošila preko dva minuta ljubazno skinite sa vremena ovlašćenog predstavnika poslaničke grupe.

Ovo je bila replika, nije bio Poslovnik. Pročitajte jednom za navek pravila po kojima se u ovoj Skupštini radi.

Hvala.

PREDSEDAVAJUĆA: Zahvaljujem.

Reč ima ministarka Maja Popović.

MAJA POPOVIĆ: Poštovani narodni poslanici, poštovani građani Srbije, iskoristiću ovu priliku da izjavim saučešće u svoje lično ime i u ime pripadnika Ministarstva pravde porodicama nastradalih u ovim tragičnim događajima.

Odgovarajući na izlaganje gospodina Obradovića, želim da kažem da je država uradila mnogo u zaštiti žena od nasilja.

Ono što se spočitava državnim organima je da deluju nakon što se dese tragični slučajevi. To apsolutno nije tačno, imajući u vidu da je još 2017. godine usvojen Zakon o zaštiti sprečavanja nasilja u porodici. Po tom zakonu, grupe za koordinaciju i saradnju sastavljene od pripadnika policije, javnih tužilaštava i centara za socijalni rada, imale su zadatak da prave planove i programe zaštite od nasilja.

Mogu da vam kažem i tačno statistiku da od 1. juna 2017. godine, pa zaključno sa 31. martom 2023. godine, sudovi su na predlog javnih tužilaca produžili ukupno 106.968 hitnih mera.

U istom periodu grupe za koordinaciju i saradnju sastale su 16.026 puta i zajednički razmotrile 282.961 slučaj prijavljenog nasilja, te izradile 97.907 individualnih planova zaštite, što znači država radi punom parom.

Međutim, ni to nije dovoljno. Nastavili smo dalje. Izmenili smo Krivični zakonik i, shodno tadašnjoj odluci, 2013. godine dodali još dva krivična dela, krivično delo polno uznemiravanje i krivično delo proganjanje, koji su u Krivični zakonik integrisani 1. juna 2017. godine, tako da je u periodu od 1. juna 2017. godine, zaključno sa 2022. godinom, za krivično delo proganjanje doneto 228 osuđujućih presuda, dok je za krivično delo polno uznemiravanje doneto 155 osuđujućih presuda. Analizirajući kaznenu politiku, tokom 2022. godine za krivično delo proganjanje, krivično delo polno uznemiravanje. Takođe smo izneli zaključak da je porast osuđujućih presuda u iznosu od 7%.

Navedeni podaci nam govore da je odgovor naše države jasan, da želimo da postignemo nultu toleranciju na nasilje.

Takođe, u Ministarstvu pravde, a tome su se priključili i ostali državni organi, napravljen je sajt „isključi nasilje“, gde svaka žrtva može da nađe način kome da se obrati, kada da se obrati. Može da se obrati direktno Ministarstvu pravde. Predvideli smo i mogućnost panik tastera u slučaju da žrtva bude ugrožena od nasilnika. Znači, radimo na mnogo frontova.

Pored toga, shodno inicijativi predsednika Republike, što je prihvatila i Vlada Republike Srbije svojim zaključkom, mi smo pripremili izmene i dopune Krivičnog zakonika u skladu sa inicijativom.

Za osnovni oblik krivičnog dela nasilje u porodici predloženo je da se pooštri i propiše kazna zatvora u rasponu od šest meseci do pet godina, umesto dosadašnje kazne zatvora od tri meseca do tri godine, koja je sada propisano.

Predloženo je pooštravanje i propisivanje kazne zatvora u rasponu od jedne do 10 godina za krivično delo nasilja u porodici koje je izvršeno korišćenjem oružja, opasnog oruđa i drugog sredstva koje je podobno da telo teško povredi ili zdravlje teško naruši. Sada je propisana kazna zatvora u rasponu od šest meseci do pet godina. Ako izvršenjem nekog od ovih oblika krivičnog dela nasilja u porodici nastupila teška telesna povreda ili teško narušavanje zdravlja ili je učinjeno prema maloletnom licu, predloženo je da bude propisana kazna zatvora od tri do 12 godina. Sada je propisana, za ovaj oblik krivičnog dela nasilja u porodici, kazna zatvora u rasponu od dve do 10 godina.

Takođe, predloženo je da ko prekrši mere zaštite od nasilja u porodici, koje mu je sud odredio na osnovu zakona kojim je uređen porodični odnos, bude kažnjen kaznom zatvora od šest meseci do pet godina, umesto kao do sada propisana kazna zatvora od tri meseca do tri godine.

Kada je reč o grupi krivičnih dela protiv polne slobode, predloženo je da ako se za ove oblike krivičnih dela silovanje, obljube nad nemoćnim licem i obljube sa detetom, može izreći i kazna doživotnog zatvora.

Kada je reč o krivičnom delu obljuba zloupotrebom položaja, predloženo je da ko zloupotrebom svog položaja navede na obljubu ili sa njom izjednačen čin lice koje se prema njemu nalazi u odnosu kakve podređenosti ili zavisnosti, bude kažnjen kaznom zatvora od šest meseci do pet godina, umesto sada propisane kazne zatvora od tri meseca do tri godine, a ukoliko je kao posledica izvršenja ovog krivičnog dela nastupali trudnoća, predloženo je da se učinilac kazni kaznom zatvora od jedne do 10 godina, umesto sada propisane kazne zatvora od šest meseci do pet godina.

Kada je reč o osnovnom obliku krivičnog dela nedozvoljene polne radnje, predloženo je da se učinioc kazni isključivo kaznom zatvora do tri godine, umesto novčanom kaznom ili kaznom zatvora do tri godine.

Prihvatanjem inicijative predsednika Vučića, državni organi šalju jasnu poruku žrtvama nasilja u porodici, a pre svega ženama da će država najoštrije reagovati sa ciljem da svi oblici nasilja odlučno se osuđuju i najoštrije kazne, da će svi počinioci krivičnih dela biti osuđeni.

Želim da napomenem ovom prilikom da sam u više navrata na raznim sesijama kada smo razgovarali o nasilju nad ženama, apelovala na naše medije da ne izveštavaju samo o momentu kada se neko krivično delo desi, nego da proprate taj sudski postupak, da vide epilog tog sudskog postupka i isto tako pompezno da objave ishod tih sudskih postupaka, što ne rade.

Ovom prilikom želim da apelujem na medije da nam pomognu u ovoj borbi protiv nasilja. Mislim da celo društvo treba da se ujedini u ovoj borbi protiv nasilja.

Zahvaljujem.

PREDSEDAVAJUĆA: Zahvaljujem.

Reč ima premijerka.

Izvolite.

ANA BRNABIĆ: Hvala vam.

Trudiću se da budem jako kratka.

Zaista sam osetila potrebu da se javim opet zato što se radi o čini mi se najvažnijoj temi za naše društvo i za našu zemlju u poslednjih ne znam koliko decenija.

Vi pričate, poštovani narodni poslaniče, o spirali nasilja i zla koje vlada ovim društvom. Vi pričate o tome? Vi ste okosnica spirale nasilja koje vlada ovim društvom.

Vi pričate o prevenciji nasilja u našem društvu, o mirnom i demokratskom rešavanju. Vi predlažete mirno i demokratsko rešenje, vi koji ste paradirali vešalima na Terazijama, vi koji ste motornim testerama upadali na RTS, vi koji ste pretili linčom predsedniku Republike Srbije ispred Predsedništva i to ni manje ni više nego na petnaestogodišnjicu obeležavanja pogroma nad Srbima na Kosovu i Metohoji?

Vi pričate o spirali nasilja i zla u našem društvu i imate predlog za mirno i demokratsko rešavanje sporova, vi koji ste kao narodni poslanik fizički napadali kolege narodne poslanike, pa i predsednika kada je bio ovde na vaš poziv da razgovara o situaciji na Kosovu i Metohiji, podnese izveštaj svim građanima?

Vi zaista pričate o spirali nasilja u našem društvu, vi koji ste me ne prošli put, nego jedan put pre toga, kada sam bila ovde kao predsednica Vlade nazvali u ovoj sali ustaškom kurvom, vi i vaše kolege? Prvo ste mi rekli da sam gospodin premijer, a onda ste mi rekli da sam ustaška kurva i vi pričate o spirali zla i nasilja u našem društvu, vi kao narodni poslanici? To su neverovatne stvari.

Vi ne polazite od sebe i sopstvene odgovornosti za nasilje u našem društvu. Vi pričate o tome da mi vređamo svakoga ko drugačije misli?

Samo da vam kažem, dok ovo pričam i o ovoj temi, ostalo je ovde iz redova ove, kako bi se oni nazvali, demokratske opozicije, tačno četiri narodna poslanika koji su tražili ovu sednicu, tražili ovaj izveštaj i toliko ih zanima ova tema.

Vi pričate o tome da mi vređamo svakoga ko drugačije misli. Ja ne mislim da ne postoji reč u srpskom jeziku koja nije korišćena kao negativni epitet za SNS, naše simpatizere i naše članove. Ne postoji. Rečeno je da smo bezubi, krezubi, glupi, idioti, sendvičari, droce, starlete, kurve. Ne postoji reč koja nije korišćena za SNS.

Ako pričamo o medijima, pričamo, kao što vi to volite uvek da pomenete, o Pinku i Hepiju. Na N1 je emitovan, da ne pričam o mnogim drugim, što sam juče pričala - Decenija AV vlasti, Junaci doba zlog, u kome su me ovde prisutni narodni poslanici optuživali da sam čuvar u nacističkom logoru. I ništa nismo odgovorili. I nikad ništa ne odgovorimo.

Ali, bio je onaj, ako se sećate, dokumentarac „Vladalac“, emitovan na N1. U tom dokumentarcu 442 puta je pomenuto ime Aleksandra Vučića, 43 epiteta negativne konotacije su iskorišćena za Aleksandra Vučića, u jednom dokumentarnom filmu, na jednoj tajkunskoj televiziji koju nikad niko ne pominje, kao ni onu drugu tajkunsku televiziju koja ima istog vlasnika, za promociju nasilja. Hoćete da vam kažem samo neke od tih – neiskren, bahat, besprizoran, destruktivan, radio-aktivan, samoljubiv, despot, bolestan, zao, nesimpatičan, manipulativan, lažov, narcisoidan, nevaspitan, toksičan, beskrupulozan, isključiv, bahat, osion, nesiguran, neempatičan, netolerantan, neuračunljiv, destruktivan, prepotentan, agresivan, samoživ, beskrupulozan, negativni vođa, slep, ne vidi, populistički, vođa bez harizme, kontinuitet ludila, negativno rođen, autokrata, prevarant. To je samo jedan deo toga što je tada izgovoreno u jednoj emisiji o Aleksandru Vučiću. To nije promocija nasilja, to je promocija mržnje, najstrašnije, iskonske, ljudske, lične mržnje prema nekome.

I tako iz dana u dan, iz nedelje u nedelju, iz meseca u mesec i iz godine u godinu, sipanje mržnje, legitimizacija svake vrste mržnje i nasilja. Nema veze ako je prema Aleksandru Vučiću, nema veze i ako je prema njegovoj porodici – neka crknu, neka umru u najgorim mukama.

Neko ko je bio predsednik nečega što se zove Pokret slobodnih građana preti da će pišati nekom po grobovima. Niko se na to nije oglasio. Vi mislite da to nikakve veze nema sa atmosferom nasilja u društvu? Vi zaista mislite da to nikakve veze nema što to radi Pokret slobodnih građana, što to rade glumci, kulturni radnici, umetnici, profesori na beogradskom univerzitetu, uvaženi?

Nažalost, da vam kažem, od vas bi se to i očekivalo, ali od njih možda ne, tako da je, što se mene tiče, njihova odgovornost mnogo veća. Makar se vi ne krijete iza tih plašteva kulisa intelektualnosti, modernizma, demokratije, pa me, evo, sad čudi da ste vi našli da se zalažete za prevenciju nasilja u našem društvu kroz mirno i demokratsko rešenje.

Žao mi je ljudski što potežete to pitanje gde je bilo privatno obezbeđenje u vreme masakra. Čovek je poginuo, poginuo na svom radnom mestu, poginuo sa tom decom i braneći tu decu. Mislim da je ljudski nekorektno da se uopšte pominje to, zato što deluje kao da bi njemu nešto zamerili, a on je svoj život dao, pa da ne idemo tamo.

Kažete – ne možemo pobeći od odgovornosti i da podnesemo ostavke. Nikakav problem, mi ne bežimo od odgovornosti, nikada nismo i nikada nećemo.

Da kažem još jednom vama i vašim koalicionim partnerima – niko nikoga neće juriti po Srbiji. Niko nikoga po Srbiji neće juriti. U Srbiji se vlast neće menjati na izborima, u Srbiji neće biti Majdana. Pod jedan, zato što mi nećemo dozvoliti da se institucije urušavaju i mi nećemo dozvoliti da se volja građana prekraja na ulicama. Građani imaju svoju volju, za to postoje izbori, neka lepo izađu na izbore i neka građani kažu šta žele.

Pod dva, niko nikog neće juriti zato što mi nigde nećemo bežati, pa neće biti potrebe da nas bilo ko juri.

Što se ostavke tiče, još jednom da kažem – nikakav problem. Samo neće moći tako kao što vi to priželjkujete.

Poštovani građani Republike Srbije, vi ste čuli kakav je u stvari modalitet koji oni zahtevaju, a to je – nije da mi podnesemo ostavke pa da se lepo raspišu izbori, pa da postoji tehnička Vlada, pa da postoje sve institucije koje rade, koje obavljaju svoje dužnosti u interesu građana, jer Srbija ne sme da stane, ne, ne tako, nego mi da podnesemo ostavke a onda oni da dođu na vlast, bez ikakvih izbora, bez ičega. Oni će se dogovoriti ko će da dođe na vlast, ko će biti u toj Vladi, ko će da bude premijer, ko će da bude ministar. Pretpostavljam da ste sebi namenili resor ljudskih i manjinskih prava i društvenog dijaloga, pošto vidim da zastupate sada te demokratske vrednosti, a to ste zastupali tokom čitave svoje političke karijere, pa kakva vlast, takav će biti i ministar. I onda će oni da zasednu, oni će da naprave vladu i oni će da vladaju.

U međuvremenu, jedini cilj im je da ugase sve medije koji ih ne podržavaju, koji se sa njima ne slažu i takođe da mi koji drugačije mislimo, ne samo da nemamo pravo da sedimo u Skupštini, ne samo da nemamo pravo da učestvujemo na izborima sa Aleksandrom Vučićem i da bilo koja lista nosi njegovo ime, ne, to svakako ne može, a videćemo i da li će on ikada smeti da se bavi politikom, a čuli smo takođe i da je pitanje da li bi smeo Aleksandar Vučić ikada i da glasa, pa u tom smislu da ima bilo koja građanska prava. Ne, ni to, nego nećemo moći mi ni na mitinge, jer šta ćemo mi na mitinzima, ima ko će da mitinguje, a vi nećete.

Tako neće moći. Nikakav problem, od izbora nikada nismo bežali, za funkcije se nikada nismo borili, tako da slobodno građani neka kažu i sve će biti u redu. Kako građani kažu, tako će Srbija dalje da napreduje. Hvala vam.

PREDSEDNIK: Povreda Poslovnika?

Daću vam reč, samo da obavestim sve da je podeljen materijal koji sam obećao malo pre da će biti dostavljen. Sada ću da se gorko nasmejem na svu muku, jer ne znam kome smo ga podelili, jer od ovih što se navodno bune protiv nasilja, na neke mitinge, protestuju, koliko ih ima u sali, šestoro narodnih poslanika? Eto, toliko o važnosti teme, sednice koja je uslov svih uslova itd. Ne znam da li je ovo uopšte neko zabeležio, da li je to kamera snimila? Šestoro. Svaka čast.

Povreda Poslovnika, Ivan Kostić.

IVAN KOSTIĆ: Predsedavajući, povređen je član 107. gde se kaže da na sednici govornik mora da poštuje dostojanstvo Narodne Skupštine.

Način na koji se premijerka izražavala sada ovde u Skupštini stvarno je nedostojan Narodne Skupštine Republike Srbije i mene čudi da vi dozvoljavate da se takvi izrazi koriste ovde, da se takvo ponašanje ovde prikazuje i upravo vi projektujete i nasilje i ovakav obrazac ponašanja u srpskom društvu, a ne Boško Obradović koji je na jedan dostojanstven način izneo aktuelne probleme sa kojima se srpsko društvo danas suočava. To je obrazac ponašanja koji je viđen na televiziji RTS kada je predsednik Aleksandar Vučić pokazivao tela ubijenih ljudi, kada je govorio o mlevenju ljudi. To je obrazac ponašanja koji je doveo do ovakvo stanja ljudi.

PREDSEDNIK: Kostiću, šta sada radite? Da li opet držite govor ili vi zaista ukazujete na nešto što vam smeta?

IVAN KOSTIĆ: Samo da kažem da vi, predsedavajući… (Isključen mikrofon.)

PREDSEDNIK: Ide obrazloženje.

Dakle, kada predsednica Vlade citira vaše uvrede izrečene njoj, koje ste vi iz tih klupa, vi iz svojih usta uputili njoj na jednoj od prethodnih sednica, to jeste sramota, ali to je sramota onoga ko je to izgovorio. Dakle, vaša. Sada da ukazujete da se ne koristi primeren rečnik kada neko citira šta ste rekli, ne da ga uputi vama, nego samo da ukaže na to kakve ste odvratne reči izgovorili i vi ih uputili predsednici Vlade, a vi da kažete da nije lepo da se o tome govori, je malo više od licemerja. To je malo gore od toga ili drastično gore od toga. Na to ste vi hteli da ukažete, je li, ali i to je, kao i sve drugo, rekao sam to svima danas, pa da ponovim i vama, uvek slika koju o sebi kreirate sami i dobro je da to sve ljudi vide. Nije dobro što se dešava, ali da vide ko to radi, ko to jedini radi.

Da glasamo za član 107?

Ne treba.

Reč ima Tamara Milenković Kerković, povreda Poslovnika.

TAMARA MILENKOVIĆ KERKOVIĆ: Poštovani predsedniče Narodne Skupštine, član 107. u stavu 2. kaže da nije dozvoljeno…

PREDSEDNIK: Izvinite, član 107. je upravo bio, Ivan Kostić.

TAMARA MILENKOVIĆ KERKOVIĆ: Stav 2.

PREDSEDNIK: Na član 107. je ukazao. Da li me razumete?

TAMARA MILENKOVIĆ KERKOVIĆ: Onda član 100.

PREDSEDNIK: Član 100?

TAMARA MILENKOVIĆ KERKOVIĆ: Tako je.

Predsednik Narodne Skupštine kada predsedava na sednici Narodne Skupštine, ako želi da učestvuje u pretresu, prepušta predsedavanje jednom od potpredsednika Skupštine.

Vi kreirate nasilje ovde, jer se selektivno ponašate prema ljudima, a ova Vlada… Skandal je da se uopšte…

PREDSEDNIK: Ne ova Vlada, gospođo Milenković Kerković, nego član 100.

TAMARA MILENKOVIĆ KERKOVIĆ: … obraća narodnim poslanicima i Narodnoj Skupštini… (Isključen mikrofon.)

PREDSEDNIK: Kada ukazujete na član 100. govorite o onome što je sadržaj člana 100. i eventualni problem u vezi sa primenom tog člana, ne držite govore.

Da glasamo?

(Tamara Milenković Kerković: Naravno.)

Samo da kažem i vama i svima ostalima, ako hoćete da nastavimo ovako, daću reč svakome ko se javio po povredi Poslovnika, ali će to onda posle…

(Tamara Milenković Kerković: Dajte mi dva minuta.)

Nemojte da vičete, gospođo Milenković Kerković. Stvarno vam ne priliči da iz klupe vičete. Dakle, onda ćemo da primenjujemo član 103. nadalje, ako budete hteli ovako.

Jel nema više povreda Poslovnika?

(Janko Veselinović: Ima.)

Ima. Dobro.

Izvolite.

BORKO PUŠKIĆ: Zahvaljujem, predsedavajući.

Ja ću kao neko ko je odgovoran čovek da ukažem na povredu člana 109, da je na pogrešan način prethodni govornik razumeo interpretaciju našu. Ja ću uvaženoj premijerki Ani Brnabić da uputim lično moje izvinjenje. Ako sam vas na bilo koji način, evo, javno uvredio, povredio, zaista nije bila namera. Ono što ste malopre rekli ili ste vi pogrešno razumeli, a mi zaista tako nešto nismo ni pomislili, a kamoli rekli… Ja sam vas oslovio sa „gospodine“ i, evo, javno vam se izvinjavam, kao neko ko je odgovoran, i pripada državotvornoj opoziciji, patriotskoj opoziciji koja je svesna izgovorenog javnog diskursa reči i da svi možda doprinosimo… Onaj deo oko ustaša i to, to zaista nije manir da rade Dveri, jer mi pripadamo i potomci smo… Najveći deo nas je iz Ravnogorskog pokreta, a koji su bili direktne žrtve fašizma i nacizma i ne bi bilo korektno da vas na taj način oslovljavamo. Dakle, mi smo državotvorno odgovorni i ja vam upućujem javno izvinjenje. Ako ste možda razumeli ovaj deo drugi, odgovorno tvrdimo da nije, a može da se vidi kroz transkript i kroz audio, video zapis. Zahvaljujem.

PREDSEDNIK: Hvala.

Ne očekujem glasanje za 109? Ne. Hvala.

Jel ima još Poslovnik?

(Janko Veselinović: Ima.)

Izvolite.

JANKO VESELINOVIĆ: Poštovani predsedniče Narodne skupštine Republike Srbije gospodine Orliću, uporno povređujete Poslovnik Narodne skupštine Republike Srbije, član 107, ali ne samo član 107, nego i čl. 5. i 106, a sada ću vam objasniti zbog čega.

Dakle, gospodine Orliću, vi niti ste Dragan Nikitović, niti Marko Marković. Vi niste sportski reporter da izveštavate sa utakmice. Ovo nije fudbalska, ni košarkaška utakmica da vi izveštavate o stanju na terenu, i to najčešće neistinito. Dakle, to mesto na kome sedite nije mesto sa koga ćete vi komentarisati šta je ko rekao, a najčešće pričate neistine. Dakle, govorite šta se dešava u sali i građani misle da vi govorite istinu. Ne, vi govorite najčešće neistinu – da neko viče i dobacuje i da nekoga ima u sali ili nema u sali.

Nije to vaš zadatak, gospodine predsedavajući. Vaš zadatak je da vodite ovu Skupštinu, da dajete poslanicima reč, a ne da izveštavate o stanju u sali. Dakle, nije vam to zadatak zato što obmanjujete gledaoce koji gledaju ovu Skupštinu preko svojih televizijskih ekrana, obmanjujete ih i to radite svesno da bi prikazali da se u sali dešava ono što se ne dešava i molim vas da to ne radite.

Da, tražim da se glasa o povredi Poslovnika.

PREDSEDNIK: Samo da vas obavestim, gospodine Veselinoviću, pošto razumem zbog čega je vaša reakcija. Zbog toga što sam ukazao na to da su te vaše klupe prazne i vama je to zasmetalo i sada ste rekli da nije na meni da ja to komentarišem i da prenosim šta se dešava.

Jednu stvar da vam kažem sa tim u vezi. Upravo sada, dok ste govorili i ukazivali na navodnu povredu Poslovnika, bili ste u direktnom prenosu. Kamera je snimala vas i vaše okruženje i ta kamera je pokazala da sam govorio istinu, da je oko vas sve bilo prazno, da je sve bilo prazno i videlo se i koliko prazno. Ako mislite da je kamera nešto pogrešila što ste prikazani u svetlu onom pravom, onom vašem koje, da ponovim, sami kreirate o sebi, pretpostavljam da ćete mi posle kazati da je kamera nešto kriva i da treba da se glasa za povredu Poslovnika ili nećete. Vidim da je vama to smešno, ali to neozbiljno ponašanje, toliko neozbiljno da se vi smejete, to je vaše ponašanje.

(Janko Veselinović: Ko se smeje?)

To je vaše ponašanje, ali sam razumeo da ne treba da se glasa.

(Janko Veselinović: Ko se smeje?)

Samo nemojte da vičete. Polako. Isto važi i za vas, kao i za sve druge koje sam danas zamolio da se pristojno ponašaju…

(Janko Veselinović: Ja se ne smejem.)

…da ne vičete, gospodine Veselinoviću. Nema smisla. Nikakvog smisla nema to što sada radite.

Ako nema više povreda Poslovnika, zahvaljujem.

Reč ima Boško Obradović, dva minuta.

BOŠKO OBRADOVIĆ: Poštovani građani Srbije, svako ko me lično poznaje, a svako o tome može da se raspita, ako ga interesuje, zna da sam u svom privatnom životu jedna apsolutno nekonfliktna ličnost, da za 47 godina života nemam nikakav incident ili sukob sa bilo kom na ovome svetu, da se nikada nisam bavio nikakvim stvarima sa one strane zakone. Naprotiv, ali jesam 11 godina žestoka opozicija ovoj vlasti i jesam se borio i boriću se protiv ove vlasti parlamentarnim i vanparlamentarnim metodama borbe. U nekim slučajevima sam možda prenaglio, nisam izabrao baš najbolje metode.

Nisam bio lično za to, iako su bili članovi i pristalice Srpskog pokreta Dveri na ova dva protesta „Srbija protiv nasilja“, jer nisam želeo da ti protesti budu obeleženi mojim dosadašnjim borbama i biografijom, ali smatram apsolutno da sam u svim svojim dosadašnjim borbama bio na strani pravde i istine i da sam pogađao u suštinu onoga što je smisao ovog korumpiranom i kriminalnog režima. Od Nebojše Stefanovića i Dijane Hrkalović kojih ste se vi odrekli, a ja vam na vreme ukazivao da se radi o kriminalu u vrhu policije, a tako vam i sada ukazujem na neke stvari koje će se, takođe, pokazati kao tačne u svoje vreme.

Godine 2017. na Odboru za rad tražio sam prevenciju nasilja u našem društvu, pre šest godina. Trinaestog decembra predali smo preporuke Vladi Republike Srbije o prevenciji nasilja u našem društvu, da ispravim predsednika Skupštine, nikada nisu došli na dnevni red ni Odbora ni ovoga zasedanja. Dve preporuke koje ste sada dobili predali smo, da, 17. maja za hitne reforme u prosvetnom i medijskom sistemu i pozivamo vas da to dođe na dnevni red Narodne skupštine i da menjamo ono što je suština problema, a suština je problema sistem vrednosti koji ne valja, a uslov za to je ostavka i smena aktuelne vlasti koja je proizvela takav sistem vrednosti u našem društvu.

PREDSEDNIK: Isteklo je dva minuta, ali, dobro je što ste na kraju rekli.

Dakle, istinu sam kazao malopre, dana 17. maja ste te predloge podneli, sada ste to upravo to potvrdili.

(Boško Obradović: Trinaestog decembra.)

U međuvremenu je to i podeljeno svim narodnim poslanicima...

(Boško Obradović: Hoćete li 13. decembra da predate…)

Ne treba da vičete. Sve što vam treba podelićemo vam, nikakav problem nije. A ja sam malopre zbog toga pomenuo koliko nema poslanika u sali.

(Boško Obradović: Pravite se ludi.)

Što vičete sada?

(Boško Obradović: To što radiš, to ima kraj. Takvo vređanje, takvo ponižavanje…)

Ja sam vam rekao, gospodine Obradoviću, to što sada radite, to je nasilničko ponašanje.

(Boško Obradović: Nemoj posle da se iznenadiš. Nemoj posle da se iznenadiš.)

Nema to nikakvog smisla. Ja nisam pretnjama impresioniran…

(Boško Obradović: Zato što lažeš.)

Ali, da nasilničko ponašanje pokazujete na ovakvoj sednici to apsolutno nikakvog smisla nema.

(Boško Obradović: To će da se promeni.)

I još jednom da ponovim, vaša slika.

(Boško Obradović: Moraš da shvatiš da to ima posledice.)

Vaša slika gospodine Obradoviću i vas i svih drugih, i ovih koji su otišli sa sednice ili koliko čujem, ne znam da li je to tačno, ali najavili sada da će da odu sa sednice. Ne znam da li je to tačno? Stvarno ne znam da li je to tačno? Najavili sada, kažu mi neki na konferenciji za štampu da će da odu sa sednice, da se priključe onom mitingu koji su zakazali za 18.00 časova.

E, vidite, sada je podne i ako će to da bude izgovor bilo kome za očigledan dokaz poštovanja, ozbiljnosti i kojoj se pridaju temi, njenom značaju, zahtevima navodnim koje kakvim. Ja ne znam šta se bolje mogli da smislite od toga.

(Boško Obradović: Moraš da shvatiš da će sve doći na naplatu.)

Nemojte vi da vičete.

(Boško Obradović: Nemaš pravo to da radiš, moraš to da razumeš. Nemaš pravo to da radiš.)

Neverovatno.

(Boško Obradović: Izađeš na konferenciju za medije, odgovoriš drugima iz opozicije. Nemaš pravo sa te pozicije, razumi.)

Dobro, ako ste se izvikali mogu li nekom sledećem da dam reč?

Ako dozvoljavate gospodine Obradoviću da sledećem dam reč ko se prijavio.

(Boško Obradović: Zato sam te opomenuo da ne radiš takve stvari.)

Da li nećete više da vičete? Hvala vam.

(Boško Obradović: Moraš da naučiš neke stvari. Ne možete to više da radite.)

Dobro, hajde da vidimo sada, da li je to nešto bilo povreda Poslovnika, ako vam dozvoli Boško Obradović.

Nije povreda Poslovnika.

Reč ima predsednica Vlade. Izvolite.

Samo da ne vičete, dao sam reč predsednici Vlade.

ANA BRNABIĆ: Hvala vam.

Dobro, ja još jednom da ponovim, vi kažete ne možete više, isteklo vam je vreme. Možda i nikakav problem. Radili smo i radimo i srcem i dušom za ovu zemlju i za ovaj narod, srcem i dušom. Sve svoje smo dali. Uradili smo mnogo stvari. Izgradili najviše puteva u istoriji ove zemlje. Izgradili prve moderne brze pruge, izgradili četiri naučno-tehnološka parka, uveli internet u sve škole, u sve školske uprave, pa i u škole izdvojena odeljenja koja imaju troje ili četvoro dece.

Uveli smo informatiku u osnovne škole, izgradili prvi ikada završen Klinički centar u istoriji Srbije, Klinički centar Niš. Završili smo prvu fazu KCS, krenuli Klinički centar Vojvodine. Izgradili smo desetine opštih bolnica po Srbiji, domova zdravlja, zdravstvenih stanica, otvorili Narodni muzej, Muzej savremene umetnosti. Gradimo još jedno pozorište sada u okviru Kulturnog centra „Ložionica“, koje smo zaštitili zato što nam je kulturno-istorijska industrijska baština, koja sledeće godine slavi sto godina, a da nije bilo nas srušila bi se. Narodno pozorište u Vranju.

Podigli smo plate, više nego duplirali u odnosu na pre deset godina, smanjili nezaposlenost sa 25,9% na 8,9%. Zaposlili smo Srbiju, krenuli da izvozimo, više nego duplirali BDP i sve to za samo 10 godina. Dali smo sve od sebe.

Kažete da nam je isteklo vreme. Moguće. S tim što će građani to da kažu. Njih ćemo da pitamo i oni će to da kažu, ali pre toga vi nećete moći da uzurpirate vlast. Ne postoji način na koji ćete vi da oformite neku vašu tehničku, ekspertsku vladu bez volje građana, bez ikakvih institucija, na ulici. Ne. Sve u redu, isteklo nam je vreme, idemo na izbore. Mi podnesemo ostavke, radimo nešto drugo, sve u redu, nastavićemo da se borimo iz opozicije. Nastavićemo da se borimo za onakvu Srbiju kakvu sanjamo. Nastavićemo da se borimo i za puteve i za pruge i za mlade ljude i za obrazovanje i za kulturu, za zdravstvo i za Srbiju koja konačno poslednjih deset godina može i sme da vodi nezavisnu i samostalnu spoljnu politiku. Radićemo to iz opozicije, ništa strašno, nikakav problem.

To će na kraju da kažu građani, građani će odlučiti, a mi ćemo da poštujemo volju građana. Nema tehničkih vlada u međuvremenu, nema nasilnog gašenja medija ni ovih, ni onih. Nema dodeljivanja frekvencija kako vi želite van institucija, neće toga biti. Štitićemo institucije i volju građana.

Kažete, vi ste lično, svako ko vas lično zna, zna da ste ne konfliktan. Ja vas lično ne znam, ne želim lično ni da vas upoznam, kao što pretpostavljam da vi ni ne želite mene, ali sve što znam o vama je sve suprotno o tome što vi kažete. Sve što vi svakim minutom pokažete je nasilje i agresija, svaki minut. Ne znam da li vas poznaje lično narodni poslanik Atlagić ili Marijan Rističević, ali poznaju vaše nasilje, fizički ste ih napali, kolege narodne poslanike.

Ministra zdravstva u mojoj Vladi, ministra koji nas je zaista izvukao, spasao sa svim ostalim zdravstvenim radnicima, medicinskim i nemedicinskim koji rade u zdravstvu iz Kovid krize. U to vreme ste ga fizički napali da se obračunate sa njim. Ne znam kako ste ne konfliktan.

Pričate o korumpiranom i kriminalnom režimu, a pri tome rekli ste jednu dobru stvar, istinitu stvar, hvala vam na tome, da ste vi 11 godina žestoko opozicija ovoj vlasti. Jeste, kao što ste bili deo prethodne vlasti.

(Boško Obradović: Ovo je neverovatno. Kada smo bili deo prethodne vlasti?)  
 Samo da vam kažem, pogledajte transkript, niste vi rekli…

PREDSEDNIK: Nemojte iz klupa da dobacujete.

ANA BRNABIĆ: Niste vi rekli – ja sam 25 godina opozicija svakoj vlasti.

Poštovani građani, izletela je istina. Rekao je čovek, nije rekao – ja sam 25 godina opozicija svakoj vlasti, nije to rekao. Rekao je – ja sam 11 godina opozicija ovoj vlasti; zato što ste bili deo prethodne vlasti, kada ste uzimali novac iz Kolubare i iz sistema EPS-a. Nije to mogla opozicija, to je mogla samo vlast. Takva vlast.

(Boško Obradović: To je rijaliti. Sramota.)

Bili ste deo vlasti koja je dovela rijaliti programe u Srbiju, koja ih je dovela i to na elitnu tada tu građansku televiziju „B92“, deo vlasti koja je dovela rijaliti, izmestila decu iz Pionirskog grada i uselila „Velikog Brata“. Bili ste deo takve vlasti.

A da sa te lično ne konfliktan, pokazujete i sada. Hvala.

(Boško Obradović: Upozorite premijerku.)

PREDSEDNIK: Ja ne mogu dovoljan broj puta da vam kažem da dobacivanje iz klupa ni na šta ne liči, apsolutno ni na šta.

(Boško Obradović: Replika.)

Znači ovako, ako neko hoće povredu Poslovnika, omogućiću vam. Nakon toga ćemo da pređemo na sledećeg prijavljenog, jer ovo nikakvog smisla nema.

Znači, da vičete kada govori predsednica Vlade, da urlate iz klupa i da onda još tražite…

(Boško Obradović: Samo mi dajte repliku.)

Nemojte da vičete ni sada. Znači, sa tim ćemo da završimo sada ovog trenutka.

Povreda Poslovnika, Parlić. Prijavite se.

IVANA PARLIĆ: Predsedniče, član 107.

Povredili ste dostojanstvo Narodne skupštine kada ste dozvolili da ovde izgovori bezočna, bezočna laž. Ovaj čovek nikada nije bio u vlasti kako možete tako da dozvolite..

PREDSEDNIK: Gospođo Parlić vi sad hoćete da replicirate kroz povredu Poslovnika i to pazite replicirate, a i niste uopšte član grupe Dveri.

(Ivana Parlić: Kakve to veze ima?)

Ne znam da li ste primetili razliku? To je trebao da bude tekst nekoga iz Dveri, a u stvari nema razlike.

(Ivana Parlić: Sram vas bilo.)

Da li treba da se glasa za član 107?

(Ivana Parlić: Treba da se glasa o povredi Poslovnika.)

Neću da vam oduzimam ovo vreme, ali rekao sam vam svima ljudi nemojte da se ponašate na ovaj način, nikakvog smisla nema.

Isto povreda Poslovnika.

TAMARA MILENKOVIĆ KERKOVIĆ: Član 106. – govornik može da govori samo o tački dnevnog reda o kojoj se vodi pretres. Ne samo da smo čuli laži o tome da su Dveri bile u vlasti, to je najbezočnija laž koja se čula u Skupštini koja je se pretvorila u rijaliti, ali da li i Vlada i predsednik Vlade imaju hrabrosti da se uopšte obraćaju i poslanicima i Narodnoj skupštini, jer vi više nemate legitimitet. Šta ste imali, vi ste rekli.

PREDSEDNIK: Jel se meni obraćate ili replicirate predsednici Vlade?

TAMARA MILENKOVIĆ KERKOVIĆ: Narod više vaše laži ne želi da sluša i možete pravo odavde u „Zadrugu“ dok ne ukinemo „Pink“.

PREDSEDNIK: Gospođo Milenković Kerković ovo je sada vreme vaše poslaničke grupe. Za uvredu koju ste sada izrekli vi znate šta Poslovnik predviđa, a ja mislim da vam gore kazne od vašeg ponašanja danas nema.

(Tamara Milenković Kerković: Vama neće biti gore kazne.)

Nema vam gore kazne da pred Srbijom koja ovo gleda govorite i radite to što danas govorite i radite. Da znate, možda vi toga niste svesni.

(Tamara Milenković Kerković: Da, vi ste svesni.)

Reč ima Hadži Milorad Stošić.

HADžI MILORAD STOŠIĆ: Zahvaljujem.

Poštovani predsedavajući, uvažena predsednice Vlade sa saradnicima, dame i gospodo narodni poslanici, poštovani građani Srbije, pozivam da spustimo tenziju i da uvedemo rad Skupštine u jedan dostojanstven način i bez ovakvih dobacivanja i prebacivanja.

Na samom početku istakao bih da će poslanička grupa Partija ujedinjenih penzionera, poljoprivrednika i proletera Srbije PUPS – Solidarnost i pravda u danu za glasanje glasati za izveštaj koji danas razmatramo.

Poštovani ovom prilikom u svoje lično ime i u ime poslaničke grupe PUPS-Solidarnost i pravda želim da najpre uputim izraze najiskrenijeg saučešća roditeljima i porodicama tragično nastradalih, uz želje da se ovako nešto više nikada ne dogodi u ovoj našoj prelepoj zemlji Srbiji. Neka je večna slava svim stradalim.

Na današnjoj Trećoj sednici Prvog redovnog zasedanja Narodne skupštine Republike Srbije zaista imamo neuobičajen dnevni red. Više godina sam narodni poslanik u najvećem broju slučajeva Narodna skupština imala je redovne teme za razmatranje. Ovakav dnevni red zasedanja prouzrokovan je šokom celokupne srpske javnosti usled nezapamćenog monstruoznog zločina u OŠ „Vladislav Ribnikar“ i besmisleno ubistva, potpuno nedužnih i samom ubici, maltene nepoznatih građana, u Malom Orašju i Duboni.

Istraga ovih zločina koji su enormno potresli sve nas, ali i celu Srbiju i naneli nepopravljivu štetu velikom broju naših porodica koji su šokirali sve stanovnike zemlje utvrdiće motive, uzroke i okolnosti koje su motivisale izvršioce ovih najtežih zločina i dela. Iz informacija dostupnih javnosti saznajemo da je maloletnik koji je hladnokrvno pucao u školske drugove i drugarice nije nikom pokazivao jasne znakove da je nameravao da izvrši ovaj stravičan zločin. Ni nastavnicima, ni učenica, verovatno ni roditeljima. Taj učenik nema ni istoriju problematičnog i nasilničkog ponašanja. Neizmerni zločin koji je on uradio izvršen je naglo, bez mogućnosti da ga državni organi spreče.

Činjenica da je nesumnjivo odgovornost roditelja i staratelja maloletnog deteta za njihove postupke ne isključuje ni ostale subjekte u vaspitanju dece. Roditelji su mogli i morali da brinu o svom detetu i da su oni mogli da razumeju njegovo ponašanje. Posebno pitanje i posebnu odgovornost predstavljaju informacije da je imao pristup oružju i municiji, da je ozbiljno u streljani uvežbavan za korišćenje vatrenog oružja u uzrastu koji je nepojmljiv za ovaj slučaj, odnosno za celu Srbiju.

Dvadesetogodišnji ubica u Malom Orašju i Duboni imao je iza sebe istoriju ponašanja koja je odstupala od redovnog ponašanja, ali nije bilo naznaka na mogućnost da uradi ovako svirepi zločin. I on je imao pristup znatnoj količini oružja i municije i njemu je roditelj omogućio lak pristup naoružanju, čak i automatskoj pušci.

Ističem u ovom momentu dve bitne stvari. Prvo, nije bilo jasnih naznaka da će oni, a pogotovo ovakvi zločini biti izvršeni ni u Beogradu, ni u Mladenovcu. Ovi zločini su bili skoro potpuno nepredvidljivi. Drugo, i jedan i drugi su imali lak pristup oružju i municiji, verovatno i podršku roditelja u obuci za korišćenje istog, što će takođe istraga potvrditi.

Prva tačka dnevnog reda ove sednice je Razmatranje izveštaja o bezbednosnoj situaciji u Republici Srbiji nastaloj nakon masovnih ubistava u OŠ „Vladislav Ribnikar“ u Beogradu i na području Smedereva i Mladenovca, u Malom Orašju i Duboni, koji je podnela Vlada Republike Srbije. U vezi sa današnjoj tačkom dnevnog reda, mislim da i pored svih teškoća, situacije i uzavrelih emocija, treba nastojati da se razložno oceni u kakvom se stanju nalazi naša država i društvo.

Neću reći da je situacija u državi potpuno idealna i da živimo u potpuno bezbednom društvu, kakvo uostalom i ne postoji bilo gde u svetu. Sam izveštaj jasno je struktuiran i u njemu su date relevantne informacije o merama koje su se preduzimale u periodu pre ovih strašnih zločina i merama koje su preduzete nakon zločina.

Sudeći prema statističkim podacima iz ovog izveštaja, naša policija je učinila znatne napore i na stvaranju što bezbednijeg okruženja u kome živimo. Što se tiče bezbednosti školaraca, iz izveštaja se takođe vidi da je policija i pre tragičnih dešavanja preduzimala konkretne mere i akcije na povećanju bezbednosti u i oko škola, kao i da su te mere intenzivirane nakon tragičnih događaja.

Čitajući izveštaj uočava se da je globalno gledano kriminal u izvršenju krivičnih dela u padu, u odnosu na ranije godine i raniji period. Taj trend je ulivao nadu i još uvek uliva nadu da je Srbija bezbedno društvo i da će biti još bezbednija. Ova dva masovna ubistva, prva posle skoro deset godina naterala su sve nas da dobro razmislimo šta sve možemo preduzeti da bi se mogućnost dešavanja krivičnih dela sa smrtnim posledicama sprečila ili bar svela na najmanju meru. Hitne mere Vlade Republike Srbije su sigurno pravi put za smanjenje rizika nastupanja zločina. Sigurno je da maloletnik iz Beograda ne bi izvršio ovakav zločin da nije imao pristup oružju i municiji i da nije uvežbavan u korišćenju istog.

Takođe, sigurno je da dvadesetogodišnji ubica ne bi učinio ovo monstruozno višestruko ubistvo da nije imao pristup oružju, pre svega automatskom, odnosno automatskoj pušci.

Mere Vlade Republike Srbije o kontroli ispunjenosti zakonskih uslova svih vlasnika za dalje nošenje i držanje oružja, sa posebnim osvrtom da li se oružje drži zaključano u sefovima, kasama, ormarima, koji se ne mogu lako otvoriti, a posebno da ne može doći u posed maloletnih lica i dece, kao i da se oružje drži odvojeno od municije, očigledno će višestruko smanjiti mogućnost zloupotrebe registrovanog oružja.

Što se tiče nelegalnog oružja, naredbom Ministarstva unutrašnjih poslova o predaji neregistrovanog oružja učinjen je izuzetno značajan pomak u povećanju bezbednosti svih građana Republike Srbije i građani su dobro razumeli svrhu i značaj ove naredbe. Nikada do sada nije predato oružja i minicije kao u prvih 10 dana datog roka. Na današnji dan predato je preko 20.000 oružja i minsko-eksplozivnih naprava, sa više od milion metaka. Svaki ovaj komad oružja, svaki metak je mogao biti iskorišćen u izvršenju krivičnih dela i rizik je sada u Srbiji znatno manji.

Ovu meru Vlade Republike Srbije i naredbu ministra unutrašnjih poslova pozitivno su ocenili u regionu i u Evropskoj uniji. Ono što se u tom smislu nameće kao zaključak jeste da se svi zajedno zapitamo – da ako već nije moguće potpuno otkloniti bilo kakvu mogućnost da se ovakve stvari dešavaju, da li onda možemo da učinimo sve što je do nas da do njih ipak ne dođe. To svako treba da zapita najpre sam sebe, a mislim da to treba da se treba zapitamo i svi mi kao društvo i mi ovde kao narodni poslanici.

Pošto je ova Narodna skupština njegov prezent, naša poslanička grupa PUPS – Solidarnost i pravda će u tom pravcu biti otvorena za sve konstruktivne predloge koji bi se u budućnosti izneli.

Takođe, poslanička grupa PUPS – Solidarnost i pravda, u danu za glasanje glasaće za usvajanje ovog izveštaja i glasati „za“.

Poštovani prijatelji, uvaženi građani Srbije, zahvaljujem na pažnji i svako dobro, uz Božju pomoć. Hvala vam.

PREDSEDNIK: Povreda Poslovnika, Boško Obradović.

BOŠKO OBRADOVIĆ: Poštovani gospodine predsedniče, ukazujem na povredu Poslovnika, član 27. koji vas obavezuje da strogo primenjujete Poslovnik o radu Narodne skupštine, da omogućite pravo na repliku kada je predsednik poslaničke grupe, u ovom slučaju, to sam bio ja, više puta pomenut od strane prethodnih govornika, morao sam dobiti pravo na repliku, kao što ste morali i da ukažete, to isto vas obavezuje Poslovnik o radu Narodne skupštine, i predsedniku Vlade Republike Srbije kada koristi neprimereni rečnik, kada vređa narodne poslanike, kada govori neistine jer, vidite, ovaj Poslovnik mora da se primenjuje i na predstavnike vlasti koji su gosti u ovom Domu Narodne skupštine. Narodna skupština je birala njih, a ne oni Narodnu skupštinu. Oni nama imaju obavezu da podnose račune, a ne mi njima. Ono što zabrinjava, i to je ono što sam želeo da ukažem kroz ovu povredu Poslovnika, jeste ta vrsta neodgovornosti od strane izvršne vlasti, koja uprkos tragediji koja nam se desila, nastavlja istim putem.

PREDSEDNIK: Samo da vam skrenem pažnju. Ukazujete na probleme u vođenju sednice meni, a ne replicirate nikome.

BOŠKO OBRADOVIĆ: Dobro, da li mogu da dovršim?

PREDSEDNIK: Da, da, dovršite, samo u skladu sa Poslovnikom, ne drugačije.

BOŠKO OBRADOVIĆ: Hvala.

Dakle, vaša uloga, u tom smislu sam i govorio, kao nekoga ko treba strogo da poštuje Poslovnik o radu Narodne skupštine, da obezbedi red, jeste da podjednako tretirate i predstavnike Vlade i vaše kolege narodne poslanike. Znači, ne može biti dozvoljeno Vladi nešto što ovaj Poslovnik ne dozvoljava. Ne može predsednik Vlade da se iživljava nad narodnim poslanicima. Vi to ne smete da dozvolite. Vi morate da upozorite predsednika Vlade da poštuje dostojanstvo Narodne skupštine, da poštuje narodne poslanike, da posle ove tragedije mora malo da spusti tenziju, ne sme da nastavi da govori istim onim govorom kojim 11 godina ova vlast govori, govorom nasilja i mržnje prema svakome ko drugačije misli.

PREDSEDNIK: To je bilo dva minuta.

E sad, što se tiče nasilja, ja sam na to ukazivao vama, jer ste takvo ponašanje danas vi demonstrirali ovde. Nisam drugima, jer ga kod drugih nisam primetio, ponajmanje kod predsednice Vlade, kako govorite sada.

Inače, da, i pretili ste danas predsednici Vlade, i to nekoliko puta, baš iz te klupe. Tri puta najmanje da se čulo ovde, možda je bilo i više, pa se nije čulo do nas, vikali: „pazite šta radite“, „videćete vi“ itd. I sad mi kažete – dosledno primenjivanje Poslovnika. Da sam ja doslovno primenjivao sve ono što je predviđeno od mera, znate li koliko biste kazni dobili, i vi lično i svi oko vas? Jeste li na to hteli da pozovete sada? Niste.

Dakle, još jednom da vam ponovim, ponašajte se, ljudi, onako kako želite da se drugi ponašaju prema vama. Nemojte da radite ono za šta znate, svesni ste da vam ne bi prijalo kada bi neko drugi vama radio. Samo o tome vodite računa. Samo o tome vodite računa. I da ponovo sad ne vičete.

(Boško Obradović: Sve je u redu, samo niste to obezbedili.)

Za 27. da li treba da se glasa? Opet nešto govorite, nije važno. Smatram da ne želite da se izjasnimo.

Da ne bude nešto neprecizno, da se ne bi različite poslaničke grupe ljutile što sam to rekao, dakle, sasvim precizno, obavešten sam da su poslanička grupe Demokratske stranke i poslanička grupa Moramo napustile današnju sednicu. Toliko o poštovanju, o odnosu prema temi, nekim zahtevima bez kojih da se živi ne može itd. Dakle, tražili ste sednicu, omogućili smo sednicu, niste glasili za sopstveni dnevni red i na kraju napustili tu istu sednicu, i taj dnevni red i sve u vezi s njim.

Da li je još nešto povreda Poslovnika, pa da završimo s tim?

Izvolite.

BORKO PUŠKIĆ: Zahvaljujem, predsedavajući.

Ukazujem na povredu Poslovnika, član 107, dostojanstvo Narodne skupštine. Smatram da ne priliči kalibru vašem, naučnoj delatnosti, akademskoj i građanina i nekoga ko predsedava i nekog ko je ovde prvi među jednakima, da oslovljava permanentno, konstantno, iz sednice u sednicu, narodne poslanike sa vaše leve strane, a sa moje desne, iz redova opozicionih da urlaju. Znate li ko urla? Velja Nevolja i njemu slični. Oni sa severne i južne tribine koji su pod kontrolom vlasti i koji na taster kad treba da ćute, a na taster kad treba pevaju i pričaju i urlaju. Ne mogu akademski građani, doktori nauka ovde, imaju ozbiljne naučne radove, doktori, inženjeri, ekonomisti, diplomirani pravnici, pravnici i slično da urlaju, a da pritom se čuje desetine glasova sa vaše desne strane…

PREDSEDNIK: Da skratimo ovu priču, Puškiću.

BORKO PUŠKIĆ: Ne, ne, ne, nisam završio.

PREDSEDNIK: Da, da, završili ste. Dakle, da li neko ko je, kako vi kažete, akademski građanin ili profesor ima pravo da viče iz klupe ili da urla iz klupe? Nema pravo, nema pravo.

Što sad vi vičete?

(Borko Puškić: Ja razgovaram sa vama.)

A vi razgovarate tako glasno kada nemate uključen mikrofon. Pa nemojte to da radite, ljudi. Govorite, završite, neko drugi govori i završi on. Dok on govori, vi slušate. Nije to toliko teško. Znači, samo strpljenja treba i pristojnosti treba.

(Boško Obradović: Da li možeš da prestaneš da nas ponižavaš?)

Član 107, je l' treba da se glasa?

(Borko Puškić: Treba.)

Glasaćemo za 107. Evo, da bude da se pridružujem vašem apelu, ne samo upućen profesorima i ljudima koji se bave obrazovanjem, nego svima, da ne viču iz klupa, da, kako ste rekli, ne urlaju, jer je to potpuno pogrešno ponašanje. I za vas da važi, tako je.

Reč ima Branimir Jovanović.

BRANIMIR JOVANOVIĆ: Hvala, predsedniče.

Poštovana predsednice Vlade, poštovani ministri, koleginice i kolege, svakako da je posle ovako tragičnih događaja trebalo da razgovaramo o Izveštaju o Vladu o bezbednosti i da govorimo o bezbednosti uopšte, ali smatram da je trebalo da razgovaramo u jednoj drugačijoj atmosferi, u jednom drugačijem ambijentu.

Nije bilo primereno da se napravi ovako naelektrisana politička atmosfera i ovakav ambijent odmah posle tragedije. Mislim da je trebalo malo da sačekamo, da u tišini tugujemo, da u tišini iskažemo poštovanje prema svakoj žrtvi, da saučestvujemo sa porodicama čiji su članovi nastradali u ove dve tragedije. Bio je red da dostojanstveno u miru, u danima posle tragedija ožalimo svako dete, svakog čoveka koji je stradao.

Ne mogu da razumem da se bilo kome žurilo da odmah posle toga okrivi za tragediju vlast, da okrivi sistem, da okrivi društvo. Nije ovo teren na kome se stiču politički bodovi. Sada je kasno za naknadnu pamet. Treba da vidimo kako ćemo da izađemo iz ovoga i kako ćemo da nađemo najoptimalnije rešenje.

Niko od nas iz vlasti ne beži od rasprave. To smo pokazali i danas. Smatram da je bilo ljudski i dostojanstveno da se ponašamo drugačije u danima koji su sigurno najtužniji u novijoj našoj istoriji. U ovom trenutku nama je potreban dijalog. Da otvoreno i bez kalkulacija razgovaramo mi u parlamentu jedni sa drugima, da budemo otvoreni prema građanima, da budemo iskreni jedni prema drugima. Treba nam mudrosti, treba nam znanja da prevaziđemo ovu situaciju i da izađemo iz nje jači.

Mislim da je prvim trenucima posle tragedije bio prioritet da se pomogne porodicama čiji su najdraži članovi stradali, da oni prevaziđu jednu ovako tešku situaciju.

Smišljeno se pravi atmosfera i pravi se ambijent da je vlast kriva za sve. Traže se ostavke, upućuju se pretnje najvišim državnim funkcionerima. Najlakše je optužiti vlast za bilo šta što se loše desilo. Da li je to rešenje? Mi na taj način možemo da napravimo jedan opasan presedan, da upadnemo u zamku, da otvorimo Pandorinu kutiju za buduće događaje, za budućnost. Ne može vlast apriori da bude kriva za svaki događaj.

Ne možemo u budućnosti, ne govorim sada, nego za neku vlast za dva, tri sledeća mandata da optužujemo Vladu, da optužujemo ministre i za ono za šta nisu krivi i za ono za šta ne mogu da imaju uticaj. Pravimo na taj način jednu atmosferu gde se kreira jedna politička matrica da na svakoj temi možemo da oborimo ministra, da oborimo vlast i da se svako pitanje politički instrumentalizuje. To je samo jedan put gde bismo doveli do situacije da pravimo jedno društvo sa nestabilnim političkim sistemom.

Opet kažem da nam je u ovom trenutku potreban dijalog. Dijalog se ne vodi na ulici. Na ulici nećemo rešiti nikakav problem. Možda je nekome blokada puteva, blokada raskrsnica način da pokažu svoju političku kreativnost, način da izvrše politički pritisak. Na taj način pate samo građani Srbije. Građani su sprečeni da se kreću slobodno. Od toga štete ima i privreda.

Mislim da svi treba da se uključimo u borbu protiv nasilja. Poštujem svakoga ko se bori protiv nasilja i za tu ideju, ali mislim da se problem neće rešiti na ulici. Problem se rešava u institucijama, problem se rešava ovde u parlamentu, u Skupštini, i tu treba da razgovaramo i tu treba da tražimo rešenje. Ulica može samo da donese tenzije, a nama tenzije, nama takve situacije u ovom slučaju zaista ne idu u prilog.

Postavljaju se zahtevi za smenu ministra. Olako se kritikuje sistem zbog tragedije. Mi moramo u ovom trenutku da se bavimo uzrocima. I juče sam čuo i danas sam čuo neodgovorne kritike na račun nas koji smo predstavnici vladajuće većine. Olako se upire prstom i u predstavnike poslanika koji su u vlasti i u ministre i premijerku i u predsednika države. Zaista je politički nekorektno optuživati ljude na ovakvoj jednoj temi, na ovakvoj jednoj tragediji.

Ne postoji na svetu savršen sistem koji je imun. Ne postoji sistem koji može da predupredi ovakve događaje kao što su se desili i kod nas. Pominjali smo malopre Norvešku. Ne može ni tu da se napravi potpuna paralela. I Norvešku je zadesila slična situacija. Često Norvešku, odnosno zapadne zemlje uzimamo kao primer sistema koji dobro funkcionišu u svakom smislu, pa i u smislu bezbednosti, i u smislu prosvetu. Ja navodim često te primere, kao dobre, kao pozitive.

Podsetiću kako je došlo do te tragedije u Norveškoj. Brejvik je ubio 77 ljudi, ranio preko 250, ali je važno reći na koji način. Najpre je preko interneta naručio eksploziv, smestio ga u kombi, dovezao kombi ispred zgrade Vlade, aktivirao eksploziv, seo u auto, vozio kilometrima do ostrva i tu ubio više od 60 mladih ljudi u uzrastu od 16 do 25 godina. Samo se pitam, šta bi se kod nas desilo da se tako nešto dogodilo u vremenskom rasponu koji je trajao nekoliko sati. Niko u Norveškoj tada nije tražio ničije glave. Društvo se tada ujedinilo, tražili su jedinstvo i tražili su način kako kroz institucije da reše problem i na jedan civilizovani način da izađu iz svega toga.

Nas je ova tragedija naterala da se trgnemo, da se preispitamo i da se zapitamo svi gde grešimo i svako treba da pođe od sebe, svako od nas ovde da postavi ne jedno nego hiljadu pitanja sebi. Mi ovde u Skupštini često čujemo, juče i danas, optužbe na račun jednih i drugih, vulgarnosti, nepoštovanje, upadice, sve ovo ide u direktnom prenosu. Žalimo se na rijalitije, a kakvu sliku mi šaljemo odavde? Pre tri meseca kada je bio izveštaj o Kosovu i Metohiji, kada je bio predsednik Republike ovde, setimo se samo tih scena. Šta građani mogu da pomisle ako gledaju da se to dešava u Skupštini kada je predsednike Republike prisutan? Šta oni mogu da misle? Kakvu sliku mi šaljemo?

Opet kažem, najlakše je tražiti ostavke, ali to nije rešenje. Rešenje je da razgovaramo, da vidimo kakvo društvo mi želimo, da vidimo kakve vrednosti u društvu mi želimo da utemeljimo, a upravo su vrednosti i vrednosna ideologija ogledalo svakog društva. Svesni smo svi da su kod nas određene vrednosti nestale, da su određene vrednosti promenjene. Nije tačno da su promenjene od kada je došla ova vlast, to je proces koji dugo traje. Naš sistem vrednosti od završetka Drugog svetskog rata i danas, tih 80 godina, nije isti, to je dug proces tokom koga su se menjale naše društvene vrednosti. Hajde da vidimo šta je ono što treba da plasiramo mladima. Šta je ono na čemu treba da ne grešimo i na čemu treba da gradimo naše društvo.

Svakodnevno se bavimo i pitanjem bezbednosti dece u školi i premijerka je juče rekla da ćemo nastaviti i da smo svesni da naš sistem nije savršen, ali ćemo nastaviti da ga nadograđujemo, da razvijamo sistem u obrazovanju i prosveti i dužni smo kao društvo da se preispitujemo, s vremena na vreme, kakav je sistem obrazovanja, kakva je prosveta, kako su obučavaju nastavnici koji treba pre svega da vaspitavaju decu u tom jednom moralnom pogledu.

Mi moramo da gradimo sistem koji u centar, govorim o obrazovnom sistemu, koji u centar stavlja dete i koji se gradi po meri deteta, ali to možemo jedino tako što ćemo postići društveni konsenzus i naravno pre toga politički konsenzus. Moramo da budemo svesni, kada budemo takav jedan sistem gradili, neće nam rezultati doći odmah, oni će doći u godinama koje slede.

Opet kada govorimo o bezbednosti u školama, deca svakodnevno dolaze u određene situacije, probleme, konflikte i suština je da mi kao roditelji, da prosveta, razumemo srž tih problema i da pomognemo deci da ih prevazilaze zajedno sa svojim učiteljima, sa svojim nastavnicima, u skladu sa njihovim uzrastom i u skladu sa njihovim potrebama.

Sada nam je potrebno jedinstveno delovanje i škole i porodice i jedino na taj način možemo povećati i moć i snagu našeg vaspitnog sistema. To može biti jedan od načina da preventivno delujemo da se ne dese neke nepredviđene i nepoželjna ponašanja.

Dužni smo i kao društvo da reagujemo na izazove, a izazova u 21. veku je mnogo. Prethodnih dana u javnosti se moglo čuti da najveće zlo leži u internetu, u mobilnim telefonima, u kompjuterima.

Internet je civilizacijski iskorak i on nije problem. Problem je način na koji ga mi koristimo. I deca i stari provode po nekoliko sati dnevno na internetu, provode za svojim mobilnim telefonima, kompjuterima, ali ni ne možemo da negiramo tu realnost. Mi to ne možemo da ukinemo. Naš zadatak je da pronađemo rešenje kako da najoptimalnije iskoristimo tehnološki napredak, da naše društvo napreduje i da ublažimo posledice koje negativno može da izazove korišćenje interneta, društvenih mreža.

Mi moramo da smanjimo rizike u našem društvu, a dobro iskorišćenih tehnoloških izuma ima svuda. Navešću primere u našem školstvu. Mi danas imamo internete u školama, imamo pametne table, imamo tablete, imamo kompjutere i sve to koriste deca, elektronski dnevnik i ne verujem da je bilo ko spreman da se odrekne svih tih povlastica koje sada ima na raspolaganju.

Mi moramo da tražimo rešenja. Od novog milenijuma, od 21. veka stvorena je zbog digitalne revolucije nova generacija, generacija koja nema veze sa generacijom svojih roditelja pre toga, generacija na koju itekako utiču i internet i sadržaj sa interneta i koji kreiraju njihove vrednosne stavove i mi sad tu dolazimo u još jedan paradoks, nikada nije bio dostupniji za bilo koga, recimo, umetnički sadržaj, najkvalitetniji umetnički sadržaj, a nikada se manje takav sadržaj nije konzumirao. Zato moramo da utičemo na mlade ljude, da im šaljemo poruke, da njihovi uzori budu heroji, moralni ljudi, da ističemo uvek dobre primere, dobre rezultate, talente i da ih na taj način podstičemo da kreiraju jedan ispravan sistem vrednosti.

U mom kraju ima jedna izreka koja kaže da za odgajanje jednog deteta potrebno je celo selo, a nama je u ovom trenutku potrebno jedinstvo, potrebno nam je zajedništvo i mudrost da odgajamo generacije koje dolaze.

Hvala.

PREDSEDNIK: Hvala vama.

Reč ima Dragan Marković Palma.

DRAGAN MARKOVIĆ: Gospodine predsedniče, dame i gospodo ministri, poštovana predsednice Vlade, poslednjih 15 dana Srbija se bavi samo jednom temom i ne bio bio problem da je to tema samo stradanje ove dece u Beogradu i u Mladenovcu, već slobodno mogu da kažem da politički želi da se ta tema pretvori u političku korist.

Ja nisam protiv toga da opozicija šeta. Ako šetaju protiv nasilja i protiv onoga što se desilo, zašto nemaju flor crni na džepu ili na ruci i da na taj način iskažu da su stvarno potrešeni kao porodice koje su izgubile svoje najmilije?

Ne želim da kažem da bi građani trebali da imaju taj flor, ali imajući u vidu da kada gledamo fudbal i evropske lige, kada neko u tim zemljama nastrada ili neko od njihovih kolega, svi fudbaleri imaju flor na džepu i to je simbol žalosti.

Ako mi ne možemo da se ujedinimo sada kada se desila jedna tragedija kakvu ja ne pamtim da je ikada bila u Srbiji i neću nikada reći i da prihvatim da su zakasnile institucije i treba svako da kaže da su krivci dva roditelja, ovaj roditelj čije je dete ubilo devet đaka u školi i šefa obezbeđenja i ova budala iz Mladenovca, koji je takođe pucao na nevine ljude. Ta dva roditelja su najveći krivci.

Nije kriv ni Bata Gašić, ni Vučić ni bilo ko od ministara, niti predsednik Vlade. Istog dana su oni trebali da budu uhapšeni, a ova dva „heroja“ ne treba nikad da izađu iz zatvora.

Šta je najveći problem? Ja poslednjih pet godina to govorim, društvene mreže. To je predmet interesovanja svakog deteta i mora da se prati na šta se deca fokusiraju na društvenim mrežama, ko su njihovi idoli i da li oni i koliko vremena provode na društvenim mrežama. To je, takođe, jedan veliki problem.

Da li je Bata Gašić mogao da zna koliko pušaka ima ova bitanga iz Mladenovca? Nije znao. Da li je znao Vučić? Nije znao. Znao je njegov otac i taj otac istog trenutka… i majka koja je znala, jer to oružje su držali u kući gde su živeli svi, kao i oružje u kući ovog deteta gde su svi živeli i videli da to dete zna da rukuje sa tim oružjem i da je sklono sutra da nešto napravi.

Mi moramo da vratimo autoritet prosvetnih radnika, da ne kažem strahopoštovanje. Moramo da uvedemo predmet… Mi smo u školi imali predmet koji se zvao domaćinstvo, pa je taj predmet skinut, predmet porodica, da da svako od deteta zna šta je porodica i da damo veća prava prosvetnim radnicima kada su u pitanju deca od vrtića do fakulteta.

Ja mogu da vam kažem da sam se lično umešao bio, pošto često vodim decu na neka putovanja. Vodili smo mi decu u Grčku na more, koji završe srednju školu. Da li znate šta sam rekao? Rekao sam da se raspitaju da li ima neko od đaka putnika koji je ovako agresivan. Rekli su mi da ima jedan. Da li je nekada pisana prijava protiv njega? Nije nikad. Ja kažem – nemoj da ga vodite. On dovede deset drugara i kažu – ma, dobar je on i ja prihvatim.

Da li znate šta se desilo? Prvog dana je napravio problem kada je otišao u Grčku. Pozvali smo mu oca da dođe kolima i da tu bitangu vrati kući.

Svako od nas, iako to nije moj opis posla, mora da bude u tom smeru, da svi pomažemo i da vidimo kako da tu decu izvedemo na pravi put.

Svaka škola zna ko od dece je agresivan, šta je sklon da napravi itd. ali imate još jedan problem, ne smeju da zovu roditelje, jer roditelji kada dođu onda se svađaju sa prosvetnim radnicima. I to isto imam jedan primer iz Jagodine i to ne jedan, za jedan sam saznao. Čekajte, pa šta to znači? Da li je naša generacija smela da se žali kod naših roditelja zato što je vikao učitelj, nastavnik ili profesor? Naravno da nismo smeli, jer ću dobiti duplu kaznu ili dupli kokavac od oca.

Ne želim da se vratimo na to vreme. Tada nisu bili ni mobilni telefoni, nisu bile ni društvene mreže itd. tako da, jednostavno, oni koji traže smenu… Ajde, da ne ulazim sada u smenu REM-a, ali ako ode Zekićka, doći će neka Milica, neki Dragiša i uvek će da smetaju.

Ako nekom nešto smeta, nemoj da gleda tu televiziju. Imamo 300 kanala danas satelitskih, gledaću nešto drugo.

Neću reći da meni sada odgovara „Zadruga“ i ne znam šta. Ne gledam to. Ali, i da se ukinu te televizije, što ne može to tako, zna se kako se dobijaju dozvole, opet će da postoje neki zahtevi.

Za to sam da se zakon donosi u Skupštini, zakoni, a ne na ulici. Da se nezadovoljstvo neko, ajde, iskaže na ulici, ali ne da se blokira auto-put. Za to si, Bato Gašiću, kriv. Ti si zaustavio saobraćaj, čoveče. Tranzitni saobraćaj. Ne ti, nego što nisi reagovao. Jel to demokratija? Tranzitni saobraćaj, gde govore o nama kako smo mi Srbi najgori.

Znate šta se desilo kada je bio predsednik austrijskog parlamenta pre sedam dana u Srbiji? I ja sam bio na tom sastanku. On kaže znate šta, evo i gospodin Orlić je bio tu – ja vam predlažem, mi smo otvorili radionicu za demokratiju, da vi šaljete vašu decu kod nas da ih mi obučavamo šta je demokratija. Hoćete li Austrija da obučava našu decu demokratiji? A zašto? Zato što stalno šaljemo neke.

Jel tako bilo, gospodine Orliću?

Vi ste svi ćutali, ja nisam mogao da ćutim. Još nešto sam mu rekao, što nije sada za ovaj javni skup, odnosno za sednicu.

Mi smo doživeli da nas kritikuju svi. Zašto? Zato što neki od političara idu u šoping u Beč ili ne znam gde. Pa, ajde malo da svrate da ih prime ti tamo političari kako bi se žalili na Srbiju i blatili pojedince, itd.

Tako da, niko nije spomenuo problem Kosova i Metohije. Ako je za nas, to Srbija i neki drugi koji kažu da nikada neće priznati nezavisno Kosovo. I za njih je to Srbija. Niko nije spomenuo šta se dešava poslednjih dana. Niko nije spomenuo poslednjih dana šta to poljoprivrednici traže. Ja živim na selu i teško se živi, ali 80 milijardi dinara, ako se ne varam, izdvojeno je za poljoprivredu. Samo mora raspored tog novca, da bude raspoređen onako kako je neophodno poljoprivrednim proizvođačima za njihove artikle koje oni proizvode.

Poštovane dame i gospodo, kada je u pitanju Srbija ja slobodno mogu da kažem, i često putujem, da nam mnogi zavide.

Da kod nas postoji nasilje, poštovani ministri, pa zar bi toliko došlo investitora u Srbiju da otvaraju fabrike, da ulažu veliki novac u zemlju koja nije bezbedna, nije sigurna. Nesigurnost njihovih para je nešto bi bio veliki rizik, da prave fabrike i zapošljavaju radnike.

Koliko stranih fabrika je napravljeno u Srbiji? Koliko radnika u Srbiji radi u tim stranim fabrikama? Kako oni izabraše baš Srbiju? Prvo, što je i osnovno, bezbednost. Stopa poreza. Ne povećavamo kao neke druge države stalno i PDV o poreske stope. Znači, sigurnost cena njihovih artikala, ono što oni proizvode. Stabilnost, mir, itd.

Da bar sa opozicijom se dogovorimo – ej, ljudi, ajmo oko ovoga da budemo jedinstveni. Uvek će biti neki zahtev više. Ako se složimo oko šest tačaka, ne možemo da se složimo oko sedme tačke. Nekada mora da postoji tolerancija i fleksibilnost.

Razumem ja da neko želi da dođe na vlast, ali zna se kako se dolazi na vlast – da se raspišu izbori, izađete na izbore, dobijete određeni procenat, odnosno iznad 3% glasova i uđete u parlament. Ulica ne može ništa da donese.

Ukoliko se nastave demonstracije ja se bojim da ne dođe do građanskog rata. Sad organizuju oni mitinge, pa onda mi, da pokažemo ko koliko ima ljudi.

Ne želim da brojim sada koliko je bilo ljudi na mitingu koji je organizovala opozicija, ali šta je tema? Ima tu i ljudi koji su izašli na ulice jednostavno nešto im fali ili, ne znam, ne daju im da prošire stan ili nemaju parking, itd, ajde i oni da šetaju zajedno sa opozicijom.

Znači, opozicija ima pravo da šeta, ali nema pravo da blokira nešto što se zove E-75, međunarodni auto-put. Sada, svako ko prolazi kroz Srbiju on mora da pita na granici – jeste li prohodni, jel mogu ja da idem preko vaše države ili da idem preko Mađarske?

To je problem koji mi moramo da rešimo na miran način, kao što je rešeno da… Tražili su ove tačke dnevnog reda, dobili su. Imaju prostora na RTS-u. Šest godina ja nisam bio na RTS-u, a predsednik sam JS koja ima osam narodnih poslanika i 230 odbornika u Srbiji, po gradovima i opštinama u Srbiji. Za mene nema mesta. Šta treba ja da radim? Da zovem Bujoševića i onog drugog, ne znam kako se zove, da kažem – ako me ne pustiš ili moj prilog koji ti ja dam da objaviš ja ću da dođem tamo i ne znam šta.

Evo, nisu objavili sada, prvi put u Srbiji se dešava da se pravi zatvoreni bazen, odnosno tri bazena u zatvorenom prostoru u Jagodini, a da jedan dinar nije dao grad i država. Nije, nema priloga. Nema priloga na RTS-u. Ne verujem da je to neko dao nalog – nemojte to da pustite itd.

Sada vodim 1200 ljudi u Grčku od 28. maja do 3. juna, od donatora i od para koje mi kao stranka imamo mesečno na ime osam narodnih poslanika, jer te pare hoćemo da damo onima koji pune budžet. I ajmo da svi nešto radimo i da ako kritikujemo premijerku i druge ministre, da kažemo – mi smo bolji od vas. Možda nismo imali toliko para, ali smo mi predložili da se napravi jedna fabrika ovde, obezbedili smo sredstva mi od neke evropske države, mi smo ih upoznali, da neki grad, odnosno selo dobije kanalizaciju itd.

Lako je samo da se kritikuje. Mnogo je teško danas obezbediti sredstva za infrastrukturu i ono što su tekuće obaveze svakodnevne da finansirate. I kada su u pitanju plate, neću reći da su plate velike, treba da budu veće, ali ono što je važno da su redovne. Ja sam doneo odluku, a to treba i Vlada da donese odluku, da kada dajemo nekom neku subvenciju za fabriku koju neko želi da otvori, ne bude manja plata od 60.000. I to nisu neke pare, ali 60.000 dinara je minimum da bi se motivisali radnici i zapošljavali u tim fabrikama. I da vidimo kako da vratimo Srbe koji su u dijaspori, šta je njihov motiv da napuste ta radna mesta i da dođu u Srbiju.

U Srbiji je najjeftiniji gas, najjeftinija struja, što nije slučaj u nekim drugim državama, a nije gas i struja najjeftiniji što ne znam šta imamo, nabavku po jeftinoj ceni, nego se odvaja tamo od nekih para kako bi od porodičnih brojila do industrijskih velikih potrošača bila niska cena. I to niko ne govori.

Tako da, ja očekujem da u narednom vremenskom periodu opozicija ima konstruktivne predloge i ima tu možda jedna opoziciona partija ili dve koje nisu bile u vlasti, oni mogu da kritikuju, ali da sa druge strane kažu – evo, i mi predlažemo.

Oni što su bili u vlasti, pa gde su ti njihovi prijatelji koji su nekada imali? Valjda si stekao neko prijateljstvo ako si bio na vlasti, sedam, osam, devet, godina? Ja imam prijatelja u sedam evropskih država, u jednoj afričkoj državi, u Egiptu, gde mogu da ih pozovem kada god želim i da sa njima napravim neku saradnju, a posebno sa Egiptom, koji je bio zaboravljen još od formiranja Pokreta nesvrstanih, Tito, Naser i Nehru, i to prijateljstvo da pretopimo u ekonomsku saradnju.

Nadam se da su me razumeli svi i te mitinge koje su zakazali, i oni i mi, da završimo i da krenemo nešto dobro da radimo za Srbiju. Vidite koliki je pritisak kada je u pitanju Briselski sporazum, gde ništa ne priznaju oni koji nam kroje kapu godinama, da vidimo kako da se formira zajednica srpskih opština, šta je to bezbednost Srba na KiM. Ako oni vide da se mi svađamo, nema od toga ništa.

Vidite da i Albanci i neke druge države su jedinstveni oko nacionalnog pitanja. Možda se mi u nečemu razlikujemo, ali dajte da to što nas ne razdvaja da nam bude zajedničko. Nas izgleda sve razdvaja. Samo zato što su kao u vlasti… Ja nemam nijednu funkciju u vlasti, niti me interesuje vlast, pravo da vam kažem, ali me interesuje da ova Srbija ide napred, da ova Srbija više nikada ne ratuje, da naša deca ne idu u rat i da se živi od svog rada. Mislim da to svako od prisutnih želi sebi i svojoj porodici.

Mislim da ne postoji porodica koja ne saoseća smrt ove dece i tragediju koja nam se desila. Šta oni sada kažu kada gledaju kako se mi svađamo, kako demonstriramo jedni drugi itd. Šta ćemo time da im pomognemo? Ništa. Hajde da vidimo kako ćemo da promenimo program po školama, a to već počela država da radi, kako da se poveća broj policajaca.

Pazite, kad se desila ova tragedija, to sam pričao nekoliko puta, prošao sam pored te škole i vidim dve devojčice u dva sata preko dana zapalile cigaretu, i tu prolaze svi, i ništa. Malo falilo da stanem – koliko deco imate godina, imate li roditelje, i to gledaju i njihovi nastavnici i učitelji.

PREDSEDNIK: Samo da vam skrenem pažnju da je to bilo vreme ovlašćenog predstavnika.

DRAGAN MARKOVIĆ: Završavam.

Molim opoziciju da sada budemo jedinstveni i da vidimo kako da nam se više nikada ne desi nijedna tragedija kao što je to bilo prethodnih 15 dana. Hvala.

PREDSEDNIK: Hvala.

Reč ima predsednica Vlade.

ANA BRNABIĆ: Hvala vam.

Samo dve stvari koje su mi izuzetno važne. Prva, zato što je poštovani narodni poslanik naš koalicioni partner, u tajkunskim medijima se pojavila svakako namerno plasirana, neverovatna laž i dezinformacija, više od lažne vesti, a to je da je ministar spoljnih poslova i prvi potpredsednik Vlade Ivica Dačić demonstrativno napustio sednicu Vlade. Da vam kažem odmah i da svi građani Republike Srbije znaju zato što mi je ovo dobar trenutak da ovo kažem. Mi smo juče imali u 13.00 časova redovnu sednicu Vlade. Ta sednica Vlade je prošla u najboljem redu. Mi smo usvojili izuzetno važne oduke. Pre svega, i najvažnije za poljoprivredne proizvođače, dodatno podigli premiju za mleko sa 15 na 19 dinara, regres za mlečne krave sa 30 hiljada na 40 hiljada dinara, za prelevmane na sir na 300 dinara. Nikada do sada nismo imali, ikada, u Srbiji takvu zaštitu naših proizvođača i takve prelevmane i druge izuzetno važne odluke za građane, privredu i poljoprivredu Republike Srbije.

Nismo imali nijedan neusaglašen zahtev, a ne da je neko napuštao sednicu Vlade, pa mi je bilo važno da iskoristimo ovo i da kažem građanima Srbije da ne veruju u laži, dezinformacije, u pokušaje da se stvara haos u Srbiji.

Ovo što se dešava je direktno maslo stranih službi. Ovo sve što se dešava je direktno destabilizacija Republike Srbije, direktna destabilizacija Republike Srbije!

Poštovani građani Republike Srbije, da ne bi izvlačili moje reči iz konteksta, nisam pričala o tragedijama, pričala sam o svemu onome što se dešavalo nakon tragedija, što se svaki dan pojačava. To da je Ivica Dačić napustio sednicu Vlade može da plasira samo neko ko želi da destabilizuje Srbiju. Takvu bezočnu laž može da plasira samo neko ko želi da destabilizuje Srbiju. To je lako proverljiva laž.

Druga stvar, vidim, iako sam ovde najmanje 20 puta i juče i danas ponovila da će se vlast u Republici Srbiji menjati samo voljom građana iskazanom na izborima, da neće biti Majdana i da se neće menjati na ulici i da su izbori jedini mehanizam, a da se mi funkcija držati nećemo i da su ostavke najmanji problem, da možemo da idemo na izbore i da idemo na izbore, ali samo da neće biti dozvoljeno da se bez izbora menja vlast.

Vidim da su uhvatili jedan moj lapsus gde sam rekla, umesto da će se menjati, neće se menjati na izborima, rekla neće se menjati na ulicama, iako je potpuno jasno iz svega što sam pričala i danas i juče da smo za to da u Srbiji postoje jake institucije, da se zaštite jake institucije, da vlast može da se menja samo na izborima i da građani uvek odlučuju o tome ko će voditi njihovu zemlju, ko će je voditi i da će to reći na izborima. Samo da vam kažem da se sada i to koristi kao da smo mi sada, ja kao predsednica Vlade pozvala, u stvari, rekla kako će biti diktatura.

Molim vas, građani Republike Srbije, ne nasedajte na takve stvari, pogledajte čitavu sednicu Skupštine i vidite šta sam govorila. Može da se menja vlast u svakom trenutku. Mi smo uvek spremni na izbore i rekla sam – borićemo se iz opozicije, nije strašno. Borićemo se i dalje za one vrednosti koje smo baštinili dok smo bili na vlasti – za jaku Srbiju, za samostalno i nezavisno odlučivanje, za puteve, za pruge, za veći budžet i veću podršku za naše poljoprivrednike, za škole, za zdravstvene ustanove, za veće plate, veću zaposlenost, bolja, kvalitetnija i bolja plaćena radna mesta, za digitalizaciju, za e-upravu zbog transparentnosti i efikasnosti, za borbu protiv korupcije, za te stvari ćemo se boriti iz opozicije. Nikakav problem. Neće nam pasti kruna sa glave.

Mi smo ovde zbog Srbije, zbog našeg naroda, da radimo u interesu naše zemlje i našeg naroda. Jel nam isteklo vreme? Sve u redu. Neka kažu građani to na izborima i mi ćemo da se povučemo, ali tražimo da građani to na izborima kažu, a ne da vi pravite vašu vladu bez građana, bez izbora, da gasite medije, da menjate institucije samo zato što vi mislite da ste mnogo jaki, mnogo pametni, da ste vi elita, a da svi ostali građani Srbije ne smeju da se pitaju ni za šta.

Dakle, samo da pojasnim, samo i isključivo na izborima se menja vlast, a mi od izbora nikada nećemo bežati. Hvala vam mnogo.

PREDSEDNIK: Hvala.

Povreda Poslovnika, izvolite.

RADOMIR LAZOVIĆ: Hvala za reč, predsedavajući.

Hteo bih da vam ukažem da je povređen član 106 – govornik može da govori samo o tački dnevnog reda o kojoj se vodi pretres.

Ako možete, molim vas, da nam objasnite kakve veze ima ovo sa izveštajem koji je na dnevnom redu? Kakve veze ima ova tirada premijerke, da li je ona spremna za izbore, njena partija da li je spremna?

(Predsednik: Nemojte vi da ulazite u kvalifikacije, nego se meni obratite vezano za Poslovnik.)

U pravu ste, izvinjavam se, vama se obraćam. Dakle, molim vas da ovu raspravu vodimo o izveštaju koji je na dnevnom redu, a da ne dozvoljavate članovima Vlade da pričaju bukvalno šta im padne na pamet. Kao da gledamo neki tok misli koji se sad tu odvija… (Isključen mikrofon.)

PREDSEDNIK: Vaše razumevanje tokova će da ostane vaša lična stvar.

Što se tiče poštovanja Poslovnika, vi ste i malo pre, dok je govorila predsednica Vlade, opet vikali iz klupe. Što bi rekao Puškić iz Dveri – urlali ste. Kakve to veze ima sa Poslovnikom?

Kad odgovara neko na izlaganje narodnog poslanika, a jeste govorio narodni poslanik Dragan Marković, pa se onda na njegovo izlaganje osvrnula predsednica Vlade, to onda nije ovo o čemu ste vi pričali. Ali, to su neka osnovna pravila koja ćete, nadam se, da savladate u nekom trenutku tokom trajanja ovog saziva. Možda nikad.

Šta mi pokazujete? Nećete nikad. Dobro.

Za član 106. da li treba da se glasa? (Ne)

I nećete da vičete. Odlično.

Reč ima Snežana Paunović, dva minuta.

SNEŽANA PAUNOVIĆ: Hvala, predsedniče.

Zahvaljujem se i gospođi Brnabić, predsednici Vlade, što ste mi ostavili mogućnost da potvrdim ovo što ste naveli.

U tom smislu ću pročitati i zvaničnu izjavu predsednika SPS i prvog potpredsednika Vlade Republike Srbije, a to je da će SPS sa svojim koalicionim partnerima, JS i Zelenima Srbije prisustvovati mitingu 26. maja, obavlja sve pripreme i aktivnosti za organizaciju i učešće na ovom velikom narodnom mitingu za veliko narodno okupljanje u cilju, pre svega, državnog jedinstva i političke stabilnosti. „Ja ću, kao predsednik SPS, na poziv predsednika Aleksandra Vučića, govoriti na skupu, uz učešće više od 15 hiljada naših pristalica i tako dati svoj puni doprinos budućnosti Srbije. Pojedini mediji danima objavljuju laži u cilju unošenja konfuzije u susret 26. maju, što će sve biti neuspešno. To će biti veliki narodni skup, skup mira i skup nade za sve građane Srbije.“

Pretpostavljam da se u prenosu čulo i ovo dobacivanje sa moje desne strane, pretpostavljam da neko ima preku potrebu da na današnji dan, zapravo, to traje od juče, mislim da se prvi tekst ovog tipa spinovanih informacija pojavio juče, mereći neki aplauz kada ste ušli, aplaudirali su socijalisti ili nisu, ajmo da ovu ozbiljnu situaciju čak ni pod pritiskom nekih koji nas plaćaju ne pretvaramo u budalaštinu kakvu plasirate preko određenih medija, ajmo da ozbiljne ljude ne pretvarate u pajace slične sebi. Niti je vreme, niti je mesto, a najmanje istina.

Ako je taj skup toliko zastrašujući, ponesite taj svoj strah na neki drugačiji način. Nemate razloga da se plašite. Skup je zakazan da bismo pokazali jedinstvo i spremnost kao vladajuća većina da odgovorimo na sve izazove, nažalost, i na ovaj najveći koji se desio u istoriji države Srbije i naroda koji u njoj živi. Hvala vam.

PREDSEDNIK: Hvala.

Reč ima Bojana Bukumirović.

BOJANA BUKUMIROVIĆ: Zahvaljujem, predsedavajući.

Poštovani narodni poslanici, poštovani građani Srbije, nikada do sada, ni za vreme bombardovanja, ratova, sankcija, izolacije, pandemije, nikada se nismo suočili sa ovakvom tragedijom.

Srbija je preživela mnoge izazove i nedaće, ali se danas kada pretnja ne dolazi spolja nalazimo možda pred najtežim zadatkom.

Mnogo je nagađanja i polemike povodom tragedije koja se dogodila na Vračaru, a potom i u Mladenovcu. Gomila pitanja mogu se podvesti uglavnom pod jedno – ko je kriv i ko je odgovoran? Da li su krivi roditelji, školstvo, učenici, nastavnici? Da li je odgovorna cela Vlada ili pojedini ministri? Da li je ovo posledica nakaradne reforme školstva, javne promocije nasilja ili poražavajućeg stanja u medijima?

Dan posle tragedije na Vračaru, gospođo Brnabić, saopštili ste građanima da sistem nije zakazao. Niste sačekali ni bezbednosni izveštaj, ni stav struke, niti bilo kakvu analizu, požurili ste da operete ruke od političke odgovornosti i da u situaciji kada nam se na jedan zločin na Vračaru nadovezivao drugi u Mladenovcu saopštite da ovaj sistem radi kao sat. Vi ne znate ko je odgovoran, ali znate da vi sigurno niste.

Kažete da zločin na Vračaru treba posmatrati kao pojedinačni incident tragičnih razmera čiji ishod verovatno niko nije mogao da predvidi, ali ne možete da osporite činjenicu da je ovaj događaj bacio svetlo na stanje u našoj zemlji i pokazao u kakvom mraku mi živimo.

Jutro nakon tragedije u „Ribnikaru“ usledio je serijal horora u čitavoj zemlji, a vi evo i danas ovde tvrdite da sistem nema nikakvu odgovornost.

Hoću da vas podsetim da je ovaj sistem razoružao sve autoritete u našem društvu, domaćina, učitelja, lekara, vojnika. Prepisivali ste evropske zakone bez bilo kakve analize, da li se oni uklapaju u model srpskog društva i srpske porodice. Dok smo imali porodicu, vojsku i vrednosti, imali smo i stabilno i uređeno društvo. Retki pojedinci bi tada bili sankcionisani i odmah privedeni pravdi, ali danas su nam takvi na funkcijama, na položajima, među javnim ličnostima. Sistem ih promoviše kao uspešne i poznate.

Doveli ste nas do toga da danas mi roditelji moramo da objašnjavamo deci šta rade razni „Kristijani“ po osnovnim školama i kako je moguće da sa TV ekrana uživo u programu daju uputstvo kako brzo i efikasno izvršiti ubistvo, na nacionalnim televizijama u sred dana. U ovom vašem sistemu za koji vi kažete da nije zakazao, ko god izađe iz zatvora ide pravo da potpiše ugovor za boravak u nekom rijalitiju i postane zvezda u Srbiji, postane uzor za mlade, prvi na trending listi.

Sada vas ja pitam - kako u takvom sistemu roditelj da izgradi autoritet? Nikada se toliko nije pričalo o nasilju, a nikada ga više nije bilo na ulici, u kući, u školi, zato što je borba protiv nasilja deklarativna, licemerna i lažna.

Za Novu godinu finansirali ste koncert, ovde ispred Skupštine, finansirali ste koncert, zabavljao je omladinu izvođač sa sledećim stihovima, molim vas obratite pažnju: „I nije mi problem pola grada da se pobije, pisaće novine, ne bojim se robije“.

To ste vi platili novcem građana Srbije. Omladina je ovde bila za Novu godinu ispred Narodne Skupštine, vi ste rekli da je u redu, da je ova poruka u redu.

(Milimir Vujadinović: A vešala na Terazijama su u redu?)

Molim vas.

Ono što ste vi i ovi pre vas uradili sa prosvetom, to je zločin. Deca nam izlaze funkcionalno nepismena iz osnovnih i srednjih škola. Nikada više knjiga, udžbenika, svezaka, metalofona, osam kilograma na leđima, nikad manje znanja.

Ovaj sistem za koji tvrdite da funkcioniše, nije čak u stanju da omogući da se našoj deci štampaju udžbenici u Srbiji, stranci nam štampaju udžbenike. Zarobili ste prosvetne radnike birokratijom i administracijom. Dok oni popunjavaju elektronske dnevnike našu decu edukuju tik-tokeri i influenseri.

Juče ste rekli da u „Ribnikaru“ sve funkcionisalo, da je tu bio perfektan sistem. U vašem sistemu po sistematizaciji na 2.000 đaka ide jedan psiholog, jedan jedini. Da li znate da od 1. marta do kraja juna taj psiholog ima obavezu da testira sve buduće đake prvake i nema vremena ni za šta drugo. Da li to znate?

U vašem sistemu osmogodišnja devojčica je četiri godine živela u kadi gladna i iznemogla. Da li i tu hoćete da kažete da centri za socijalni rad i druge nadležne institucije nisu zakazale? Kako je moguće da se niko nije zapitao zašto devojčica nije krenula u školu, kako je moguće? Ko je tu kriv gospođo Brnabić, ko? Retrogradni Merkur, mesec u škorpiji ko je kriv?

Umesto da se pogledamo u oči i da svemu pristupimo trezveno i odgovorno, odmah su počela politička prepucavanja. Umesto da nas ova tragedija ujedini, podelili smo se više nego ikad.

Srpska stranka Zavetnici nije želela da na ovoj nesreći zgrće političke poene, mislili smo na porodice stradalih. Mislili smo i na one roditelje koji se boje da pošalju decu u školu. Izašli smo sa konkretnim rešenjima sa planom i programom. Nismo tražili krivce tražili smo uzroke, ali u fokusu medija u vašem sistemu bili su isključivo politički sukobi i međusobne optužbe, nijedni mediji nas nisu preneli, nijedni mediji.

Kao odgovor na celokupnu društvenu i vrednosnu krizu, vlast je odlučila da pravi politički skup, kontramiting. Kažete - najveći koji je Srbija ikada videla. Ako ćemo o tome, podsećam vas da je najveći bio na Gazimestanu 1989. godine. Možda ste to zaboravili ili više Kosovo i Metohiju ne smatrate Srbijom.

Dok vi delite kvote mesnim i opštinskim odborima, pitam vas da li mislite da će bilo koja majka u Srbiji mirnije da spava zbog vašeg kontramitinga? Kakav kontramiting? Čemu se vi suprostavljate? Šta branite? Od koga branite? Da li vi mislite da je ovaj narod na ulice izašao zbog bilo kog političara? Zašto provocirate sopstvene građene? Zašto dolivate ulje na vatru u trenutku kada zemlja sve više tone u nestabilnost?

Juče ste govorili o zemljama u Evropi u kojima su se desile tragedije poput ovih koje su nas zadesile u Srbiji, juče ste govorili o tome. Rekli ste da ni u jednoj od tih zemalja nikome nije palo na pamet da organizuje miting, a ja vas pitam kako se zove događaj koji vi organizujete 26. maja, kako se to zove?

Najavljuje se da će 2.200 autobusa stići u Beograd iz raznih krajeva Srbije, pa, čak i iz okolnih zemalja. Poštovani građani Srbije, računajući prosečnu cenu, samo za troškove prevoza spremni su da izdvoje 1.700.000 evra da se dokažu. Gospodo, da li znate da je u tragediji koja se desila u okolini Mladenovca da je jedna mlada devojka izgubila pola ruke? Da li znate da njoj treba 50.000 evra za protezu? Zar nije bilo primerenije njoj da se uplate sredstva? Da li znate koliko dece u Srbiji čeka priliku da se leči i da živi? Da li to znate? Da li mislite da je ovo trenutak u kome treba da se bavite rejtinzima? Biće izbora, sudiće narod o svima nama.

U ovom času potreban je potpuni reset sistema, da se odstrane sve metastaze i sve gangrene, da se započne jedan proces izlečenja i obnove imuniteta celog društva, da se vratimo vrednostima koje su proverene, za koje je vreme već dokazalo. Nema obrazovanja bez obraza, politike bez poštenja, vojske bez rodoljublja, države bez reda. To je putokaz, a ostalo je na nama i mi smo spremni da počnemo koliko odmah. Hvala.

PREDSEDNIK: Reč ima predsednica Vlade Ana Brnabić.

ANA BRNABIĆ: Dobro, kažete da sam požurila da operem ruke od političke odgovornosti. Krećete od sebe, možda bi vi požurili da perete ruke od bilo kakve odgovornosti, političke, ljudske, lične. Ja ne bih. Meni je u redu da podnesem svu odgovornost, da je ponesem ja, sama lično. Nikakav mi problem to nije.

Sistem ću braniti u trenucima kada sistem treba da se brani i kada sistem nije zakazao. Nisam rekla da je sve idealno u našem društvu i nisam rekla da sistem nikada nije zakazao, zato što u svakom društvu, u svakoj zemlji imate nekada da sistem zakaže, zato što je sistem sačinjen od ljudi, pojedinaca. Da, naravno i jakih institucija, ali i pojedinaca. Pojedinci nekad zakažu, pa zakaže i sistem. U ovoj tragediji, u ovom užasnom zločinu, u slušaju OŠ „Vladislav Ribnikar“ sistem nije zakazao. U nekoj drugom slučaju je zakazao.

Da, mislim da je sistem zakazao negde u slučaju devojčice koja je zapostavljana i zlostavljana. Naravno da je zakazao. Zakazao je i u centrima za socijalni rad. Bilo je sigurno više slučajeva i mi onda uzmemo i gledamo kako da popravimo taj deo sistema. Zato smo uveli npr. socijalne karte, da bi socijalni radnici, ljudi koji rade u centrima za socijalni rad užasno težak posao, a često volimo da ih kritikujemo i da prebacimo nešto centru za socijalni rad, i ja takođe, što nisu iz centra za socijalni rad uradili ovo, što nisu uradili ono, što nisu iskontrolisali ovo, jel su pričali sa roditeljima, jel su pričali sa hraniteljima, mogli su bolje. Ljudi imaju toliko posla da verujem da rade sve najbolje i daju sve od sebe.

Uveli smo sistem socijalnih karata da bi im u administraciji pomogli, da se ne bave više toliko administracijom, nego kada predate lepo za socijalnu zaštitu oni imaju odmah obrađene sve podatke, lično i imovinsko stanje, porodično stanje, sve podatke sa carine, od nekretnina, vozila, sve, i jednostavno mogu da odluče da li ste za socijalnu zaštitu ili ne.

Ali takođe i na drugi način, a to je sistem obrati pažnju da neko ko je imao pravo da ostvari neku socijalnu pomoć i podršku ne ostvaruje tu, pa smo u preko 80.000 slučajeva uradili to, da, sistem da bi bio jak i da bi institucije postojale i da bi država bila snažna, mora da se unapređuje stalno. Tako da – ne, ja ne bežim od političke odgovornosti, upravo suprotno, mi vam od tog dana svima pričamo – politička odgovornost, sve je u redu, nikakav problem, ljudi, ali zaista nikakav problem.

Što, mislite da mi život zavisi od pozicije, funkcije predsednice Vlade? Što, ništa nisam radila pre toga, pa neću imati posle toga, ovde u mojoj zemlji da joj doprinesem na još neki drugačiji način? Najponosnija sam što sam imala priliku da budem predsednica Vlade ove najdivnije zemlje na svetu, sve u redu, sutra neću biti, boriću se na neki drugi način.

Ali ja vam kažem, ako želite da čujete istinu, u slučaju Osnovne škole „Vladislav Ribnikar“ sistem nije zakazao. Da se to desilo u nekoj drugoj školi, u nekoj siromašnijoj opštini, da nisu ljudi imali posla, da nisu imali novca, da su bili ugroženi, da su bili ljudi, roditelji, nadničari, pa moraju po 16 sati da rade, da nema psihologa ovde, ovde je bilo i psihologa i pedagoga. Nemojte da mi dobacujete – jedan. Ja kada sam išla u Osnovnu školu „Stevan Dukić“ na Karaburmi, takođe je bio jedan, pa nije bilo masovnih ubistava.

Ima samo 37 škola u Srbiji, 29 osnovnih i osam srednjih, gde nema pedagoga i psihologa. Dodatno smo ih zaposlili. Radili smo na tome. Ne kažem da sistem nije zakazao nikad. U ovom slučaju nije zakazao. To čini ovu stvar još težom za razumevanje, još neshvatljivijom, uzroke nejasnijim, rešenje je samim tim teže. O tome treba da pričamo na ozbiljan i odgovoran način, a ne Aleksandar Vučić je kriv, SNS je kriva. Niste vi rekli i hvala vama za to, vi ste samo rekli da mi jedva čekamo da operemo ruke od odgovornosti. Ne.

Šta vi mislite, da nam je bilo svejedno? Jeste vi kao vaše druge kolege iz opozicije koje kažu – šta vas briga, baš vas briga za 18 pobijenih? Nadam se da ne. Je l' se ovde delimo na ljude i neljude? Požurila da operem ruke od političke odgovornosti. Zaista mislim da je nefer, ali u redu, i objasnila sam za sistem. Da, u slučaju zlostavljane devojčice, da, mislim da je sistem tu zakazao.

Ali vi mi pričate, recimo, o prosveti koja je katastrofa, sve gora, užasni rezultati, zarobili su ih, naš nastavni kadar, naše učitelje, nastavnike i profesore birokratija, administracija, zaboga, e-dnevnik. Pa vi pričate potpuno suprotne stvari. E-dnevnik nije dodatna birokratija i administracija, to je olakšanje, to je veća transparentnost, to je podrška za roditelje, pre svega. Pa čekajte, vi zahvaljujući tome što smo uveli e-dnevnik u škole, danas svaki roditelj može odmah da proveri da li je njegovo dete u školi ili nije u školi, da li ima opravdan izostanak ili ima neopravdan izostanak, može svaki dan da proveri ocene, da zna da je negde popustilo u učenju, da zna da ima neki problem u školi, pa samim tim onda i da se obrati školi, da se obrati profesorima, pedagozima, psiholozima, to je e-dnevnik. To je dodatna podrška porodicama, pre svega roditeljima, ali takođe i nastavnom kadru.

Što, bilo je mnogo lepše kada je bilo sve u onom crvenom dnevniku, pa ko dođe – dođe, je l', pa ko promeni ocenu, promeni ocenu. Tada je bilo mnogo lepše. To je bio mnogo bolji sistem. Je li tako? Kad dođe jednom u tromesečju, dođu neki roditelji, neki nažalost, i posebno u problematičnim okolnostima i tamo u onim porodicama gde je deci potrebna posebna podrška, ne dođu nijednom u tromesečju, pa i ne vide koliko su deca u školi ili nisu u školi. Danas možete kao roditelj iz sata u sat i iz dana u dan da pratite svoje dete.

Ali to je neko političko nepoštenje. Znate, sve o porodici, puna su vam usta porodice i sistema, ali onda kada mi uradimo nešto da prvo porodicu podržimo i roditelje podržimo i tu decu, onda kažete – šta vam je e-dnevnik, birokratija. Pa nije ništa veća birokratija da li upišete nešto na kompjuter ili upišete u dnevnik koji nosate okolo. Šta je tu veća birokratija? Možete da imate i direktan kontakt sa profesorima, sa razrednim starešinama, jedna od najboljih stvari koju smo uradili, pre svega za porodice i pre svega za roditelje. Ali nema veze, samo da se nešto zameri.

Nikada manje znanja. Da vam kažem, i vi ste rekli – nikada manje znanja. Našoj deci uzor za mlade su kriminalci iz rijalitija, ljudi koji izlaze iz zatvora. Aman, pre toga sam čula takođe od jutros samo da su uzori omladine kriminalci i starlete. Šta vam je sa pljuvanjem po našoj omladini? Aman, šta vam je? Pa da li vi zaista mislite da je naša omladina toliko loša da su im uzori samo kriminalci i starlete i zvezde iz rijalitija i ja ne znam ko i da gledaju samo rijalitije? Ljudi, mladi i ne gledaju televiziju.

I ne, nisu užasni, i ne, nisu katastrofalni, i ne, imaju i neke od najboljih rezultata na svetu. Juče popodne sam vam čitala i te najbolje rezultate. A čija je to omladina? Čiji je to sistem proizveo? Ko je za to odgovoran? Pa valjda isto tako taj neki obrazovni sistem, valjda isto tako ta neka prosveta. Pa valjda isto tako i svi mi koji smo i svi vi, na kraju krajeva, i ovi u prethodnom sazivu u većini koji su glasali za te zakone, da napravimo sistem da mogu da budu u prvih deset u informatici na svetu, da mogu da budu u prvih deset u matematici na svetu, da budu prvaci sveta u filozofiji, da mogu da budu vicešampioni u arbitraži. Pa čekajte, to su ti mladi. To su ti mladi o kojima mi ovde hvatamo se za glavu i samo pričamo šta nam je danas omladina, samo kriminalci i starlete. Pa nije. Nije. Fenomenalni su. I sva podrška njima, i njima i njihovim učiteljima i nastavnicima i profesorima.

Da li treba još mnogo da se menja? Još mnogo treba da se menja. Da vam kažem, mi imamo ideju i znamo kako. Mnogo smo promenili, na kraju krajeva, i tim e-dnevnikom. Meni je neverovatno da postoji danas, u 21. veku, politička stranka koja bi rekla – da dođem na vlast, ja bih ukinuo e-dnevnik i time direktnu komunikaciju sa roditeljima i komunikaciju između roditelja i nastavnika. Neverovatno. Zaista neverovatan plan i program za naše najmlađe i za našu prosvetu.

Kažete – ja ne znam ko je odgovoran, ali nismo mi. Opet, ne bežim od odgovornosti, zaista ne bežim. A znam ko je odgovoran. Odgovorni su monstrumi koji su to počinili. Oni su pre svega odgovorni. I da stanemo na kraj, i o tome sam takođe, o opasnosti toga, pričala i juče popodne, da stanemo na kraj toj relativizaciji – e, toliko i toliko ubijenih žena, decenija AV vlasti. Znači, nisu odgovorni i krivi ti što su ubili te žene, nego vlast. Znači, sutra kada nekome padne na pamet da digne ruku ili ne daj bože neko oruđe ili oružje na svoju ženu ili bilo koga, svoje dete, bilo koga u svojoj porodici, nije taj, je l', odgovoran, nego je odgovorno celo društvo, odgovoran je Aleksandar Vučić, odgovorna je SNS. Oni jadni ljudi, frustrirani, nisu oni krivi. Ne, zna se ko je kriv i zna se ko je odgovoran.

Mi možemo da pričamo, i zbog toga sam ovde, u još nekim širim uticajima društva na to, ali ja znam ko je odgovoran, onaj monstrum od 13 godina koji je pobio tu decu i tog iz obezbeđenja. Monstrum i ništa drugo do monstrum i onaj drugi monstrum koji je pobio osmoro ljudi u Mladenovcu. Oni su odgovorni i oni su krivi. O svemu ostalom možemo da pričamo uvek.

Kao što u Norveškoj kada je došao monstrum i pobio 77 ljudi niko tamo nije rekao odgovorna je vlast. Niko, to se ne radi. Kažem, ponovo, ne samo zato što je neljudski i nepristojno, nego zato što je to relativizacija tog zločina i tog monstruma, nije on kriv, krivi ste vi. Kako mislite? Za svu političku odgovornost ovde sam uvek dvadesetčetiri časa, sedam dana u nedelji, 365 dana u godini, nikakav problem nemam.

Pre ovoga javio se takođe narodni poslanik i da kaže, a kakve veze ima to što ja pričam o izborima ili to što pričam o ostavkama. Pa, ima veze, ima veze sa zahtevima građana koje čujemo na ulicama. Ima veze kako nema veze.

Jedan od osnovnih zahteva je ostavka, odnosno smena ministra unutrašnjih poslova. Ne vidim šta je ministar unutrašnjih poslova kriv, ne vidim šta će se promeniti, ali dobro politički zahtev, imaju ljudi pravo na to. Nikakav problem, ali onda pretpostavljam da niste zadovoljni čitave Vlade. U redu, ostavke svih i idemo na izbore, a onda kad kažete u redu. Kaže predsednik Aleksandar Vučić, u redu idemo na izbore, ostavka cele Vlade i idemo na izbore. Onda skoče i kažu, pokušava pozivom na izbore da razvodnjava proteste.

Pa, čekajte vi nećete u stvari izbore, nego vi hoćete na ulici da kadrirate. Mi više ne idemo ni na izbore, nego kadriratjte u toj Vladi može ovaj ministar, ali ne može ovaj, i ovaj nam se ne sviđa, ali nećemo izbore. Šta vam se sviđa onda cela druga Vlada, svi ostali iz Vlade vam se sviđaju, samo vam se Bratislav Gašić ne sviđa? Ne može da se kadrira na ulici. Sve u redu, politička odgovornost, niste zadovoljni. Zašto onda bežimo od izbora? Zašto onda kažete da se razvodnjavaju protesti? Pa, ja sam razumela da je to jedan od osnovnih zahteva tih protesta. Evo, da izađemo u susret. Šta je problem?

Ovo što vas mediji ne prenose, ja ne uređujem medije, zaista tu ne mogu da vam pomognem, tako da nije, ne znam zašto je upućeno to meni kao predsednici Vlade i nama kao izvršnoj vlasti.

Što se tiče političkog skupa, kontramitinga. Da vam kažem, ja i dalje ne razumem sada, ovde je moguće organizovati skupove svaki dan, svake nedelje, sa prijavom MUP, bez prijave, sve u redu, samo jedna grupa ljudi u ovom društvu ne sme da ima skup. A što smeta vama to, toliko, taj skup? To nije kontramiting, taj dan ne postoji nijedan drugi skup. Ne postoji miting, pa smo mi organizovali kontramiting. Ne postoji drugi skup tog dana. Zašto neki ljudi koji veruju u rezultate, koji veruju da vlast radi dobro, da se bori, da daje sve od sebe, takođe ne mogu da izađu na ulicu i da kažu, da mi mislimo da vlast radi dobro, da mi mislimo da ovu zemlju vode odgovorni ljudi, da mi mislimo da su to ljudi kojima je stalo ne do funkcija nego do zemlje, do Srbije. Da, mi verujemo u Srbiju nade, a ne Srbiju beznađa. Da, mi verujemo u Srbiju nade, a ne Srbiju ljutnje, nasilja i mržnje. Da, mi hoćemo da pokažemo naše jedinstvo. Zašto je to problem? Zašto vi to nazivate kontramitingom? Zašto vi imate problem sa tim?

Opet niste bili politički fer i do kraja politički iskreni. Predsednik Aleksandar Vučić je rekao opet, činjenica da to nije politički skup je taj što je rekao, neka dođu svi, pozivam da dođu svi koji žele. Ovi su politički skupovi. Ovaj koji se danas, odnosno ovi koji se održavaju svake nedelje i koji se danas održava je politički skup. To su politički zahtevi. Političari ih vode, političari su ih prijavili, političari su formulisali zahteve. Super.

Jedino što mislim da je politički nekako odgovorno i intelektualno iskreno, i hvala vam na tome, što ovaj put se ne kriju i kažu, da, politički skupovi. Da, politički zahtevi su. Da, mi smo kao političari, da mi kao opozicija ili deo opozicije smo formulisali te zahteve. Jeste, nije ovo komemorativni skup, nego je politički skup. U redu, fer i sve u redu, ovaj naš nije. Ovo je skup za sve one koji veruju u Srbiju nade, koji veruju da nakon ovako užasnih stvari možemo da izađemo iz ovog još jači. Da možemo da izađemo jedinstvenije. Da nećemo dozvoliti da nam koje-kakvi mešetare po ovoj državi i tu ponovo mislim na strane službe, zato što duboko i iskreno verujem da iza mnogo stvari koje danas vidimo, koje smo juče videli, prekjuče i koje ćemo videti u narednim danima stoje strane službe.

Niko mi neće reći da je neko slučajno plasirao grubu dezinformaciju da je prvi potpredsednik Vlade demonstrativno napustio sednicu Vlade Republike Srbije kada se to nije desilo. To je pokušaj stvaranje haosa i panike. To je knjiški primer kako neko mešetari u nečijoj tuđoj zemlji. Zbog čega? Zbog mnogo stvari. Možda zato što smo jedina zemlja u Evropi koja nije uvela sankcije Ruskoj Federaciji. Možda zato što predsednik Srbije Aleksandar Vučić insistira na tome da vodimo samostalno i nezavisnu spoljnu politiku. Možda zato što hoće da nam polome kičmu oko Kosova i Metohije. Možda zato što smo doterali cara do duvara, pa smo pokazali da neće da implementiraju sporazum koji je potpisan pre više od deset godina i čiji potpis oni garantuju svojim supotpisom, implementaciju tog Briselskog sporazuma. Da, neće da formiraju ZSO i danas nemaju više gde, pa će nama da lome kičmu time što će da destabilizuju Srbiju, da plasiraju lažne informacije, dezinformacije putem medija koji direktno oni kontrolišu. Šta može drugo to da bude? Meni se zaista čini, više nego očigledno.

A zato što uprkos svemu tome, imamo ekonomski napredak i kumulativno smo u poslednje četiri godine imali najveće ekonomski rast od svih drugih zemalja. Možda zato, jer neko će da učestvuje u tome, voljno ili nevoljno, namerno ili slučajno, a neko neće, ali mi imamo pravo, imamo i obavezu da o tome pričamo sa građanima i na tom skupu, skupu nade. Da li će biti najveći ili neće? Opet ste politički nepošteni. Aleksandar Vučić je rekao najveći skup ikada je bio skup na Gazimestanu. Da li ćemo mi uspeti da imamo veći skup od toga? Ne znam, možda nećemo, taj je bio toliko grandiozan i tako veliki da je teško to prevazići.

To je rekao od reči do reči, a vi ste upravo rekli – e, niste, vi ste rekli taj će biti i najveći, a nije bio najveći.

Prvo, videćemo. Dakle, ne možemo da pričamo da li je najveći, da li je veći od Gazimestana ili nije ili je veći od ovog ili onog, pošto se još nije desio. Desiće se uskoro i ja sa nestrpljenjem očekujem taj skup i zaista sa velikom, velikom, velikom, velikom željom da to bude najveći skup, zato što mislim da nam je takav potreban u ovom trenutku u Srbiji.

Evo, i da završim time, pozivam još jednom sve naše građane, bez obzira na političku pripadnost, da dođu, da pokažemo jedinstvo i da pokažemo da je Srbija zemlja nade, a ne beznađa i da strani mešetari neće moći da nam slome kičmu tako što će da mute u našoj zemlji.

Hvala.

PREDSEDNIK: Reč ima ministarka dr Darija Kisić.

DARIJA KISIĆ: Hvala vam, predsedniče.

Znate, ja sam lično mislila da ne može da bude niži oblik političkog delovanja kada se sudbine dece, pogotovo dece bez roditeljskog staranja, jako često sa različitim poremećajima zdravlja koriste radi političkih obračuna. Međutim, nažalost, nakon 3. maja videli smo da je moguće još niže da se deluje politički, da se tragedija, da se smrtni ishodi, gde su ubijena deca i mladi ljudi, takođe, koriste za političke obračune.

Ne tako retko upravo u ovoj prostoriji možemo da čujemo da se upravo deca, deca bez roditeljskog staranja koriste zarad političkih obračuna i tom prilikom iznosi se čitav niz neistina, različitih konstrukcija, različitih montaža video snimaka, fotomontaža slika upravo radi sticanja jeftinih političkih poena.

Ne tako retko iznosila su se imena i prezimena i slike dece. Naravno da ništa ne treba, niti može da se sakrije i ovaj konkretan… Ja ne volim da ga nazivam ni slučaj, ni predmet, zato što se radi o deci, radi se o konkretnim sudbinama, o sudbinama dece, kada smo pre izvesnog vremena svi bili zatečeni kada smo videli devojčicu čije psihofizičko stanje jasno pokazivalo da ne treba da budete veliki stručnjak da se vidi da se radilo o zanemarivanju.

Ja ne mogu da se ovde u potpunosti složim sa predsednicom Vlade, koja je rekla da je tu sistem zakazao. Čak ni tu ne mogu da kažem da je sistem zakazao, ali da je bilo određenih propusta na određenim nivoima sigurno ne bi moglo da dođe do ovakvog očiglednog psihofizičkog zlostavljanja osmogodišnje devojčice.

Ja ću da kažem samo par činjenica koji su tome prethodile, koje i tada govore da ne možemo da kažemo da je čitav sistem zakazao. To je već iznošeno u javnost nekoliko puta, ali valjda takve činjenice nisu interesantne za javnost, nego je interesantno da se pežorativno govori - devojčica iz kade i takvi nazivi da se spominju u medijima.

Radi se o devojčici koja, nažalost, nije imala sreću, kao većina nas ovde prisutnih, da se rodi u porodici gde može da ima srećno detinjstvo uz svoje roditelje. Radi se o devojčici gde se odmah na rođenju, odmah u porodilištu uvidelo da roditelji nemaju roditeljske kapacitete i da iz samog porodilišta nije otišla svojoj kući, nego je otišla u ustanovu koju mi svi kolokvijalno nazivamo Zvečanska. Tamo je provela gotovo pune četiri godine.

Ja sada moram da stanem u odbranu centara za socijalni rad koji ne tako retko se zaista spominju gotovo i samo isključivo u negativnom kontekstu, a to su ljudi koji u najvećem broju slučajeva rade i te kako odgovoran i savestan posao i rade ga na pravi način.

Ne kažem da nema propusta, ne kažem da nema pojedinaca koji nisu radili svoj posao kako su trebali i oni i te kako treba da snose posledice svojih postupaka.

Ono što je činjenica jeste da u ovom konkretnom slučaju nadležni centar za socijalni rad je takvu vrstu procene napravio gde apsolutno se vidi da je saglasan sa mišljenjem da oboma roditeljima treba oduzeti, treba ih lišiti roditeljskih prava. Međutim, nijedna odluka se u ovoj zemlji ne donosi odlukom jednog čoveka, dva pojedinca. Postoji čitav sistem koji funkcioniše i postoji čitav protokol na osnovu koga se donosi takvo mišljenje. Osim mišljenja centara za socijalni rad, tu je bilo mišljenje čitavog tima veštaka iz psihološke i psihijatrijske delatnosti posla koji obavljaju koji su imali drugačije mišljenje, onda mišljenje zdravstvene ustanove, mišljenje veštaka. Mišljenje centara za socijalni rad je otišlo u sud gde je doneto konačno mišljenje.

Vidite, čitav niz karika i onda je bilo konačno mišljenje da jedan od roditelja ima pune roditeljske kapacitete, otac, a da je majka delimično lišena roditeljskih prava sa mogućnošću viđenja deteta.

Nakon četiri godine boravka u ustanovi socijalne zaštite je dete otišlo da živi sa jednim od roditelja i posle toga je bio jedan kontinuirani nadzor. Međutim, ovde imamo sada jednu činjenicu gde se, nažalost, desilo da dođe do propusta u sistemu. Imamo činjenicu stalne promene mesta boravka i sa pravom smo se svi pitali kada smo videli psihofizičko stanje devojčice nakon četiri godine, od njene četvrte do osme godine, kako je došlo do takvog zanemarivanja, da li je dete išlo kod lekara, da li je dete bilo redovno vakcinisano, da li je dete išlo u predškolsku ustanovu, da li je dete upisano u školu. Tu jesu propusti očigledni gde se radi i istraga i ispitivanje gde, kada i ko je trebao da deluje i gde je određeno ne činjenje izvršeno.

Naravno, u sklopu svih informacija koje su imali, Ministarstvo za brigu o porodici i demografiju je odmah izvršilo nadzor nad svim akterima koji su bili u ovom postupku i naložilo je Odeljenju gradskog Centra za socijalni rad i direktoru u skladu sa svojim ovlašćenjima da se pokrene disciplinski postupak za utvrđivanje odgovornosti svih stručnjaka odeljenja koji su učestvovali u radu na konkretnom slučaju. Taj postupak je još uvek u toku.

Ono što je bitno znati, ja sam tu devojčicu videla neposredno nakon toga što je bila hospitalizovana u Tiršovoj i nakon toga smo sa njom redovno u kontaktu, a to što se opet ne slikamo, što ne zovemo kamere, ispada kao da se nije ni desilo, a mi zaista radimo odgovorno i savesno svoj posao.

Takođe, koji su dalji postupci? Ono što je jako bitno i niko to ne pita, niko ne pita kako je devojčica, da li se oporavlja. Da, reći ću vam lepe vesti, devojčica je dobro, osmeh se vratio na njeno lice. Ona je još uvek smeštena u Tiršovoj. Fizički svakim danom je, praktično od prvog dana napredovala. Da, tu će trebati jedan duži vremenski period, psihološka podrška i imamo čitav plan i niz aktivnosti kojim će upravo takva vrsta podrške i da bude pružena.

Koji su dalji koraci izvršeni? Utvrđena je nadležnost Odeljenja Palilula za dalje postupanje u zaštiti deteta. Dete je stavljeno pod privremeno neposredno starateljstvo Odeljenja Palilula i određen mu je neposredni staratelj, stručni radnik organa starateljstva. Takođe, izvršen je izbor adekvatne hraniteljske porodice u kojoj će dete biti smešteno po završetku lečenja. Takođe, Centar za porodični smeštaj i usvojenje Beograd i zdravstvena ustanova u kojoj se dete leči sačinili su detaljan plan za pripremu deteta za smeštaj u izabranu hraniteljsku porodicu. Hraniteljskoj porodici će nakon smeštaja deteta biti obezbeđena intenzivna stručna podrška od strane stručnjaka u periodu prilagođavanja deteta na nove porodične okolnosti. Da istaknem da je Odeljenje Palilula kod nadležnog suda pokrenulo postupak za potpuno lišavanje roditeljskog prava oba roditelja deteta.

Ovo su konkretne aktivnosti kada je u pitanju ova devojčica. I ovakva je specifična situacija i specifične okolnosti kod svakog pojedinačnog deteta koji, nažalost, se nalazi u stanju ovakve potrebe, koje je bez roditeljskog staranja ili gde je ustanovljen čitav niz nekih nepravilnosti, gde su grubo narušena dečija prava.

Ja bih vas zamolila sve da, bez obzira kakve su vam političke ambicije i kakva su vam razmišljanja, da sudbinu dece, dece bez roditeljskog staranja, dece koja su jako često sa različitim oboljenjima, ne koristite zarad političkih obračuna. Hvala.

PREDSEDNIK: Zahvaljujem.

Sada određujem redovnu pauzu u trajanju od 60 minuta.

(Posle pauze.)

PREDSEDNIK: Nastavljamo sa radom.

Reč ima ministarka prof. dr Danica Grujičić.

DANICA GRUJIČIĆ: Samo sam želela da vam odgovorim vezano za ovu devojku koja je izgubila podlakticu i šaku. Radi se o bioničkoj ruci. Moje kolege ortopedi na Klinici za ortopediju Kliničkog centra Srbije već su kontaktirali firmu koja proizvodi bioničku ruku. Ono što sad mora da se uradi je definitivna zdravstvena procena da li je ona pogodna za tu vrstu proteze ili ne. Obzirom da je mlada, ja pretpostavljam da će u jednom trenutku moći da se to iskoristi. Država je već opredelila sredstva za to, ali ja pozdravljam želju njenih sugrađana i svih onih koji žele da pomognu, jer znate kad se takva tragedija desi u porodici, onda je svaka pomoć dobrodošla. Što se tiče ovog zdravstvenog dela, država je opredelila novac za to.

PREDSEDNIK: Hvala vam

Reč ima Bojana Bukumirović, dva minuta.

Izvolite.

BOJANA BUKUMIROVIĆ: Zahvaljujem, predsedavajući.

Gospođo Grujičić, hvala, drago mi je da to čujem. Iskreno se nadam da će i za ostalu decu kojoj je potrebno lečenje isto biti namenjena neka sredstva iz budžeta.

Gospođo Brnabić, maločas ste me u vašem odgovoru optužili da, citiram, "pljujem po našoj omladini". Na stranu to što mislim da je jedna takva izjava neprimerana funkciji koju obavljate, pitam vas sada - u kom ste delu mog izlaganja vi mogli da steknete takav utisak? Šta vi hoćete da kažete? Da vi branite moju decu od mene? Vi branite omladinu od nas? Omladinu koju toliko volite da posle svih tih takmičenja o kojima ste malopre govorili jedino što mogu da urade, ukoliko žele sigurnu budućnost, jeste, nažalost, da odu iz Srbije.

Ja sam govorila o vašoj pogubnoj politici prema omladini, o vašem odnosu prema mladim ljudima. Govorila sam o tome kako vrednujete talenat, kako vrednujete znanje, o tome kakve uzore promovišete mladim ljudima u Srbiji i kakva vam je kadrovska selekcija. Ja sam o tome govorila.

Ne znam zašto se sakrivate iza omladine? Naša omladina je divna. Naša omladina je talentovana. Naša omladina, uprkos našem sistemu, nastoji da niže uspehe. Nemojte vi da se kitite njihovim medaljama, a ja ću da vas obavestim, ukoliko niste znali, da Srpska stranka Zavetnici, prema svim istraživanjima, među omladinom uživa najveće poverenje i najveće simpatije.

PREDSEDNIK: To je bilo dva minuta.

BOJANA BUKUMIROVIĆ: Evo da završim rečenicu. Zato što mladi ljudi znaju da danas ovde govorimo u njihovo ime i zato što znaju da se borimo za drugačiji sistem vrednosti u kojem će oni moći da žive i rade u svojoj zemlji a vi možete samo da im pružite trenutno mesto u autobusu.

PREDSEDNIK: Hvala vam.

Reč ima predsednica Vlade.

ANA BRNABIĆ: Hvala vam.

Reagovala sam jednostavno zato što ste rekli i vi, a i danas prepodne sam čula o našoj omladini toliko da su njima uzori kriminalci i starlete, da su im uzori rijaliti zvezde, ljudi koji izlaze iz zatvora i ja smatram da to nije tačno. I iz tog razloga sam smatrala da treba da reagujem.

Ne sporim da vi imate želju da našoj omladini bude najbolje moguće, zaista ne bih se usudila da tako nešto sporim. Ne bih ni sa kim ulazila u političku debatu - jel vi volite omladinu više ili našu decu više, a ovaj drugi manje ili ja više, a vi manje. Ne, apsolutno ne. Samo mislim da je negde bez veze da pričamo sada da je naša omladina u takvom stanju da su im uzori kriminalci ili starlete. To nije tačno. Ne, rekli ste, vi ste rekli, to su rekli neki drugi, a vi ste rekli da su rijaliti zvezde koje direktno iz zatvora ulaze u rijaliti. To ste vi rekli. Ja ne verujem da su to njihovi uzori. Ja mislim da nisu.

Nisam se kitila njihovim perjem, ponovo, upravo suprotno. Rekla sam da su postizali jako zapažene rezultate. U poslednjih pet godina bolje rezultate nego ikada pre. Ja ne bih rekla da je to uprkos nekom sistemu zato što bi onda i uprkos nekim drugim sistemima postizali još bolje, već da su oni zaslužni, njihovi učitelji, nastavnici, profesori i mentori, ali da je sigurno i neki sistem to stvorio.

Koga mi podržavamo i koga mi nagrađujemo? Reći ću vam ovako. Po konkursima za poslednjih pet godina nagrađeno je 6.247 učenika i za te namene utrošeno je 226.660.000 dinara. Za ostvarene rezultate na svetskim takmičenjima u poslednjih pet godina Fond za mlade talente nagradio je 150 učenika srednjih škola itd. Apsolutno nagrađujemo najbolje. Imamo način da prepoznamo talente i, na kraju krajeva, to je jedan od razloga zašto smo uveli e-dnevnik, a protiv koga ste vi i zašto smo konačno napravili jedinstveni informacioni sistem prosvete da bi imali kao na dlanu našu prosvetu si videli koje škole daju bolje rezultate, koje su nešto lošije, a da bi targetirano pružili podršku onim školama koje imaju nešto lošije rezultate.

Ne postoji nikakva razlika između dece koja idu u školu u nekom najudaljenijem selu i dece koja idu u školu u centru Beograda ili Novog Sada, da ne postoji nikakva razlika. To smo mi uradili.

U svakom slučaju ne bih ulazila u to da li vi više volite ili ja više volim, vi više cenite, ja više cenim. Verujem da nam je svima do omladine u Republici Srbiji stalo. Hvala.

PREDSEDNIK: Hvala.

Reč ima ministarka Grujičić.

Izvolite.

DANICA GRUJIČIĆ: Samo sam htela da kažem vezano za decu. I do sada, znači, poslednjih sigurno šest, sedam godina, sva deca dobijaju o trošku fonda lekove koji su dokazani. Mi nažalost ne možemo plaćati eksperimentalne lekove. Poziv je da se što više pogotovo onih pacijenata koji imaju neizlečivu bolest uključuje u određene studije u nadi da će im možda neki novi lek pomoći. Zaista plaćati eksperimentalne lekove, to bi trebalo da rade upravo kompanije koje ispituju lekove. To je pod jedan.

Pod dva, mi smo sada, juče je bila velika konferencija za štampu sa prof. Sandrom Škondrić, mi smo postavili tzv. veću dostupnost lekova, što znači da će se davati oni lekovi koji su dokazani za neku bolest iako nisu registrovani za tu bolest. Znači, vreme je pokazalo, 20-30 godina, da kod malignih procesa… Time je značajno olakšana i terapija i ne moraju više pacijenti da plaćaju da idu privatno, bukvalno da plaćaju i davanje leka, pogotovo što je najveći deo tih lekova bio jeftin.

Morate da znate da trenutno u Srbiji oko 200 dece i mladih ljudi dobija terapiju kompletnu za retke bolesti. Ove godine je budžet negde oko 4,3 milijarde dinara. Tako da, svima kojima možemo izlazimo u susret. Mislim da je kao nikada do sada zaista zdravstvo i fond i uopšte cela Vlada, da su pokazali razumevanje, pogotovo za bolesne ljude i to je bio jedan od razloga zašto sam podržala SNS u kampanji jer zaista su puno uradili.

PREDSEDNIK: Hvala vam.

Reč ima Aleksandar Jovanović:

ALEKSANDAR JOVANOVIĆ: Dobar dan građani Srbije koji gledate i dobro došli u Beograd. Za manje od dva sata ovde će se skupiti, nadam se, 150.000 ljudi, a ne 9.000 ljudi.

Sve one koji misle da je ovaj protest, koji će biti miran kao i do sada, ruše tako što će da ubacuju razne Miloše Brkiće i ne znam koga, pozivam da to ne čine.

Samo jedan sekund. Imam jedno pitanje za vas, gospođo Brnabić, pošto ste potrošili ovde pola sata pričom o izborima. Kakve vi veze imate sa izborima? Jeste li bili nekad na nekoj listi?

Vi sa izborima nemate nikakve veze, a kažete da se vlast preuzima na izborima. Što se ne kandidujete na tim izborima? Evo, znamo već treći mandat vaš, pa mogli bi lepo jednom da se pojavite na listi, da vidimo koliko to zapravo narod, koliki je vaš kapacitet i legitimitet ovde.

Isto važi i za sve vas koji ste instalirani ovde od strane jednog čoveka.

Evo ga gospodin Gašić. Da podsetim samo građane i sve vas da neće ovo biti prvi put, gospodine Bato Gašiću, da letite sa mesta ministra. Prvi put ste odleteli jel se sećate kad? Kad ste novinarki rekli kako volite novinarke koje kleče. Zato ste otišli. Jeste sami dali ostavku ili vas je možda neko smenio, kao što će i sad neko da vas smeni, pa će da vas postavi. Samo, taj koji vas je postavljao i smenjivao više ne odlučuje o vašoj funkciji. O tome će za manje od dva sata ovde odlučivati građani.

Da znate samo, zamislite, gospodine Gašiću, da se sad vama nešto desi u glavi i odjedanput vi sada odlučite da iz ličnog moralnog razloga hoćete da date ostavku, jel bi bili slobodni to da uradite? Šta bi vam rekao vaš šef, kako ga vi zovete, Aleksandar Vučić?

Vi to ne smete da uradite jer vi nemate lične razloge, jer da bi imali lične razloge morate da imate i adekvatnu ličnost sa integritetom. Šta vas sprečava da to uradite? Šta, kao radili ste dobro svoj posao? Evo, sad ću vam se obratiti na ono što ste govorili, tj. čitali malopre, a to je gomila podataka, do je dosije onog Blažića što je pobio one svoje vršnjake i decu u okolini Mladenovca. Rekli ste – osuđivan višestruko za nasilje, osuđivan za svašta, između ostalog posedovao oružje nelegalno. Onda ste, posle svega navedenog, rekli kako je dobio, ispravite me ako grešim, a ne grešim, dobio dozvolu za nošenje oružja. Jel to tačno?

Jel istina to da je taj kog ste naveli imao dozvolu za nošenje oružja? Nije istina? Odakle mu oružje? Odakle njemu oružje? Cela Dubona zna da taj vitla kalašnjikovim po okolini, preti, nasrće na ljude. Pa, sami ste pročitali koji je njegov dosije. Šta, normalno da taj nosi oružje. Čitav arsenal je nađen kod njegovog oca i kod njega, bombe, kalašnjikovi, a vi sve znate. Čitate nam ovde statistiku enciklopedija, a nemate pojma da je kod njega oružje.

Znate li ko još drži oružje i ko je nasilan? Jel znate ko je Safet Pavlović i njegova ekipa iza Žagubice? Idite tamo, evo ja ću da vam kažem pošto ne znate. Pretrkeljišite tamo Krepoljin i okolinu. Idite u njegov kazinu, javnu kuću. On je predsednik, on je vaš kadar.

Idite, proverite koliko oružja ima taj. Nemojte posle da se čudite. Nekoliko ljudi je za malo izbeglo direktnu smrt zato što ih je prebijao on i njegova ekipa na mrtvo. Ovde je razvlačio narodne poslanice po hodniku.

Gospodine Gašiću, vi koji se tako ophodite prema novinarkama, mrtvi-ladni pred celom Srbijom, jel vam to kvalifikacija da sad budete na tom mestu, ministra policije?

Gospodine Gašiću, tako je lako reći – ja kao Bata Gašić, čovek treba da odem sam, a ne da me ovde teraju da idem, da pričaju kako je sve u redu.

Gledam ja vas, gospodine Gašiću. Zbog vas su ljudi danas ovde. Zbog vas i zbog svih vas su ljudi danas ovde.

Da li ste znali, tu nije gospođa Kisić, evo vi svi znate, iz Odžaka „Poletarac“, predškolska ustanova, pedofil tamo zaposlen. Kadar SNS. Odakle pedofil u predškolskoj ustanovi? Sad kao nema veze.

Nama malopre Darija Kisić kaže – sistem nije zakazao. Ana Branabić kaže – zakazao. Hajde se vi dogovorite da li je sistem zakazao ili nije, a za to vreme od vas se traži ono što se traži u svakoj normalnoj zemlji. Nemojte to svoditi na to koga ima više, koga nema više, nećemo se prebrojavati.

Još jednom ću ponoviti za ovog Milovana Brkića, koga svrstavate u opoziciju, takvi kao što je on nisu dobrodošli na naše proteste, ali je zato vama jako prihvatljivo, gospođo Brnabić, da urednik „Informera“ D. J. Vučićević juče na naslovnoj strani objavljuje slike mojih kolega i mene i kaže „Hoće da siluje decu i da ubija“. Ja vas sada gledam, gospođo Brnabić, šta vi kažete na taj naslov? Šta, malo vam je krvi? Treba još da se poubijamo?

Mi smo mirno izašli da šetamo, dve nedelje za redom šetamo i danas ćemo opet šetati mirno. Od vas ne tražimo više ništa, vi se ovde više ništa nećete ni pitati uskoro, pitaće se onaj koji vas je tu doveo, čiji ste robovi, to je Aleksandar Vučić, to znamo, samo se zapitajte, ako imate uopšte bilo kakav kontakt sa stvarnošću koji ne nazirete više, razmilite odakle ti ljudi toliki na ulici? Šta, sve je u redu, pa ljudi nemaju druga posla nego su izašli na ulicu?

Pre nedelju dana ili manje od nedelju dana, gospođo Brnabić, obraćate se poljoprivrednicima koji prosipaju mleko, to je bilo pre neki dan. Kažete – nema para, država nema para. Onda, op, evo Vučić dođe i kaže – ima para. Pa jel ima para ili nema para?

Vidite ovako, gospođo Brnabić, ljudi koji nas hrane, to su isti oni ljudi koji treba da budu proterani zbog „Dandija“, „Rio Tinta“, svih vaših strateških pajtosa sa kojima ste se dogovarali po Londonu iza leđa naroda, to su ljudi koji nas hrane. To svako društvo normalno čuva kao malo vode na dlanu.

Lako je vama, gospođo Brnabić, iz Jovankine vile da odete, recimo, u Lebane i da kažete onom narodu koji stvarno nema za hleb, ne može da preživi, kako ste vi uz njih. Lako je sa Dedinja biti uz sirotinju, e zato su ljudi na ulici.

Da se razumemo jednu stvar, ovo više nije protest samo protiv ovoga za šta ste direktno odgovorni, za malog Luku ne kažem da ste krivi, tog malog niko nije mogao da provali, ali, gospodine Gašiću, za ono u Mladenovcu, ne da ste krivi, nego ćete i da odgovarate za to, a doći će vreme i za to. Ovo je protest protiv svega što se nagomilalo u ovom narodu. Možete da se pravite blesavi do prekosutra. Bilo nas je 50 hiljada, biće nas 100 hiljada i biće nas sve više i više sve dok ne ispunite i poslednji zahtev.

Da kažem samo nešto ovome najvećem trovaču svih vremena u Srbiji, Bordžiji, D. J. Vučićeviću, to što si juče objavio, to ti je jedan od poslednjih brojeva „Informera“.

Prekinite da trujete narod. Vi to vrlo dobro znate šta radite, ja ne pričam sada vama, ja pričam svim ovim ljudima koji do sada nisu imali hrabrost da izađu na proteste, ali kao što ste primetili, evo danas srednjoškolci pozivaju jedni druge da dođu sad ispred Skupštine.

To su ta deca, pametna, naravno da su pametna, deca, gospođo Brnabić koja ne gledaju rijaliti programe. Upinjete se iz sve snage da nam objasnite kako klinci ne gledaju rijalitije, a pošto klinci ne gledaju rijaliti programe, onda ste se setili da simbola rijaliti programa, višestrukog kriminalca Kristijana Golubovića, dovedete u školu, pošto oni ne gledaju, hajde sada ćemo mi da dovedemo da ga gledate uživo. To ste vi smislili.

Svi vi ovde zajedno, deset godina, dosta je narodu i muka je narodu od vas. To svi vi dobro znate. Razmislite. To sam vam već više puta govorio, vi ste svi viđeni na puštanje niz vodu, svi vi, zato što ste se smučili Aleksandru Vučić, i sada gledate kako bi mogli da se udenete negde, da li ćete ponovo da preletite kod nekog. Nećete. Nećete nigde, zato što će u ovoj zemlji uskoro, početi da vlada ono što zovemo zakon. Onog momenta kada taj zakon počne da vlada, kada se uspostavi vladavina zakona, svi vi koji ste stekli ogromnu lovu, koji ste se zabili gore na Dedinju, po vilama, koji ne znate šta ćete sa parama od malih hidro-elektrana, od vode koju ste oteli ljudima, ne znate šta ćete sa parama od vaših Aseka, pojma nemate, živite u paralelnoj stvarnosti, dok dva miliona ljudi, bukvalno, nema šta

Zato vam kažem, jedino što treba da uradite, da to uradite sami, a ne da čekate Vučića da to uradi. Tako se nećkao oko Rio Tinta, pa je popustio, to će biti i sada. Uradite to zbog sebe, gospodine Gašiću, nemojte da čekate Vučića, pa, nije vam on roditelj, nije vam on vlasnik vašeg života. Uradite, gledate me sada u oči, to je lepo, ako ste čovek to uradite. Jer niste bitni vi, nego će nakon vas, samo se vi krstite gospodine Gašiću. Znato zašto je važno, da bi i sledeći Gašić i bilo ko, bio on u SNS, ili u nekoj drugoj stranci, prihvatio realnost da kad nešto pogreši u miru i tišini da ostavku. To radi svako normalno društvo.

Mi ovde možemo da pričamo do ujutru. Znam šta je vaš cilj, evo gospođa Brnabić prosek po svakoj turi pola sata, vrti nam istu priču. Koliko godina vi nama te priče pričate kako je ovde nama dobro. Toliko nam je dobro da ta deca, pametna, najpametnija, ne žele da žive u zemlji u kojoj je premijerka Ana Brnabić i ne žele da gledaju Anu Brnabić svaki dan kako im priča kako je super. Pobegoše oni od tog tigra ekonomskog, svih tih vaših parametara i podataka koje sipate ovde, koji ništa ne znače. Život gospođo Brnabić, i svi vi ovde zajedno prolazi negde daleko, daleko od vas, daleko od vas. Narod je do sada mogao sve da trpi, sve vaše laži, sve te vaše rečenice kako je zapravo super. Otrove koje sipate svaki dan sa „Pinka“ i „Hepija“, a znate šta je problem, svaki normalan čovek, koje god da je političke opredeljenosti, ima nekakav kapacitet, između ostalog i za otrove, i kad taj otrov dođe do svog maksimuma ljudi postaju rezistentni, i onda se pitaju, čekaj, kako ja ovde živim.

Šta je problem, evo slušajte, samo nastavite dalje, vinjak, ubica, silovatelj, to ste vi, i kad tad, a vrlo brzo suočićete sa stvarnošću. Kažem vam u ovoj zemlji postoje neki zakoni, kada bi se ti zakoni promenili, mnogi od vas, mnogi od vas bili bi tamo gde im je i mesto, sve po zakonu, po pravdi u zatvoru, a da se ja pitam, ja bih za svakog od vas da vam olakšam malo, kada budete otišli u zatvor napravio jedan rijaliti da narod može da vas gleda 24 sata sve zajedno na gomili, jer ste doveli ove ljude do propasti. Vama je to smešno, gospodine Gašiću. Zapitajte se malo, otkud ovi ljudi ovde sad, za manje od dva sata ispred, i svi vi zajedno za vaše dobro, kažem vam, ispunite sve do poslednjeg zahteva, u suprotnom, imaćete sve više ljudi na ulici. Toliko, i hvala lepo na pažnji.

PREDSEDNIK: Pravo na repliku.

MILENKO JOVANOV: Neki su već bili u prilici da slušaju tirade ovakvog tipa prilikom predlaganja nekih zakona, ili budžeta ili nekih drugih akata, nekima je ovo prvi put da imaju prilike da se suoče uživo sa ovakvom pojavom i ovakvim načinom izlaganja.

Iskreno rečeno, ja sam tu svašta odgovarao, bude on mnogo nepristojniji od ovoga, pa dobije takav odgovor. Međutim, od juče pravo da vam kažem, nemam nešto motiva da na takav način diskutujem sa njim, jer sam juče video otprilike, kako to izgleda. Reći ću vam prosto da znate o čemu se radi i o kome se radi.

Imali smo Kolegijum Skupštine, i javi se gospodin i kaže sutra da se ne radi. Posle njega se javlja Miroslav Aleksić, to nije zajednički stav cele opozicije, može da priča u svoje ime, a posle Aleksića se javlja njegov šef poslaničke grupe, to nije član čak ni naše poslaničke grupe. To nije zajednički stav ni naše poslaničke grupe. Na to čovek samo slegne ramenima i kaže – a, jadan. Nema tu ništa drugo.

Što se tiče liste, dakle to postoji na sajtu, to na dva klika može da se proveri, na rednom broju 14, čini mi se da je bila Ana Brnabić, one liste koja vas je pobedila u onim Nedeljicama o kojima ste pričali onako ubedljivo.

Kada pričate o nasilju, još jedan koji ne kreće od sebe. Evo vidite gospodine Gašiću, kada se već poziva na taj zakon, kada se već poziva na sve to, pogledajte ga ovde sa ovim čovekom koji drži ovu sekiru u ruci prilikom nekih protesta. Znate nije baš da su hteli nekog da nasekiraju, nego ovde je nešto drugo bila ideja. Prema tome, pretnje kako ćete vi na ulici, vidim kalirate, juče vas je kaže Milivojević bilo 150.000, sada kažete 50.000. Sutra će vas izgleda biti još manje, ne znam šta vam je, smanjujete brojeve, ranije ste ih povećavali. Nego, ja sada vas pitam u šta želite ovu zemlju da pretvorite. Bilo vas je 150.000, u redu i sada 26. nas bude 150.200 i šta onda? Onda mi namećemo svoju volju i sve što ste vi radili, sve pada u vodu, jel u to hoćete Srbiju da pretvorite? Jel tako mislite da će zemlja da funkcioniše? Vi pretite da ćete na ulici vi postavljati, smenjivati, razrešavati, zabranjivati itd. i nećete to vi, nego će to narod na ulici. Pa ne, nego vi, narod iako je izašao da izrazi neki pijetet prema žrtvama, to je uradio, a vi to politizujete, što niko nikad nije radio.

Rekao sam sve ono, nisam rekao onako kako ste rekli, ali sam vam pobrojao sve tragedije i sve smrti koje ste zloupotrebljavali i to nastavljate da radite i dalje. Treba da vas je sramota.

PREDSEDNIK: Reč ima ministar Bratislav Gašić.

BRATISLAV GAŠIĆ: Zahvaljujem gospodine predsedniče.

Gospodo i dame narodni poslanici, da, prošli put kada sam načinio grešku, tog trenutka sam se izvinio građanima Srbije i podneo ostavku zajedno sa mojim kolegama iz SNS, dogovorili se i pomerio se sa tog mesta.

Sada kažete narod je ispred i demonstrira zbog mene, ali ja nisam ništa kriv. To su vaše reči, vas citiram. Ne razumem.

(Aleksandar Jovanović: Za Mladenovac ste krivi.)

Za Mladenovac ste izneli niz neistina. Taj čovek nikad nije imao oružje, taj čovek nikad nije osuđivan, jer je bio maloletnik i imao privođenja koja nisu isto, kao i osuđujuće presude da bi moglo da se postupa. Ne znate veliki deo stvari iz same istrage koja je sprovedena te noći, nego priča narod. Ja sam te čitave noći bio sa mojim saradnicima tamo, video koliko je narod uplašeno, koliko je svetla gorelo u celom selu, pričao ujutru sa tim ljudima i nikad se nije desilo da je on izašao sa automatskom puškom, jer bi istog trenutka bio uhapšen.

Ta priča o tome da je imao dozvolu – nije. Njegov otac jeste, ali bila je oduzeta, onako kako to zakon nalaže.

Čuo sam ja vaše priče, ne vaše lično nego od drugih, zašto je helikopter morao da toči dva puta gorivo, zašto ovo, zašto ono. Kažu – nije policija ništa preduzela, oni su se predali. Šta ste vi očekivali? Oni su uhapšeni.

Šta to znači – nije policija ništa preduzela? Uhapšeni su. Šta su trebali, da budu streljani, da budemo isti kao oni? Nećemo to sebi da dozvolimo. To su monstrumi koji su načinili izuzetan zločin, težak zločin i zato će da odgovaraju.

Nemojte da očekujete, isuviše smo ozbiljni i odgovorni ljudi svi mi u Vladi Republike Srbije, da bi iznosili detalje iz istrage pred vama, a brane ih ti isti advokati koji su do juče bili sa vaše strane i u vašim partijama.

Što se tiče mog ličnog digniteta, integriteta i svega, postoji on i te kako jako i vi to znate odlično, ali postoji i moj šef i moj predsednik i moja stranka, zbog koje sam ja, kao jedan jedini Srbin u istoriji, mogao da budem i ministar odbrane i direktor BIA i da budem ministar policije, sve tri funkcije u sektoru bezbednosti. E, hvala mojoj stranci i mom šefu na tome. Bez njihove podrške, ja ne bih to mogao.

Što se tiče moje smene, da, i premijerka vam je rekla, predsednik je rekao, nema problema. Gospodo, idemo na izbore, narod će da kaže, ti kriminalci, ti loši, ti nepismeni, ti glupi, ne zaslužuju poverenje građana Srbije. Glasaćete, izvolite pa pravite Vladu. Ali da vi menjate ministre zato što je vama takva volja došla, pogotovo ne vi, nije moguće. Dajte onda sutra kažite koga da postave, ko vam je to bogougodan da bude na mestu na kome sam ja danas. Sledeće je verovatno premijerka, opet će da vam bude nešto drugo na pameti.

Ne, gospodo, to se ne radi ovde kod nas tako. Izbori, pa ćete onda vi sa vašim pokretima i vašim strankama da izađete i da se izmerite, kao i mi što radimo. Nikakav problem nemamo sa tim.

Priviđa vam se stalno Safet, čovek koji u Žagubici ima 98% ucena za SNS dobija. Nije to višnjica bez koštice, gospodine narodni poslaniče, pa se priviđaju tamo neke javne kuće i neke druge stvari. Priviđa vam se oružje. Ja razumem lični odnos prema Safetu, ali gde smo mi otišli iz tragedije i o priči o tragediji, da smo se vratili na hidrocentrale i na priču o hidrocentralama?

Drugo, nemojte molim vas, ako ne zbog mene, onda zbog ovih poštenih 50 hiljada srpskih policajaca, da o rezultatima njihovog rada, o merilima njihovog rada, o brojevima koje smo vam izneli u ovom izveštaju, ove izveštaje ja nisam pisao, pisali su ga ljudi koji su 20 i više godina u Ministarstvu unutrašnjih poslova i izneli su vam realnu sliku kada je kriminal i kada je bezbednost građana u pitanju, nemojte tako da se odnosite prema tome. Hvala.

PREDSEDNIK: Reč ima predsednica Vlade.

ANA BRNABIĆ: Hvala vam.

Ja ne znam zaista kakvo je vaše mišljenje o našim građanima ako se usuđujete da lažete oko tako lako proverljivih stvari kao što je ta da li je neko bio na listi ili nije? Kako možete toliko da nipodaštavate građane? Mislite da oni ne znaju da li je neko bio na listi ili nije?

Jel se vi sećate kad ste me kritikovali što sam ovde bila među narodnim poslanicima pre nego što sam podnela ostavku? Kako nisam bila na listi a našla sam se odjednom u Skupštini?

Neverovatno da u ovako jednom ozbiljnom domu, domu demokratije, naroda, vi morate da se bavite takvim stvarima, toliko banalnim stvarima. E, kao, ti nisi bila na listi, šta ti imaš da pričaš?

Prvo, sve i da nisam bila na listi, bira me većina u parlamentu i ne moram ni da budem na listi. Ali sam, eto, bila na listi i to na prilično visokom mestu. Onda ste me pljuvali što sam preuzela mandat i dala ostavku. Šta sad hoćete, da me pljujete što nisam bila na listi, iako ste me već pljuvali što sam bila na listi i preuzela mandat? Jel možemo da me pljujemo i što sam ovde i što nisam ovde? Ali, nema veze, nisam bila na listi, kome je to važno.

To mu dođe isto kao ovo za Milovana Brkića. Mi smo ga ubacili na njihov protest i mi smo sprečili njih da oni njega udalje sa protesta i mi smo mu rekli – idi tamo, reci da Aleksandru Vučiću treba otkinuti glavu, da nas sve treba mladi klinci da pobiju sa puškama i opsuj majku Aleksandru Vučiću. To smo mu mi napisali i mi smo ga poslali tamo na protest, on je to rekao, a vi ga, jel, šta, niste ga udaljili sa tog protesta zato što smo vas mi sprečili da ga ne udaljite sa protesta? Jel smo vam mi ubacili Mladena Obradovića iz Obraza na protest protiv nasilja? Mi smo vam ubacili njega, aha. A jel smo vam mi ubacili možda i ove što vas podržavaju, drugi novinari, kao Dejan Petar Zlatanović – ko potpiše, njega ubiše, i te na tom protestu koji viču za tajkunske medije, šta imate da poručite sa ovog protesta protiv nasilja, ko potpiše, njega ubiše! Nemojte baš tako. Jel smo i njih ubacili mi?

Rekao je učesnik vašeg protesta na Nova S televiziji, a novinar je radikalno reagovao tako što je rekao – nemojte baš tako, sa protesta protiv nasilja, nepunih deset dana nakon onih tragedija i monstruoznih ubistava. Nova S je naša televizija sada i Milovan Brkić je naš i Dejan Petar Zlatanović je naš, jel? I N1 je naša televizija? Dobro. To samo govori, gospodine narodni poslaniče, o stanju vaše svesti u ovom trenutku.

Dejan Petar Zlatanović je pozivao direktno na ubistvo predsednika Republike Srbije Aleksandra Vučića – ko potpiše, njega ubiše. Svi vi ste ustali da pozivate da se pusti iz pritvora zato što, je li, kako novinar može da bude uhapšen? Milovan Brkić je priveden nakon toga za direktan poziv na državni udar i ubistvo predsednika Aleksandra Vučića. Mi koji smo ga poslali, mi smo ga i priveli, jel? To tako ide u vašem sistemu vrednosti? Dobro.

Možda ne znate o kome pričam, pošto ste ga nazvali Miloš Brkić. To je Milovan Brkić, koji je pričao na vašem protestu, pozivao na ubistvo predsednika Aleksandra Vučića, psovao mu majku i pozivao da mladi klinci uzmu puške i da reše sudbinu Srbije. To je rekao na prvom tom tzv. protestu protiv nasilja, i to na prvom koji je u stvari bio komemorativni skup. I niko od vas se od toga nije ogradio i niko od vas ga nije udaljio sa tog skupa. Tako da, toliko o Brkiću i protestu protiv nasilja.

Vi kažete, mi smo ljudi bez ličnosti i integriteta, pokušala sam juče kada sam ušla u Skupštinu da apelujem, da na ovoj makar sednici, sa ovakvom temom tako ne pričamo, da baš se toliko ne vređamo. Evo, ja vas ne poštujem, nikada ne bih rekla možda da nemate ličnosti, da nemate integritet, kao što ne poštujem tu neke druge, ali nikada ne bih rekla, da ih je baš briga za ljudske, a posebno dečije živote, ali vi nama možete da kažete i da smo bez ličnosti i bez integriteta i da nas baš briga za pobijenu decu.

(Aleksandar Jovanović: Ja vam to nisam rekao.)

Sada niste rekli da smo ljudi bez ličnosti i integriteta? Ja vas molim, ja ne znam zaista, dajte, pogledajte transkript? Evo, ja zapisujem šta vi kažete.

PREDSEDNIK: Samo nemojte da vičete sa mesta. Ne govori se sa mesta.

ANA BRNABIĆ: Ja to vama nikada ne bih rekla, iako bih imala mnogo, mnogo više razloga da otvorim pitanje i vaše ličnosti i vašeg integriteta, kao čoveka koji je prvo bio investitor u maloj hidroelektrani, tražio dozvole za male hidroelektrane, a onda se borio protiv malih hidroelektrana. Gde je tu integritet?

(Aleksandar Jovanović: Gde je tu dokument?)

Evo, ga tu je dokument, pokazaću vam dokument, nikakav problem nije.

PREDSEDNIK: Jovanoviću, nemojte da vičete kada niste dobili reč. Jovanoviću, ponašajte se pristojno.

(Aleksandar Jovanović: Gde vam je dokaz? Pokažite?)

ANA BRNABIĆ: Nikakav problem, pokazaću vam dokument.

PREDSEDNIK: Ne vičite, Jovanoviću.

ANA BRNABIĆ: Dakle tražili ste dozvole za male hidroelektrane kao investitor. Onda kada vam taj posao nije uspeo, onda ste se okrenuli protiv malih hidroelektrana.

Toliko o integritetu, kao i o integritetu vaših najbližih saboraca koji su kao deo Revizione komisije Ministarstva građevine davali saglasnost za građevinske dozvole za male hidroelektrane, između ostalog i na Staroj planini koju su onda rušili.

(Aleksandar Jovanović: Dajte ime?)

Pa, ovaj kako se zove bivši dekan Šumarskog Fakulteta.

PREDSEDNIK: Jovanoviću, sačekajte ako dobijete reč ponovo govorićete, nemojte više iz klupe da vičete.

ANA BRNABIĆ: Taj čovek, sada je ja ne znam prodekan ili nisam sigurna šta je, nešto je, mislim da je profesor na Šumarskom fakultetu. Mislim da mu je plata na tom fakultetu dobrano preko stotina hiljada dinara, a mislim da ima i funkciju na Beogradskom univerzitetu. Mislim ili nadam se da više nije u Revizionoj komisiji Ministarstva građevine, pošto je kao istaknuti član te Revizione komisije davao saglasnost na projektno tehničku dokumentaciju za male hidroelektrane, a onda sa vama išao i rušio upravo te male hidroelektrane, ali novac za rad u Revizionim komisijama je zadržao za sebe toliko o integritetu. Toliko o integritetu.

(Aleksandar Jovanović: Ime i prezime?)

ANA BRNABIĆ: Ime i prezime.

PREDSEDNIK: Bez vikanja, molim vas.

ANA BRNABIĆ: Kako se zove onaj čovek što je bio? Ratko Ristić se zove.

(Aleksandar Jovanović: On je rektor univerziteta.)

PREDSEDNIK: Nemojte da vičete iz klupe.

ANA BRNABIĆ: Da, prorektor Univerziteta, jeste prorektor.

PREDSEDNIK: Dozvolite da završi predsednica Vlade, ako se posle toga javite za reč dobićete priliku.

ANA BRNABIĆ: Jeste, jeste, pa, mislim to je opet pitanje za Univerzitet, ja ga nisam tamo stavljala, njihovo pitanje je pitanje njihovog integriteta.

Kao što je iskreno da vam kažem i pitanje takođe i integriteta Beogradskog univerziteta, pa, kako to da se nisu, da nisu našli za shodno, da se definišu prema istupima i pozivima na nasilje profesora Jove Bakića sa Filozofskog fakulteta? Kako to da niko sa Filozofskog fakulteta iz etičke komisije? Kako to da niko sa Beogradskog univerziteta iz etičke komisije? Kako to da niko od njih nije našao za shodno da kaže, znate šta možda je uvaženi profesor malo preterao kada poziva na nasilnu smenu režima, obećava da će neko nekoga juriti po ulicama i bacati u reke? To je opet na Beogradskom univerzitetu, to je na njima i hajde, ako se borite protiv nasilja zaista osudite Jovu Bakića, pitajte Beogradski univerzitet i Filozofski fakultet zašto se nisu oglasili? Da li je to politika koju oni poštuju i podržavaju? To da se nasilno smenjuje vlast? Smenjivaće se vlast, ali na izborima.

Toliko o integritetu, ali opet ja vama nikad tako nešto ne bih rekla, zato što mislim da nije pristojno ili nije za ovaj dom, ali vi nama možete da kažete i da smo robovi, ali to je u vašem maniru i to takođe govori o vašim vrednostima, o vrednostima koje vi projektujete za ovo društvo. Pa, se onda pitamo, a što su vrednosti u društvu takve da imamo nasilje. Pa, zato što neko dođe i kaže, drugom odraslom biću, ti si rob, ti si nečiji rob. Lepo, stvarno, svaka vam čast na tome.

Vi kažete, traži se ono što se traži u svakoj normalnoj zemlji, valjda misleći na ostavku Bratislava Gašića. Opet da vam kažem, juče sam pričala o tome, ali nema veze, pričaću opet pola sata zato što svaki put, da moram da se ponavljam, zato što se i vi ponavljate. Ne, ni u jednoj normalnoj zemlji se to nije tražilo, nikada i nigde. U SAD se nije tražilo. Nije se tražilo u Norveškoj. Nije se tražilo u Nemačkoj. Nije se tražilo u Srbiji 2002. godine. Nije se tražilo u Srbiji 2007. godine, nije se tražilo 2013. godine ni od vlasti ni od gradonačelnika tadašnjeg. Nije se tražilo i nigde se nije tražilo.

(Aleksandar Jovanović: Dobro, ali sada se traži.)

PREDSEDNIK: Jovanoviću, nemojte da urlate. Molim vas, kontrolišite se, Jovanoviću. Dokle više da vičete.

ANA BRNABIĆ: Nije se tražilo u Rusiji. Nije se nigde tražilo.

Dakle, upravo suprotno onome što vi kažete. Vi kažete, traži se ono što se traži u svakoj normalnoj zemlji. Ja kažem, upravo je istina suprotna od toga, nijedna normalna zemlja nije za ovakve tragedije optužila vlast ili bilo koga u vlasti, niti jedna. To se desilo i to prvi put, samo u Srbiji, a u Srbiji se takođe ranije dešavalo, ali niko nije optuživao vlast i nije tražio ostavke zato što se to nije koristilo kao sredstvo političke borbe i zato što to nije ljudski i nije pristojno. Ali, dobro, kako smo do toga došli, ja mislim jedan od razloga je takođe cenzus od 3%, ali dobro, šta da radite, cenzus od tri posto može da uđe svako ko može da uvredi neku drugu osobu i to je tako.

Vi kažete mirno ste izašli da šetate, sve u redu, poštujem, svaki protest, sa dužnom pažnjom, dužnim uvažavanjem. Moje pitanje još jednom, zašto samo maltretirate građane. Zašto blokirate Gazelu? Šta su ti građani krivi? Šta su oni krivi što su krenuli sa mesta A na mesto B? Šta su oni krivi, zašto oni dva sata ne mogu da prođu, da stignu do svog roditelja, babe ili dede, do svog deteta, do svog posla, sa posla do svoje kuće, do svog lekara? Šta su krivi? Zašto maltretirate građane? Zašto protest protiv nasilja mora da bude nasilje nad drugim građanima? Zašto protest protiv nasilja mora da bude uskraćivanje osnovnih Ustavom zagarantovanih prava svim drugim građanima, a to je pravo na slobodno kretanje. Zašto? Nemam ništa protiv mirnih protesta, može da bude sto, može 50, može 1000, može 10.000, može 100 hiljada, ali da se ne maltretiraju namerno svi drugi građani.

U redu, ima vas deset hiljada, u redu vi kažete 100 hiljada, neko kaže 150 hiljada, večeras će biti, ne znam, 380 hiljada, svejedno, tu ste, ima vas mnogo, tu ne može da protiče saobraćaj. U redu, legitimno, ali vi odete da blokirate međunarodni putni pravac zato što nije dovoljno da imamo problem u saobraćaju na tom mestu, nego hajde da imamo, da blokiramo sve građane, pa čak i one koji koriste Srbiju kao tranzitni pravac. Čemu takvo nasilje? Čemu takvo maltretiranje? Tako da mirno izašli da šetate, nemam nikakav problem, ali to nije ono što vi radite.

Pričate o poljoprivredi, poljoprivrednicima, tu mu je takođe zanimljiva jedna stvar koja se desila juče i danas i to je najbolji pokazatelj kakav je zaista vaš odnos prema poljoprivrednicima, vaš, velikog dela opozicije, tajkunskih medija, opozicionih medija.

Vidite, 28. aprila ovi poljoprivrednici, sa kojima smo juče postigli dogovor, bili su heroji u tajkunskim medijima, pre svega na „Nova S“, „N1“. Bilo je naslova tipa - sramotna otkupna cena mleka, besni proizvođači planiraju sa mrtvačkim kovčegom kod Vučića, mlekari opet udaraju po džepu šumadijskih stočara itd sada, kada su došli kod predsednika i dogovorili se, od juče hajka na te ljude, koje zovu danas Vučićevi poljoprivrednici.

Ti isti ljudi, taj isti čovek, taj Palamarević 28. aprila bio je heroj, bio je najbolji poljoprivrednik, bio je čovek koji nas hrani, a danas je Vučićev poljoprivrednik. Danas je to čovek koga smo mi podmetnuli valjda da se dogovori sa nama. E takvi su vama poljoprivrednici i njih delite ko je Vučićev, a ko nije Vučićev.

Nema veze šta su oni dobili, nema veze što je budžet za poljoprivredu danas preko 80 milijardi dinara, a pre 10 godina je bio 25,8 milijardi. Nema veze, nego je važno da se i oni politički zloupotrebe. Ako mogu nekako i oni politički da se zloupotrebe, dajte da ih politički zloupotrebimo.

Danas su ovi iz „Stiga“ heroji, iz Požarevca, a sutra jadni ljudi, ne daj bože da se dogovorimo, pa i oni će biti Vučićev poljoprivrednici. Biće najgori. Nisu oni nikakvi poljoprivrednici.Ne, nego je poljoprivrednik ovaj Slankamenac koji je zaposlen u Gradskoj upravi Novog Sada. On je poljoprivrednik, a ovi nisu poljoprivrednici?

(Aleksandar Jovanović: Nemojte da se nervirate.)

Pa, nerviram se. Kako da vam kažem? Nerviram se, ljudsko biće sam. Nerviram se. Nerviram se što kritikujete, opanjkavate bilo koga ko se u tom trenutku ne slaže sa vama. Do juče vam je bio najbliži i najbolji, a sutra je najgori. Nerviram se. Ljudski me boli to zato što ja mislim da su to užasne vrednosti, zato što mislim da to polarizuje ovo društvo, zato što mislim da treba da smanjujemo tenzije, a ne da sedimo ovde i da pričamo kako je neko rob i čovek bez ličnosti i integriteta.

I opet pretite medijima. Vi kažete - jedan od poslednjih brojeva „Informera“. A kako vi to znate? A kako vi znate da li je to jedan od poslednjih brojeva „Informera“? Vi ćete da ih ugasite?

Pa, zamislite vi samo kada bi neko ovde rekao - e to je jedan od poslednjih brojeva tajkunskog dnevnog lista „Nova“. To bi se digla kuka i motika.

Kako vi smete to sebi da dozvolite kao narodni poslanik? Kako vi možete medijima da pretite? Šta ćete, da ih ugasite? Kako ćete to da uradite?

(Narodni poslanik Aleksandar Jovanović dobacuje s mesta.)

To ćete da uradite? Pa, dobro.

Ja vam kažem da nećete, kao što niko neće da gasi na silu nikakve, nijedan medije u Republici Srbiji, bez obzira da li se nama sviđaju ili nam se ne sviđaju. Neće ih niko na silu ugasiti.

PREDSEDNIK: Uzdržite se, Jovanoviću. Bez dobacivanja više.

(Aleksandar Jovanović: Po zakonu.)

ANA BRNABIĆ: Ako je po zakonu… Pa, vi ste ovde poslanik, evo, vi možete, menjajte zakone, pa gasite šta hoćete. Hajde, ali demokratski, u institucijama, na izborima.

(Aleksandar Jovanović: Zakon već postoji.)

Konačno, vi kažete da smo mi nekog simbola rijalitih programa doveli u školu. Nikakve veze mi sa tim nemamo.

Dopustila mu direktorka škole, onda je jedan tajkunski dnevni list njega pljuvao, a ovu grupu koja je zamolila i dovela ga u školu, njih je hvalio zato što su oni valjda protiv vlasti.

Ne znam, ne slušam, ali njih je hvalio, a oni su Kristijana Golubovića doveli u školu, a direktorka škole je dopustila.

Vidite, ta direktorka škole više nije direktorka škole. To je do nas, a taj propust je bio do nje, a tajkunski mediji sebi dozvole da 50% te priče kritikuju, ali 50% te priče brane. Toliko o vrednostima.

I, konačno, što se tiče rijalitija, ja razumem da bi vi sve nas ubacili u neki rijaliti. Ovo je drugi put danas da to čujem. Vaše kolege su rekle da mi odavde možemo svi zajedno da idemo u „Zadrugu“. Vi ste rekli da mi odavde svi zajedno treba da idemo u neki rijaliti i vaš kolega ovde jedan iz opozicije, jedan tzv. sindikalni lider, je isto tako rekao da će mene da ubace u rijaliti, pa će tamo da me siluju crnci pred celom naciojm u tom rijalitiju, tako da dosta sa tim rijalitima.

Taj kolega, da vam kažem, gospodine narodni poslaniče, šeta sa vama protiv nasilja. Taj kolega šeta sa vama protiv nasilja, a vi mu dopuštate da šeta sa vama protiv nasilja taj koji je pretio silovanjem.

(Narodni poslanik Aleksandar Jovanović dobacuje s mesta.)

Pa, narodni poslanik tu.

Raspitajte se. Verujem da svi znaju.

Konačno, ja vam zaista želim sve najbolje i uspešne, što bi vi rekli, prosvjede kada govorite o hrvatskim medijima zato što vas ne razumeju da su to protesti.

Hvala vam mnogo.

Toliko o integritetu.

PREDSEDNIK: Vi hoćete ponovo?

(Aleksandar Jovanović: Da.)

Znači, nije vam nepoznato da možete i pristojno da se prijavite za reč i da je dobijete?

Do pre par sekundi nikad ne bih rekao da vam je poznat taj mehanizam, sudeći po vašem ponašanju.

Imate dva minuta.

ALEKSANDAR JOVANOVIĆ: Gospođo Brnabić, hvala vam na ovom iscrpnom izlaganju.

Pričate da neko nekog na silu sprečava i vrši nasilje tako što blokira mostove, pa ja sada opet pitam vašeg ministra, koji je već jednom bio smenjen, evo, sedi pored vas, a ko to blokira poljoprivrednike da dođu već treći dan ovde u Beograd? To se sve radi milo? Mi sve na silu, a vi sve milo?

Gospođo Brnabić, pogledajte me samo nešto da vam kažem, pričamo normalno. Zamislite da sutra osvanete u novinama – kaže Ana Brnabić hoće da siluje decu. Zamislite to.

Prvo, taj Milovan Brkić je došao sam i slikao se u mobilni telefon. Ja vam sad opet kažem, taj nije dobrodošao i svi takvi na našim protestima, a može i prosvjedima, sasvim je svejedno, razumemo se. Takvi nisu dobrodošli.

Sada vi mislite da smirujete tenziju tim svojim jezikom? Ne, gospođo Brnabić, tako se ne smiruje tenzija, tako se potpiruje nasilje. Svaka vaša reč ide u tom pravcu i neće dovesti do smirenja.

Samo se vi prebrojavajte za 26. i još nešto da vam kažem oko tog 26. Iz mog sela Temska, odakle su svi moji, uvek je dolazilo nekoliko autobusa. Selo ima 600 stanovnika. Dva, tri autobusa na vaše proteste. Došla su pre neki dan dvojica, trojica da prave spisak za proteste. Da li znate koliko ih se prijavilo? Petoro. Nešto im se ne ide 26. u Beograd. Razmislite zbog čega.

Hvala.

PREDSEDNIK: Reč ima ministar Gašić.

Izvolite.

BRATISLAV GAŠIĆ: Hvala, gospodine predsedniče.

Dame i gospodo narodni poslanici, pa nije problem biti bez funkcije. Vratite se lepo u svoju stranku, radite sa svojom porodicom, sa svojim prijateljima i postignete rezultat od 68% za Aleksandra Vučića. Nije problem ni sad.

Drugo, to što neće iz sela Temske, a pozabaviću se ja baš koliko će ljudi da pođe, nadomestiću ja iz mog sela Šavrane pored Kruševca, ne brinite, ne šest, 12 autobusa, tako da vas molim da ne brinete vi o našem mitingu i o dolasku ljudi iz unutrašnjosti.

Što se tiče neistina koje ste izneli, da je prema poljoprivrednicima na bilo koji način policija u protekla četiri dana postupala represivno, evo, pred svima vama vam kažem - ni jedna intervencija policije. Dobili su mogućnost da mogu bez ikakvih problema da iskažu svoje nezadovoljstvo. Policija je izašla i upozorila ih na posledice zatvaranja važnih i glavnih putnih pravaca, da je to krivično delo, de nemaju prijavljen skup i da to ne možemo da pustimo da bude pravilo u Srbiji, pa svako živi će da izađe da blokira neki put. Ali, nemojte da iznosite neistine i da širite paniku da je na bilo kom mestu širom Srbije gde su bili organizovani poljoprivredni protesti policija na bilo koji način intervenisala. Hvala vam puno.

PREDSEDAVAJUĆA (Snežana Paunović): Hvala.

Reč ima predsednica Vlade gospođa Ana Brnabić. Izvolite.

ANA BRNABIĆ: Hvala vam.

Takođe, ja da kažem, nikog ne blokiramo. Ne mogu baš ljudi u centar grada da dođu traktorom. Čini mi se da je to prilično zdravorazumski, nek ostave traktor i nek dođu ljudi na protest, prosvjed, izvinite, slobodno. Dakle, samo nemojte traktorima, baš sad da pravimo cirkus, čini mi se da je to potpuno prirodno.

Da vam kažem, evo vam ga dokument, evo, Aleksandar Jovanović, prepiska sa Ministarstvom energetike, mala hidroelektrana „Temska“ Stara planina. Vi pišete Ministarstvu rudarstva i energetike – poštovani, javljam vam se po preporuci, ne mogu sad da kažem čijoj preporuci, nije u redu, a u vezi sa projektom mala hidroelektrana „Temska“, pozdrav, Aleksandar Jovanović. Oni vam odgovaraju. To je 2016. godina. Oni vam odgovaraju – poštovani Aleksandre, prema evidenciji izdatih saglasnosti, energetskih dozvola, lokacija je slobodna, neka stranka podnese zahtev, itd, itd. Tako da, to vam je to.

(Aleksandar Jovanović: Gde piše da sam ja investitor? Ja sam takvih zahteva poslao na desetine.)

Ja nisam znala da ste vi takvih zahteva poslali na desetine za male hidroelektrane, ja sam znala za ovaj jedan, ali drago mi je što ste rekli da ste ih poslali na desetine. Tako je i vaš kolega Ratko Ristić izdavao na desetine građevinskih dozvola za male hidroelektrane, za to uzimao novac kao član revizione komisije, a onda sa vama išao da ih ruši. Hvala.

PREDSEDAVAJUĆA: Na šta replika, kolega Jovanoviću?

(Aleksandar Jovanović: Dajte mi repliku, imam pravo.)

Kolega Jovanović se trudi da mi odande dovikuje, ali ga svejedno ne čujem.

Ako sam pratila dobro diskusiju, a jesam, jeste li vi sada dobili odgovor na vaš zahtev da vam se pokaže dokument ili vas je premijerka prozvala? Kako niste tražili, kad jeste?

Kolega Jovanoviću ja vam mogu dati repliku, ali ste apsolutno tražili da vam se pokaže dokument. Ja savršeno pamtim i slušam svaku reč koja se izgovori u sali.

Pravo na repliku nemate, ali ću vam ja dati dva minuta prava da odgovorite verovatno sebi.   
 Nemate pravo, ali izvolite.

ALEKSANDAR JOVANOVIĆ: Dali ste mi.

Ajmo jednom da raščistimo za sva vremena po ko zna koji put.

Gospođo Brnabić, znate ja sam upoznao mnogo vaših investitora malih hidroelektrana, od Nikole Petrovića, kuma vašeg šefa i mnogo njih koji su hteli da sahranjuju reke po Staroj planini. Kad podnosite zahtev za dozvolu za malu hidroelektranu, onda tu lepo piše - apliciram za projektno-tehničku dokumentaciju ja kao investitor. A vi znate mnogo investitora, to je vaš svet u kome se vi krećete, od vetro parkova, koje opet hoćete da gradite gore po Homolju, do raznih energetskih projekata koji su vama i vašoj ekipi zgurali milione u džepove, a vi samo pronađite taj dokument gde piše da je Aleksandar Jovanović podneo, aplicirao za projektno-tehničku dokumentaciju kao investitor. Taj dokument nikada nećete naći.

To sam tražio od predsednika Vučića, koji sebi dozvoljava da isto maše tim papirima, zamislite, predsednik, evo, sad i premijerka sebi dozvoljava, da se ovde sa mnom raspravljate oko toga da li sam ja bio nekakav investitor.

Ne, nikada se nisam bavio investicijama, gospođo Brnabić, za razliku od vas i vaše ekipe. I to što sad radite je apsolutna laž. Samo nađite taj dokument gde sam ja ikada bio investitor bilo čega, a pogotovo ne male hidroelektrane u reci koju sam branio od vaših Josića, od vaših Belića, od vaših Nikole Petrovića koji lupaju, što kaže Srđan Milivojević, besna kola po Dedinju ko uskršnja jaja. Toliko. Hvala.

PREDSEDAVAJUĆA: Kolega Sandiću, Poslovnik. Izvolite.

ZORAN SANDIĆ: Poštovana predsedavajuća, kolege poslanici, reklamiram povredu Poslovnika član 106. – govornik može da govori samo o tački dnevnog reda.

Mislim da je ova diskusija otišla u pogrešnom smeru. Mi nismo ovde danas da bi raspravljali o hidrocentralama. Mi smo ovde da bi pričali o Izveštaju Vlade o tragediji koja je zadesila Srbiju pre 10 dana.

Molim vas da reagujete na ovo dobacivanje.

Mi smo ovde da bi raspravljali o tragediji koja je zadesila Srbiju pre desetak dana, nezapamćena u njenoj istoriji. I dok mi ovde raspravljamo o hidrocentralama i elektranama, dok se kikoćemo jedni prema drugima, imamo ljude ispred Skupštine, imamo poljoprivrednike na mostovima, imamo kosovsku albansku zastavu koja se danas vijori u Severnoj Kosovskoj Mitrovici, gde nije mogla… (Isključen mikrofon.)

PREDSEDAVAJUĆA: A ovo je šta?

Umalo vam, kolega Sandiću, nisam rekla – vi ste u pravu. Ja sam dozvolila da se govori van teme dnevnog reda, a onda ste iz reklamiranja Poslovnika vi krenuli u patriotski govor koji nema veze sa temom.

Imate vi pravo da govorite kad god. Jel ja sad treba da pobegnem napolje ili šta tačno da uradim na ovu vašu reakciju kad pokušavam da vam kažem da ste bili u pravu kada ste reklamirali član 106. i rekli da sam prekršila Poslovnik jer je gospodin Jovanović govorio van teme. A ljudi ste na mene jer sam vas zaustavila da ne govorite van teme.

Da li želite da se izjasnimo o povredi Poslovnika?

(Zoran Sandić: Ne.)

Hvala.

Kolega Obradoviću, sačekajte i vi svoj red.

(Boško Obradović: Kažem da je predsednik Vlade govorio dvadeset minuta.)

Što vi vičete na mene? Što ste vi danas nervozni kad sam ja u pitanju? Nemojte da vičete. Predsednica Vlade je odgovarala na postavljena pitanja. To što se šetate po temama…

(Boško Obradović: Govorila je van teme.)

Kolega Obradoviću, opet ste kupili 35 sekundi vremena i popularnosti na račun socijalista. Nemojte više. Hvala.

Izvolite, kolega Jovanov.

MILENKO JOVANOV: Sandiću, molim te, upozori kolege koalicione da nije lepo sad dok se u Kosovu ističe zastava i sve to, da prekidaju sednicu i dok se priča na ovu temu. Molim te, budi dosledan, kakav jesi, nemoj samo da reaguješ kad je vlast u pitanju. Ja verujem da ti to isto misliš i za ove koji te okružuju, samo nikako ne stigneš da kažeš.

Dakle, kada je u pitanju replika, onda se priča o onome što je replika. I nije tačno da je Ana Brnabić pomenula prva hidrocentrale. Spomenuo je vaš partner sa zajedničke liste za potpise za ovu sednicu i partner ispred sale i sve ostalo, Aleksandar Jovanović, koji je potpuno obesmislio bilo kakav moj odgovor, jer je izašao iz sale po svom starom dobrom običaju, ali prosto zbog građana želim da kažem da je ovo pravilo, a ne izuzetak. Znači, dođe u neko doba, izviče se, isvađa se i ode. I to je to. To ljudi treba da znaju, da to svaki put tako izgleda, da je svaki put ista priča i da, jednostavno, to ponašanje ćemo izgleda gledati do kraja mandata.

Što se tiče samih tih dozvola, gospođo Brnabić, imala je tu jedna situacija pre tog mejla, a to je poseta predsednika Pirotu, gde se pojavio isti ovaj čovek, doduše sa drugačijom frizurom, tada je imao neku dužu kosu, pa preko glave, u plavoj majici, koji je rekao – imamo moj ortak i ja jedan super projekat, predsedničem pa da vi to nama pogurate itd. To je bilo. I onda eto mejla, a posle toga… To će razviti selo itd. Eto, vidite šta može da znači jedna neizdata dozvola za hidrocentralu. Vidite do čega može da dovede.

Kao što je ono bilo u onom crtanom filmu, da je Pera otišao pravo u policiju, ništa od ovoga se ne bi desilo. Mi ovog ovde ne bismo slušali svaki put da mu je neko izdao dozvolu koju je tražio, a za koju nije imao uslove, ali da smo progledali kroz prste, baš onako kako on priča da radimo, a izgleda da ne radimo, čini se da ne radimo, dokazano ne radimo, na njegovom primeru, on danas ne bi bio tu, nego bi došao 26-og, verovatno, sa ovim ljudima iz njegovog sela koji kažu da neće da idu, a bogami ja imam potpuno drugačije informacije. Hvala.

PREDSEDNIK: Hvala svima.

Idemo dalje.

Reč ima Miroslav Aleksić.

MIROSLAV ALEKSIĆ: Poštovani građani Srbije, poštovani narodni poslanici, dva dana gledam i slušam premijerku, ministre sa koliko beščašća, ne osećaja za odgovornost, funkciju koju obavljate, obzira prema građanima Srbije, vlasti koju vršite, govorite ovde u Skupštini. Omalovažavate poslanike, građane Srbije. Onako gordo i bahato se smejete i vi i ministar Gašić, kao kakve veze ima, zaboravljajući da smo se ovde okupili zato što imamo 18 mrtve dece, zato što imamo 20 ranjenih ljudi i zato što se desila nezapamćena tragedija u ovoj zemlji. Još prozivate neke druge kako to zloupotrebljavaju. Pritom, vi ne vidite nikakvu odgovornost.

Ova fotografija od juče, poštovana gospođo premijerko, je vaša. Vi ste je objavili na „Tviteru“. Smejete se i vi, i Aleksandar Vučić, i Siniša Mali, sa širokim kezom, potcenjujući građane Srbije i smejete se žrtvama i pretite nekim novim protestima.

Znate, nije tačno da ljudi ne podnose ostavke. Podnose širom Evrope i širom sveta za mnogo manje tragedije. Vi ste se ovde juče, kako bih ja rekao, ponašali kao da ste na prijemnom za glumu sve vreme. Sve vreme je tu bilo obilje ne politikanstva, nego zamene teze, manipulacija, obmana, neistina, samo da kažete – pa ne, nismo mi ništa krivi, zašto smo se okupili ovde, sistem funkcioniše, sve je u redu, zašto da smenjujemo ministre, zašto da neko podnosi ostavku? „Pink“ je u redu, „Hepi“ je u redu, sve je super. To radi neka zla opozicija. To rade neki zli ljudi i onda kažete – nema primera da je neko podneo ostavku.

Ja ću vam reći, recimo u Nemačkoj, zamenik Angele Merkel, Armin Lašet, koji treba da bude Kancelar, zbog ovakve fotografije, gde se tokom poplava u jednoj regiji u Nemačkoj nasmejao, nasmejao kao vi za žrtve, podneo ostavku. Ne znam da li to znate.

Onda kažete nije ljudski, kažete nije korektno, nije razumno tražiti da neko podnese ostavku u ovakvoj situaciji. Ne govorite istinu, a evo ja ću vam potvrditi da ne govorite istinu, da niko nikada, rekli ste, nije tražio.

(Narodni poslanik Miroslav Aleksić reprodukuje snimak sa mobilnog telefona.)

Znate li ko je to rekao? Aleksandar Vučić je rekao da Ivica Dačić, kao ministar unutrašnjih poslova, treba da podnese ostavku zbog dva deteta koja su stradala, a vi ovde govorite o nekome kako nikada nije tražio ostavku, da je to nečasno, da je to neljudski itd. Šta vi mislite?

Nije ovo jedina tragedija koja se desila za vreme vaše Vlade i vlasti. Osamnaest žena je stradalo od početka godine. Cokćete, cokćete i treba da cokćete. Ministar Gašić je bio ministar odbrane kada je sedmoro ljudi stradalo u helikopterskoj nesreći, pet u Žitištu, 13 u Velikoj Plani i kažete – nema veze, ne treba ostavka. Znate zašto ne treba? Zato što ste se uživeli u vaš film. Zato što ste Srbiju okupirali, ponašate se kao kriminalni klan, kao mafija. Bitne su vam samo vaše fotelje, vaše jahte, vaše vile. Bitni su vam vaši poslovni poduhvati. Bitni su vam vaši helikopteri. Bitno vam je sve ono što sisate iz Srbije i mislite da se to ne vidi.

Znate, 11 godina vladate Srbijom. Za tih 11 godina sejanje mržnje, sejanje podela, razaranje institucija, afera bez odgovornosti. Smatrate da je vlast sama po sebi dovoljna da nikada ne odgovarate ni za šta.

Znate ko je izvor mržnje u Srbiji? Ko najviše targetira ljude? Vaš predsednik i vi. Vi ste izvor, a alat su vaši tabloidi, „Pink“, „Hepi“, druge televizije sa nacionalnom frekvencijom. Dakle, kada govorite o tome da mi ne osuđujemo nikoga, evo, ja vam kažem da osuđujem svakog ko se koristi govorom mržnje, ko poziva na nasilje i sa strane drugih ljudi u zemlji i opozicije itd.

Samo da vam kažem, ti koji to govore mogu reći na društvenim mrežama ili na kablovskim televizijama, a vi kao haubica dejstvujete u Srbiji 10 godina sa svim medija sa nacionalnom frekvencijom, sa svim tabloidima kojima dajete pare iz naših javnih preduzeća i kažete – pa što niste osudili? Jesmo. A što niste vi osudili? Jeste li osudili Aleksandra Vučića kada kaže da smo hulje i hijene, kada kaže da smo pijana banda, drogirana banda? Jeste li osudili Vučićevića kada to kaže? Ne. Očekujte to od nas. Vi ste premijer, u vas se gleda! Bata Gašić je ministar, u njega se gleda, u ministarku pravde, u Vučića se gleda! Vi ste vlast! Vi ste nosioci funkcija! Vi ovde u ovoj zemlji uređujete ambijent više od bilo koga drugog, i to je u vašim rukama.

Pravite lude građane Srbije od Savamale, pa na dalje. Sto puta smo pričali o tome. Državu ste razorili kada niko nije odgovarao za Savamalu. Znate vi to vrlo dobro. Posle Savamale desio se i Belivuk, desila se Jovanjica, a onda se desilo milion drugih stvari. Desilo se i to da televizija koju branite i kojoj niste oduzeli nacionalnu frekvenciju je direktno objavljivala spot o Oliveru Ivanoviću, a posle toga je čovek ubijen i stradao. I ništa! Ništa, nema veze, ne znamo ko je, obećao Željko Mitrović da će to da objavi.

Mislite da ste iznad zakona jer ste uzurpirali medije i zato što građanima Srbije sejete i zasipate ih obmanama i manipulacijama svih ovih godina. Mislite da ste iznad zakona i vi koji sedite tu, i Nikola Petrović koji vas je uveo u politiku, je li, i u prvo Ministarstvo za lokalnu samoupravu, i Zvonko Veselinović, i Željko Mitrović, i Lončar, i Vulin, i Siniša Mali, a na kraju i vi, gospođo premijerko.

Znate, govorite ovde kako iza ovoga stoje neke strane službe zato što građani Srbije hoće zemlju u kojoj će njihova zemlja biti sigurna i bezbedna i kažete – to organizuju neki stranci. Kakvi stranci? Stranci, mislite na ove strance? Znate ko je ovo? Vaš direktor „Srbijašuma“, pogledajte, i poslanik Igor Braunović. Evo ga, slika se sa slovom Z u „Srbijašumama“. Znate li ko je ovo? Gde je Selaković otišao? Njegov državni sekretar sa čovekom koji, takođe, ima rusko Z, i to nije naš državljanin, i koji po školama u Srbiji deli vojne časopise u gimnaziji u Vranju. Jeste li se bavili time?

Šta vam radi BIA? Šta vam radi VOA? Šta vam radi VBA? Šta vam radi MUP? Jure opoziciju i jure građane koji se bore za svoju zemlju. Zato vi ne shvatate vašu ulogu, gospođo Brnabić.

Znate, svuda do sada u ovim slučajevima problematičnim imali smo jednu te istu ekipu ljudi u bezbednosti - Bratislav Gašić, Aleksandar Vulin, Nebojša Stefanović i Vesko Milić, u svim slučajevima. Da li je Savamala, da li je „Helikopter“, da li je ovo, uvek se smenjuje jedna te ista grupa ljudi. Vi smatrate da je to sve uredu. Desetine mrtvih ljudi. Haos u državi. Ništa, sve uredu. Kažete nema problema. Opozicija zla, narod je zao.

Pitate zašto BIA? Zato, na primer, što načelnici BIA pozivaju na vaš protest 26, sledećeg petka. Da li je to njihov posao? Da pozivaju ljude? Vi ste rekli da je teroristički akt i predsednik države. Da li je to posao BIA, ako je u Mladenovcu bio teroristički akt ili nije?

U školama nasilje, u školama droga, u školama svašta. Roditelji ne smeju decu da šalju u školu. Ja sam jedan od roditelja. I ja sam, Bato Gašiću, prijavio tvom načelniku PU u Kruševcu da se droga rastura u Živadinovoj školi u Trsteniku i ko to radi i šta radi. Rekao mi je – nema problema. Postupamo, pratimo sve. Zna se ko je taj koji prodaje drogu i ko je bio dete, sve se zna. Ništa se nije desilo. Zbog takvih slučajeva se desilo i ovo.

Kažete da sve funkcioniše kako treba. Zašto BIA? Evo još jedan razlog zašto BIA. Zato na primer što u BIA zapošljavate i sina čoveka koji je bio u bekstvu godinu dana i na „crvenoj Interpolovoj poternici“. Ne znate ko je?. Zvezdan Terzić, ja ću vam reći. Jel da da je njegov sin, Bato, u BIA? Da li radi sin Cvetanovića, gradonačelnika iz Leskovca? Ćutite.

Koga ćete da zaposlite u tih 1.200 policajaca? Gde su bili do sada? Šta ste kao pouku izvukli iz Velike Plane, iz Velike Ivanče, iz Žitišta? Sve se desilo za vaše vreme. Zašto niste zaposlili 1.200 policajaca ili 2.000? Zašto to niste uradili ranije? Zašto niste usvojili „Aleksin zakon“? Zato što su vam preči bili stadioni, kule, fontane. Preče vam je to nego bezbednost škola, obrazovanje, građani Srbije.

Obrazovanje. Ja čestitam ministru Ružiću. Svaka mu čast. Za razliku od ostalih pokazao je moral i ljudskost. Nije on kriv što je taj mali pucao, ali ima objektivnu odgovornost i on je to shvatio. Ja mu čestitam na tome, za razliku od drugih koji misle da je sve uredu.

Znate, to kako vi gledate obrazovanje najbolje govori činjenica da u poslednjih četiri meseca od 584 minuta koliko je predsednik ove države govorio na televizijama sa nacionalnom frekvencijom, samo je jednom pomenuo obrazovanje i to dva minuta. Sada ste se setili. Sada kažete – formiramo, pošto su deca izginula, formiramo sada pored školskih policajaca i tim Vlade za podršku metalnom zdravlju, da se pomogne deci. U redu je.

Kažete, nema odgovornosti. Koga stavljate u taj tim, pored šefova Vlade? Stavljate dr Milicu Pejović Milovančević iz Instituta za mentalno zdravlje, da li je tako? Igrom slučaja ta gospođa je kućni prijatelj Kecmanovića. Ne znam da li to znate?

(Ana Brnabić: Nemojte molim vas, nemojte to da radite.)

Nemojte vi da se zgražavate, nego me slušajte. Slušajte me šta govorim. Ne pričam napamet. Ima smisla. I te kako je poznavala Kostu Kecmanovića.

(Darija Kisić Tepavčević: Sram vas bilo.)

Vi ćete da mi kažete, kao ministarka za brigu o porodici, meni da kažete – sram me bilo? Meni da kažete – sram me bilo? Vi? Vi?

(Darija Kisić Tepavčević: Da.)

Sram vas da bude. Šta ste uradili od ove zemlje? Šta vi mislite? Šta ste umislili?

Vi ste ministarka za brigu o porodici. Možda ste i odgovorniji od Bate Gašića konkretno za ovaj slučaj, kada me već vučete za jezik. Bata Gašić je danas rekao ispravnu stvar šta se desilo u Mladenovcu. Sve je čovek ispričao, za svaki slučaj. Kada je uzeo motornu testeru i kada je jurio da bije policajca i kada je s motorom uleteo ovde ili onde, ali što nije postupano po tome? Ko je kriv? Pa država je kriva. Ko upravlja državom? Gašić je priznao odgovornost svih vas. Evo i ministarka pravde. Da li je krivo Tužilaštvo? Gde je Tužilaštvo? Taj čovek je ubio bre narod tamo. Ranio silne ljude. Šta ste vi uradili? Otkud njegovom ocu toliko oružje? Otkud automatska puška? Sad ste mu pokupili oružje. On radi u Vojsci u Generalštabu. Gde je bezbednosna procena? Šta je VBA uradila? Kako može da ima toliko oružje? Pri tome, i otac ubice, kaže ministar, je bio, ne znam, problematičan, tukao svog oca itd.

Znate, na sve ove stvari vi odgovarate u svom stilu – bahato, bezobzirno i isključivo se obraćajući vašim medijima koji će da prenesu ono što bi trebalo da se prenese. Kažete - Nismo krivi ništa, kriv je neko drugi, situacija u društvu. Kao odgovor kažete – e sad ćemo da napravimo miting 26. koji će biti veći. Kaže predsednik države – biće veći, najveći u istoriji.

Kakav miting? Kakav miting, ljudi? Pa mrtva su deca. Mislite da ovi ljudi ovde dolaze od sile, da blokiraju saobraćajnice od sile? Da ih teraju strane službe i opozicionari? Ne, ne dolaze oni zbog opozicionara, dolaze zbog sebe i zbog sve dece i zbog svoje budućnosti. Znate šta vi radite kao odgovor? Umesto da podnesete ostavke vi kažete – nema autobusa za 26. za ekskurzije, otkazuju se. Ne mogu da idu deca na ekskurzije, jer mora 2.000 autobusa da dođe u Beograd.

Gerontološki centri prave ekskurziju da dođu 26. u Beograd. Sve opštine i sva javna preduzeća i ministarstva imaju kvote i zadatke, razrezali ste im svima, pa vam je i to malo, pa ćete da dovodite, ne znam odakle, iz Makedonije, iz Mađarske, sve žive ucenjujete koji god imaju ugovor u javnom sektoru i pritiskate ih da dođu tu, pod pretnjom da će izgubiti sve. Vi ove građane držite u getu i to će da vam se obije o glavu.

Privatnicima nalažete da moraju da pošalju određeni broj ljudi jer će dobiti inspekcije, poreske inspekcije, da ćete ih kažnjavati. Tako pravite miting. Hajte gospođo Brnabić vi i Vučić i Bata i svi, hajte pozovite kao i mi, preko medija pozovite, preko društvenih mreža da vidimo koliko će da dođe bez pritisaka, bez autobusa, bez plaćanja i bez svega ostalog što radite. Hajde uradite to.

Što se tiče oružja koje oduzimate, i to je takođe represivna mera, ne preventivna. Vrlo represivna i to je rekao Aleksandar Vučić u prisustvu vas, gospodine Gašiću, da Ministarstvo policije sprovodi represiju, oduzima se oružje. Znate, tih 800.000 ili koliko komada oružja, plus ko zna koliko nelegalnog, je moglo da se oduzme i ranije. Pokušali ste to i 2016. godine i nekih drugih godina i niste uradili. Da vam kažem jednu stvar, nije poenta o oružju, uvek će ga biti, nego zašto nekom padne na pamet da to oružje koristi tako što će da puca u druge ljude.

Da vas pitam jednu drugu stvar, gospodine Gašiću, sa vama ću tek da razgovaram jer ide vaša tačka, nadam se da ste svesni toga, samo vas pitam da pripremite, za tu tačku se pripremite, ko danas u Srbiji ima dozvole za nošenje oružja? Da vas pitam, hoćete li Zvonku Veselinoviću da uzmete njegovu dozvolu za nošenje oružja? Hoćete li?

(Bratislav Gašić: Da.)

Jel tako? Zvonko Veselinović je ugledni građanin koji nosi pištolj. Meni ste uzeli sve lovačko naoružanje koje sam imao. Ako, ne žalim se. Ja se ne žalim. Država je procenila da sam ja opasan za društvo. Napravio sam saobraćajni prekršaj, uzeli ste oružje, prihvatam, ali je izgleda Zvonko Veselinović mnogo bolji građanin Srbije od mene, on može da nosi oružje. On i slični takvi.

Tako da, pozivam vas da ne blokirate Srbiju. Vi blokirate Srbiju. Neće biti ni jednog građanina na ulicama ako iskorenite nasilje, agresiju i mržnju koju seju vaši mediji. Ispoštujte zahteve koje su vam ljudi ispostavili. Frekvencije, REM, tabloidi. Nema blokada ni „Gazele“ ni ničega. Nema protesta, hajmo da pravimo svi zajedno društvo. Hajde pokažite odgovornost. Hajde pokažite da su vam bitni životi građana više nego nacionalne frekvencije „Pinka“, „Hepija“, „Informera“, „Alo“ itd. Hajte barem to pokažite i ja vam garantujem da neće biti nikoga na ulici.

Razgovaraćemo normalno kako da svi zajedno unapredimo naše društvo i eto rešenja. Nema blokada, nema ničega. Dakle, blokade Srbije su u vašim rukama. Shvatite to. I na tim blokadama i šetnjama nisu ljudi koji su članovi opozicionih partija, svi građani Srbije su i biće ih sve više i više i blokiraće celu Srbiju, jer su oni odgovorniji i svesniji od vas. A vi se i dalje bahatite, gordite i ponašajte se tako beščasno kao što to činite u ova dva dana. Zahvaljujem.

PREDSEDNIK: Pravo na repliku. Milenko Jovanov.

MILENKO JOVANOV: Zanimljivo je to da nam onaj ko u jednoj rečenici tvrdi da nema ništa sa protestima i da se to građani spontano okupljaju, garantuje da ako se nešto uradi građani se više neće okupljati, u drugoj rečenici. To je vrlo zanimljivo.

Kaže - gordo i bahato, kaže - smejete se na fotografiji, evo vam ga Vuk Jeremić na prvom skupu par dana dana nakon masakra, nasmejan od uha do uha. Ali to nije bahato i to nije gordo smejanje. Ovo je Dragana Rakić, moja je greška, izvinjavam se zbog toga, pokazao sam kako se cereka dok brani rudare za koje kaže da će ostati bez posla, pod znacima navoda. Tada je nosila crveni kaputić, a u plavom kaputiću se smejala na skupu koji su organizovali zbog nasilja kao izraz tuge prema žrtvama koje su stradale. Ovo je na prvom mitingu takođe Đorđe Miketić, nasmejan od uha do uha, kao i svi koji ga okružuju. Isto tako Zoran Lutovac, koji kada mu kaže kako se cereka, on kaže - pa nisam na komemorativnom skupu, ali ti aršini za vas ne važe. To će oni da vam mere kada i gde možete da se nasmejete, jer oni mogu svuda da se smeju gde hoće.

To da objašnjavam nekom kako država funkcioniše, šta je posao tužilaštva, šta je posao suda i da nije vlast ta koja sudi i koja nekog može da stavi u zatvor, ne vredi. Ali mogu stvarno da se zgrozim nad licemerjem onih koji su pretili revanšizmom, kada jednog dana dođu na vlast, koji nam sada pričaju o tome kako su aman zabrinuti za to kakvo je stanje u društvu.

Slušajte sada šta njihovi pišu na društvenim mrežama u odgovoru Sandri Božić, šta je to revanšizam. Kad vam vođa završi karijeru, što ćemo vas premlaćivati na ulicama, paliti vaše kuće, izbacivati vaše partnere sa posla, uništavati automobile, uticati na vaša ljudska prava, e zapitajte se kada dođe vreme revanšizma, da doći će Vartolomejska noć. To je ona noć kada su katolici pobili više hiljada protestanata i kada je krenulo ubijanje oko, neki kažu 25, neki 50 hiljada protestanata, posle toga. To ste govorili svi, i Jeremić, i Siniša Kovačević, i Stefan Jovanović, i Bora Novaković, svi. Svi su pozivali na revanšizam i to ste tražili. Ovo je revanšizam koji ste tražili. E taj film gospodo, gledati nećete. To u Srbiji gledati nećete i prestanite da pozivate na građanski rat, jer ovo što tražite je građanski rat.

Ako mislite da vas se neko boji, da ćemo mi u koloni po dvoje da stojimo dok nas vi maltretirate, ubijate, palite nam kuće, izbacujete nas sa posla, pa grdno se varate. Grdno se varate, niti vas se plašimo, niti mislimo da vam se sklonimo. Hvala.

(Siniša Kovačević: Replika, pominjao me je.)

PREDSEDNIK: Snežana Paunović, dva minuta.

SNEŽANA PAUNOVIĆ: Hvala predsedniče.

Potpuno sam nespremna za ovu raspravu agrumentima fotografije sa društvenih mreža. Oprostite mi građani Srbije što nemam sada kod sebe neki snimak iz 2008. ili 2009. godine koji ste imali prilike da čujete, kada je kao opozicioni lider u tom trenutku govorio Aleksandar Vučić. To je jedan od jačih argumenata za današnju raspravu u momentu 15 dana posle dva masakra.

Još jači argument je objašnjenje da su strani plaćenici ni manje, ni više, nego u SPS zbog jakne koju je ogrnuo direktor "Srbijašuma" sa slovom "Z", ako sam dobro ispratila šta ste rekli. Ja sam u startu htela da tražim njegovu ostavku, jer sam mislila da je ono znak "N1", jer zavisi kako pogledate tu fotografiju. Ali zašto god da je nosio tu jaknu, on za to nije uzeo novac. Jel realno da proglašavate izdajnikom zato što nosi jaknu, zato što simpatiše na koncu Rusku federaciju, protiv koje nisam čula da ste u predizbornoj kampanji, šta više, a da smatrate sebe dovoljnim čistim da nas prozovete na način na koji ste to uradili sa pozicije narodnog poslanika partije čiji je predsednik Vuk Jeremić.

Davne 2017. godine smo zajedno vi i ja bili u SAD, bili smo gosti i Kongresa i Senata, o tome ćemo razgovarati kada budem dobila vreme ovlašćenog predstavnika, jer sada nemam vremena, ali se sećam da ministar policije nije podneo ostavku ni kada je ubijen premijer ove države. Kakve smo mi to teze krenuli da menjamo danas i na čemu mi pokušavamo da profitiramo?

Nisam se javila da branim ni Dačića, ni Braunovića, ni Zorana Antića od vas. Javila sam se da kažem građanima Srbije izvinite, imali ste naše poverenje i glasali smo da budete predsednik Opštine Trstenik.

(Siniša Kovačević: Replika.)

PREDSEDNIK: Sačekajte svoj red.

Ministar Gašić.

Izvolite.

BRATISLAV GAŠIĆ: Zahvaljujem gospodine predsedniče.

Dame i gospodo narodni poslanici, ja ću da vam pročitam par stvari, jer opet baratamo u svojim obraćanjima glumom, jer ovo je gluma, iznošenje neistina i čudim se kako neki neke zanate brzo osvoje.

Od 1.1. do 30.4. 2023. godine u Republici Srbiji je ubijeno 11 žena i četiri muškarca, u porodičnom nasilju. Do današnjeg dana 13 žena i pet muškaraca je ubijeno i to je ta brojka od 18. Znači nije ubijeno 18 žena. Samo radi javnosti i da znamo o čemu se radi.

Druga stvar, pitate gde su ti policajci i kako ćete da ih primite. Znate, da tamo u vremenu bivšeg režima od 2000. do 2012. godine niste radili reorganizaciju MUP-a i sve one naše pripadnike MUP-a koji su učestvovali u ratnim dejstvima na KiM 1999. godine, penzionisali 2004. godine po sili zakona, mi bi danas imali popunjenost 100%, ovako smo 2012. godine zatekli popunjenost 65% u MUP-u.

Naravno, niz anomalija, da ste dozvolili da KPU može da prima samofinansirajuće studente, a da njima ne garantujemo posao posle toga u MUP-u je doveo do toga da vrlo teško popunjavamo, jer to je taj zakon koji je donet i u vaše vreme. Ovo MUP popunjava naše.

Ono što moram brzo da vam kažem, 35. klasa u ovom trenutku Centar za osnovnu policijsku obuku 251 polaznik policije, završavaju 17.7.2023. godine, 36. klasa - 271 polaznik policije, završava 18.7.2023. godine, 38. klasa – 233 polaznika, saobraćajci završavaju 6.11.2023. godine, 39. klasa – 311 polaznika, graničari, završavaju 11.12.2023. godine i 40. klasa – 246 polaznika policije, završavaju 27.11.2023. godine, što ukupno iznosi 1.312.

Da, imaćemo i ljude koji će do 30. juna steći uslov za odlazak u penziju i to je do kraja godine dovoljno vremena da sledeću školsku godinu možemo da pokrivamo na način kako smo sada pokrili 1.800 škola širom Srbije.

Oružje, moram ponovo, zato što je malopre još neko pričao o oružju, svako ko legalno oružje ima u svom posedu, imaće kontrolu, najavljenu, onako kako to zakon propisuje – da li ispunjava uslove o držanju oružja i municije, da li ima adekvatan sef, da li ima odvojenu municiju od svog oružja, ono što mu zakon nalaže, i neće da ima nikakav problem.

Lovci, nemojte da pokušavate da tim ljudima kažete da će neko da im otme ili uzme nešto. Ne, naprotiv. Oni koji ispunjavaju zakonske uslove za držanje oružja neće niko da im uzme. I ovo oružje koje vi predstavljate da je nekome oduzeto, ne, ovo su građani Srbije vratili. Oni su vratili nešto što je od ratova devedesetih godina bilo kod njih ili kod njihovih komšija ili kod njihovih preminulih rođaka. Niko ne može da ima kalašnjikov u legalnom posedu i nikad ga niko nije imao u Srbiji u legalnom posedu.

Zato vas molim, ova akcija je utoliko i značajnija i hvala građanima Srbije na tome, jer sve ono što smo imali sakriveno, zakopano i ovaj čovek, ovaj monstrum u Mladenovcu je imao sakriveno oružje, njegov ujak i njegov deda su imali sakriveno oružje na drugom kraju Srbije, u centralnoj Srbiji.

A ovo što me plašite, moja kuća je u Kruševcu, moji unuci su u Kruševcu, moja deca su u Kruševcu. Nemam problem uopšte. To što se vi spremate, tako se i ja jednako borim da svoju porodicu i svoju decu sačuvam, i svoju stranku i svog predsednika. Hvala vam.

PREDSEDNIK: Reč ima predsednica Vlade.

ANA BRNAVIĆ: Hvala.

Mislim da smo sada izlaganjem, neću reći više nikada poštovanog, ovog narodnog poslanika dotakli dno. Nema dalje. U beščašću, tome da nemate nikakav etički, moralni standard ne postoji dalje. Nema. Neka vam je na čast šta radite i kako radite.

Zloupotrebili ste sve što ste mogli da zloupotrebite politički. Bukvalno sve. Zloupotrebljavate mrtvu decu. Zloupotrebljavate naše najveće stručnjake, psihijatre i psihologe, najveće, nema boljih, samo da vi imate neki politički ćar. Zloupotrebljavate mrtve žene, porodično nasilje. Ne postoji ništa što nećete da zloupotrebite, samo za politički ćar. A gde vam je šef stranke? U Njujorku? Toliko je zabrinut za to šta se dešava u Srbiji. Zašto je tamo? Brani se? Jel se brani tamo pred organima SAD za sve optužbe, za to što je Srbiju proslavio time što je pokazao da iz ovako male zemlje mogu da postoje belosvetski kriminalci?

Dakle, juče ste rekli nešto što nikada do sada nisam čula ni od jednog političara, a to je, rekli ste svima nama ovde, ključna poruka koju šaljete građanima Srbije – baš vas briga. Baš vas briga za 18 mladih života. Baš vas briga. Vi to možete da kažete, vi ste takav čovek. Za 18 života, vi možete nekom da kažete – baš vas briga. Što, vas je briga, a nas nije briga? Vi ste veliki čovek, vama je žao, nama nije žao? Kako možete to da kažete?

Pa ja za vas mislim sve najgore. Zaista imam najgore moguće mišljenje o vama. Mislim da ste bili najgori predsednik opštine u Srbiji. Mislim da ste bili predsednik opštine koji je samo zloupotrebljavao svoju funkciju. Postoje dokazi za to i izveštaji Republičke direkcije, DRI, revizora. Postoje. Čovek koji je sebi dao najveću platu kao predsednik opštine, čovek koji nije mogao jednu stvar da uradi za građane Trstenika, nijednu. Čovek koji je uzimao novac iz budžeta tako što je sa širom porodicom, tastom i taštom, pravio nevladine organizacije pa izvlačio novac. Ne postoji šta niste radili. Ne postoji. Najgore sve mislim o vama. Mislim da ste obična lokalna secikesa, ništa više od toga. Ali nikad, nikad vam ne bih rekla da vam nije žao ubijene dece, nikad. Zato što je to ljudski. Ali dobro, vama zaista na čast i svim ljudima koji glasaju za vas da možete nekom da kažete da mu nije žao dece. Sram vas bilo.

Vi ste danas otišli dalje od toga što ste uradili juče. Vi ste danas napali ženu koja je potpredsednik, praktično najveći naš ekspert koji vodi našu Radnu grupu za mentalno zdravlje dece, direktorka Instituta za mentalno zdravlje, specijalista psihijatrije Milica Pejović Milovančević, i redovni profesor na fakultetu. I vi se usuđujete njoj nešto da kažete. Zašto? Zato što je pristala da bude u Radnoj grupi. A šta želite? Da žena napusti Radnu grupu? To je dobro za ovu zemlju? Jel to dobro za tu decu? Kako vas nije sramota? Jel imate bilo kakav etički standard, da uzmete tu ženu, njeno ime u usta? Ja sam je videla dva puta u životu. Imam samo divljenje i reči hvale za tu ženu. Razumete o kome on priča? To je žena koja je kada se desila ova tragedija, ovo monstruozno ubistvo, odmah sa svojim timom celim ušla u školu i od tada nije izašla iz te škole, radila sa decom, sa roditeljima, sa nastavnim kadrom dan i noć, tako da su i ta deca i ti roditelji rekli – ne želimo nikog drugog.

Vi ste nju danas stavili na tapet. Kako vas nije sramota? Jel vi razumete da postoji nešto što je iznad politike? Jel vi možete to da shvatite u vašoj glavi, lokalnog secikese? Da postoji nešto što se ne dira? Da postoje neki stručnjaci?

(Borislav Novaković: Zašto je braniš?)

Ne branim sebe, branim najstručnije ljude u ovoj zemlji, branim najstručnije ljude u ovoj zemlji, od kojih zavisi mentalno zdravlje naše dece, a koje vi napadate politički, sram da vas bude. Sram da vas bude šta radite.

PREDSEDNIK: Upristojite se, Novakoviću. Ne urlajte.

ANA BRNABIĆ: Na šta liči da uzimate tu ženu u usta?

(Borislav Novaković: Je li ovo zaista govor predsednika Vlade?)

PREDSEDNIK: Izvinite, gospođo Brnabić.

Ovo što vi radite, Novakoviću, je takođe nasilje.

ANA BRNABIĆ: Ovo nikada nije viđeno u istoriji političke borbe, ne u Srbiji, u Evropi, u svetu. Nikada.

Da li hoćete da oterate najbolje ljude zato što smo ih pozvali i oni su pristali, i hvala im beskrajno, da rade sa nama na mentalnom zdravlju dece? I to hoćete politički da zloupotrebite?

Kada smo već kod zloupotreba, 18 žena žrtava. U redu, nije ih ni 18, ali nema veze, kao da je to važno. Da li je važan broj? Nije. Važno je politički da ih zloupotrebe. A da li je malo? Ne, mnogo je, ali da vam kažem samo, znate, dok ste vi bili na vlasti, svake godine, ali bukvalno svake godine, kada ste vi bili na vlasti, od 2001, 2002, 2003, 2004, 2005, 2006, 2007, 2008, 2009, 2010, 2011. i 2012. godine, svake godine je bilo više ubijenih žena u porodičnom nasilju nego prošle godine i pretprošle godine i godine pre toga.

Što se tada niste bavili time? Što tada niste davali ostavke? Zašto? Da li ste tada imali opoziciju koja vas je optuživala za smrt žena? Niste. Da li znate zašto? Zato što ste u opoziciji imali pre svega ljude, a onda političare, a mi danas imamo lokalne secikese, koji nikakve veze nemaju sa moralom, nikakve veze nemaju sa etikom, nikakve veze nemaju sa tim šta znači da se borimo za našu decu. Da li vas je briga? Baš vas briga! Napali ste ženu koja se bori za mentalno zdravlje ove dece. Sram vas bilo!

(Borislav Novaković: Nemoj da vređaš.)

PREDSEDNIK: Hvala.

Svi koji su prijavljeni za reč, uključujući i sve ministre i sve narodne poslanike, će naravno iskoristiti svoje pravo narednog radnog dana.

Ovim završavamo sa radom za danas.

Nastavljamo u utorak u 10.00 časova.

(Sednica je prekinuta u 17.00 časova.)